މި މިނިސްޓްރީ IUL)459-HR/459/2019/20) ނަންބަރު އިޢުލާން ބާޠިލްކޮށް، އެމަޤާމަށް ކުރިމަތިލުމުގެ ފުރުޞަތު އަލުން ހުޅުވައިލަމެވެ.\nJ- 251348 , J- 309641, J- 309642\n-/700 ރުފިޔާ (ސަޕޯޓިންގ ކޯ އެލަވަންސް 2)\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ރިސްކް އެލަވަންސް ފައިސާ.\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ޝިފްޓް އެލަވަންސް ފައިސާ.\nއިސްލާމީ ރިވެތި އުޞޫލްތަކުގެ މަތިން ކުދިން ބެލެހެއްޓުމުގެ ހުރިހާ ކަމެއް ކުރިއަށް ގެންދިޔުމާއި ދީނީ ކަންތައްތައް ކުދިންނަށް އުނގަންނައިދިނުމާއި ކުދިންނަށް ރީތި އާދަކާދަތައް ދަސްކޮށްދީ ރިވެތިބަހުން މުޢާމަލާތް ކުރަން ދަސްކޮށްދިނުން.\nކުދިންނަށް ކެއިންބުއިމުގެ ކަންކަން ހަމަޖެއްސުމާއި، ފެންވެރުވުމާއި، ނިންދެވުމާއި، ސްކޫލަށް ގެންދިއުމާއި، ކުދިން ބެލެހެއްޓުމުގައި ދުވަހުން ދުވަހަށް ކުރަންޖެހޭ އެންމެހައި މަސައްކަތްތައް ކުރުން.\nކުދިން ސްކޫލަށް ދިއުމުގެ ކުރިން އެކުދިން ސްކޫލަށް ބޭނުންވާ ތަކެތި ހަމަތޯ ބަލާ ހަމަނުވާނަމަ އެތަކެތި ހަމަކޮށްދިނުމާއި ސްކޫލް ފިލާވަޅުތައް ނިންމާފައިވޭތޯ ބަލައި ފޮތްތައް ތާވަލާއި އެއްގޮތަށް ހަމަކުރުވައި ސްކޫލަށް ގެންގޮސް ގެނައުން.\nއެހެން ސެކްޝަނެއްގެ މަސައްކަތް ކުރަންޖެހިއްޖެ ހާލަތެއްގައި އެމަސައްކަތް ކުރުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން (www.csc.gov.mv) އަދި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ގެ ވެބްސައިޓުންނާއި (www.gender.gov.mv) ކައުންޓަރުން އަދި ކުޑަކުދިންގެ ހިޔާއިން ލިބެންހުންނާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 16 ވާ ބުރާސްފަތި ދުވަހުގެ 13:30 ގެ ކުރިން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް (([email protected] މެދުވެރިކޮށް ވެސް ބަލައިގަނެވޭނެއެވެ.\nސުންގަޑި: 16 ޖަނަވަރީ 2020 1330


ދެ ފަނޑިޔާރުންގެ މައްސަލަ މާދަމާގެ އެޖެންޑާގައި ދެ ފަނޑިޔާރުންގެ މައްސަލަ މާދަމާގެ އެޖެންޑާގައި\nއުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީއާއި ސުޕްރީމް ކޯޓުގެ ފަނޑިޔާރު އަލްއުސްތާޛު އާދަމް މުޙައްމަދު ޢަބްދުﷲ ދީދީ ފަޑިޔާރުކަމުގެ މަޤާމުން ވަކިކުރުގެ މައްސަލަ މަދާމާގެ ޖަލްސާއަށް އެޖެންޑާކޮށްފިއެވެ.\nއުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީ އާއި ފަނޑިޔާރު އަލްއުސްތާޛު އާދަމް މުޙައްމަދު ޢަބްދުﷲ ދީދީ މަޤާމުން ވަކިކުރުމާއި މެދު ޖޭއެސްސީން ނިންމާފައިވާ ނިންމުންތަކަށް ތާއީދުކޮށް ދެބޭފުޅުންވެސް މަޤާމުން ވަކިކުރުމަށް މަޖިލީހުގެ ތަޅުމަށް ފޮނުވުމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީން ނިންމާފައިވަނީ މިދިޔަ ހަފްތާގެ ބުރާސްފަތި ދުވަހުއެވެ. އެ ކޮމެޓީން ބަލާފައިވަނީ މި ދެ ފަނޑިޔާރުން ވަކިކުރުމަށް ޖޭއެސްސީން ނިންމާފައިވަނީ ފުރިހަމަ ކުރަންޖެހޭ އިޖުރާއަތުތައް ފުރިހަމަކުރުމަށް ފަހުތޯއެވެ.\nއުއްތަމަ ފަނޑިޔާރު ޑރ.އަޙްމަދު ޢަބްދުﷲ ދީދީއާއި ސުޕްރީމް ކޯޓުގެ ފަނޑިޔާރު އަލްއުސްތާޛު އާދަމް މުޙައްމަދު ޢަބްދުﷲ ދީދީ ފަޑިޔާރުކަމުގެ މަޤާމުން ދެމަސް ދުވަހަށް ސަސްޕެންޑްކުރުމަށްފަހު، މަޤާމުން ވަކިކުރުމަށް ޖޭއެސްސީން ރައްޔިތުންގެ މަޖިލީހަށް ފޮނުވައިފައިވަނީ މިމަހުގެ 15 ވަނަ ދުވަހުއެވެ.\nއުއްތަމަ ފަނޑިޔާރު އަބްދުﷲ ދީދީ ސަސްޕެންޑްކޮށް މަޤާމުން ވަކިކުރަން ޖޭއެސްސީން ނިންމި ނަމަވެސް އެ ނިންމުން ބަލައި ނުގަންނާނެކަމަށް އުއްތަމަ ފަނޑިޔާރުވަނީ ވިދާޅުވެފައެވެ. އުއްތަމަ ފަނޑިޔާތު ނެރުއްވި ބަޔާނެއްގައިވަނީ ފަނޑިޔާރަކު ނިންމި ނިންމުމާއި ގުޅިގެން އެއްވެސް ފަނޑިޔާރެއްގެ ސުލޫކީ މައްސަލައެއް ބެލުމުގެ ބާރު ޖޭއެސްސީއަށް ލިބިގެން ނުވާކަމަށެވެ. އަދި ޖޭއެސްސީން އަމަލުކުރަމުން އަންނަނީ ޤާނޫނު އަސާސީގެ ބާރު ކަނޑުވާލަންކަމަށްވެސް އުއްތަމަ ފަނޑިޔާރުވަނީ ތުހުމަތުކުރައްވާފައެވެ.\nސުޕްރީމްކޯޓްގެ ހަތަރު ފަނޑިޔާރެއްގެ 51 މައްސަލައެއް ބަލަމުން އަންނަކަމަށް ޖުޑީޝަލް ސާރވިސް ކޮމިޝަން ވަނީ ވިދާޅުވެފައެވެ. އޭގެތެރޭގައި އުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީގެ 18 މައްސަލައެއް ހިމެނެއެވެ.


ކުޑަކުދިންގެ ވާހަކަ: ޢަޞްރުނަމާދު – DhiSalafiyyah\nކުޑަކުދިންގެ ވާހަކަ: ޢަޞްރުނަމާދު\n26/07/2012 ކުޑަކުދިންއަލް އުޚްތު އުންމުޢައްމާރު\nމާޝާ ކުޅެން އިނދެފައި ކުއްލިއަކަށް ކަމެއް ހަނދާންވެގެން އައިސް މަންމައަށް ގޮވާލާފައި ބުންޏެވެ. “މަންމާ، މަންމަ ބުނީމެއްނުމިއަދު ކޮއްކޮ ގޮވައިގެންމޫދަށް ދާނަމޭ…ކޮންއިރަކުން ދަނީ”.\nމަންމަ: “އާނ،މަންމަ ހަނދާން ނެތިފައި މިހިރީ… އެކަމަކު މިހާރު ޢަޞުރު ވަގުތު ޖެހެނީ. އެހެންވީމަ ދާނީ ނަމާދު ކޮށްގެން ދޯ”.\nމާޝާ: “މަންމާ، މިއަދު ކޮއްކޮ އެކަނި ނަމާދު ކޮށްލަންތަ؟”\nމަންމަ އާނއެކޭ ބުނުމުން މާޝާ ވަރަށް އުފަލުން ހުރެ ތައްޔާރުވާން ދިޔައެވެ. އެންމެ ފުރަތަމަ ކުޅޭ އެއްޗެހި ވަށިގަނޑަށް އަޅާލާފައި ކުޅޭ ތަން ސާފު ކުރިއެވެ. އެއަށްފަހު ވުޟޫކޮށްގެން ނަމާދަށް ތައްޔާރުވިއެވެ. އަދި ބަންގި ގޮވުމުން ނަމާދު ކުރަންފެށިއެވެ. މާޝާ ހުރީ ވަރަށް ބޮޑަށް މޫދަށް ދާހިތުންނެވެ. މޫދުގައި ކުޅޭހިތުންނެވެ. އެހެންކަމުން މާޝާ ނަމާދު ކުރީ ވަރަށް އަވަސްއަރުވާލާފައެވެ. ނަމާދުގައި ކިޔަންޖެހޭ ޛިކުރުތައްވެސް ރަނގަޅަށް ނުކިޔައެވެ.\nމަންމަ ބަދިގޭގެ މަސައްކަތް ނިންމާލާފައި ކޮޓަރިއަށް ވަންއިރު މާޝާ ނަމާދު ކުރަމުން ދިޔަގޮތް ފެނުނެވެ. އަދި ވަރަށް ހިތްހަމަ ނުޖެހުނެވެ. މަންމަ މާޝާ ނަމާދުކޮށް ނިމުމުން ގެނެސް ކައިރީގައި ބޭންދިއެވެ. އަދި ބުންޏެވެ. “ދަރިފުޅާ، މަންމަ ވާހަކައެއް ކިޔައިދެންތަ؟” މާޝާ ހުރީ ވަރަށް ބޮޑަށް މޫދަށް ދާހިތުންނެވެ. އެހެންނަމަވެސް މާޝާއަކީ ވާހަކަވެސް ވަރަށްއަޑުއަހާހިތްވާ ކުއްޖަކަށްވާތީ އުފަލުން އާއެކޭބުންޏެވެ. އެއާއެކު މަންމަ ވާހަކަ ކިޔައިދޭން ފެށިއެވެ.\nއެއްދުވަހަކު ރަސޫލުﷲ ޞައްލަﷲ ޢަލައިހި ވަސައްލަމަ މިސްކިތުގައި އިށީނދެވަޑައިގެން އިންނަވަނިކޮށް މީހަކު މިސްކިތަށްއަރާ ދެރަކުޢަތް ނަމާދެއް ކުރިއެވެ. އެއަށްފަހު ރަސޫލުﷲ ޞައްލަﷲ ޢަލައިހި ވަސައްލަމަ އަރިހަށް ވަޑައިގެން ސަލާމްދެންނެވިއެވެ. އެހިނދު އެކަލޭގެފާނު ސަލާމުގެ ޖަވާބު ދެއްވުމަށްފަހު ޙަދީޘްކުރެއްވިއެވެ. “ތިބާ އަލުން ނަމާދު ކުރަންދާށެވެ! ތިބާ އަދި ނަމާދެއްނުކުރެއެވެ.” އޭނާ އަނެއްކާވެސް އެނބުރިގޮސް ކުރިންކުރިފަދައިން ދެރަކުޢަތް ކުރުމަށްފަހު ރަސޫލުﷲ ޞައްލަﷲ ޢަލައިހި ވަސައްލަމަ އަރިހަށް ވަޑައިގެން ސަލާމްދަންނަވައިފިއެވެ. އެކަލޭގެފާނު ސަލާމުގެ ޖަވާބު ދެއްވުމަށްފަހު އަނެއްކާވެސް ޙަދީޘްކުރެއްވިއެވެ.”ތިބާ އަލުން ނަމާދު ކުރަންދާށެވެ! ތިބާ އަދި ނަމާދެއްނުކުރެއެވެ.” މިފަދައިން ތިންފަހަރުވެސް ޙަދީޘް ކުރެއްވުމުން އެމީހާ ދެންނެވިއެވެ. “ޙައްޤުގެ މަގާއިގެން ކަލޭގެފާނު ފޮނުއްވެވި ފަރާތް ގަންދީ ދަންނަވަމެވެ. ތިމަންނާއަށް މިއަށްވުރެ ރަނގަޅަށް ނަމާދުކުރާކަށް ނޭނގެއެވެ. ތިމަންނާއަށް ދަސްކޮށްދެއްވާށެވެ.” ދެން ރަސޫލުﷲ ޞައްލަﷲޢަލައިހިވަސައްލަމަ ޙަދީޘްކުރެއްވިއެވެ. “ތިބާ ނަމާދުކުރުމަށް ތެދުވެއްޖެނަމަ ތަކްބީރުކިއުމަށްފަހު ކީރިތި ޤުރުއާނުން ތިބާއަށް ފަސޭހަވީ މިންވަރެއް ކިޔަވާށެވެ. އަދި ތިބާއަށް ފަސޭހަވެ ހަމަޖެހެންދެން ގުދުވެ ރުކޫޢުކުރާށެވެ. އަދި މުޅިން ފުރިހަމައަށް ސީދާވާމިންވަރަށް ތެދުވާށެވެ. އަދި ކަށިތައްލެނބި ހަމަޖެހި ތިބާއަށް ފަސޭހަވާމިންވަރަށް ސަޖިދަކުރާށެވެ. އަދި މުޅި ނަމާދު ނިމެންދެން މިފަދައިން ޢަމަލުކުރާށެވެ.”(1)\nމަންމަ ވާހަކަ ކިޔައިދެމުން ދިޔައިރު މާޝާއަށް ނަމާދުކުރެވުނީ ރަނގަޅަށް ނޫންކަން ވިސްނުނެވެ. މާޝާ ނަމާދުކުރިއިރު ސަމާލުކަމެއްނުދެވެއެވެ. ރުކޫޢުއާއި ސުޖޫދު ފުރިހަމައެއް ނުކުރެވެއެވެ. އެހާމެ އަވަސް އަރުވާލާފައެވެ. މާޝާ ވަރަށް ދެރަވެފައި ބުންޏެވެ. “އެހެންވިއްޔާ ކޮއްކޮވެސް ދެންމެ ނަމާދު ކުރީ ރަނގަޅަކަށް ނޫން ދޯ….ކޮއްކޮ ބޭނުން އަލުން ރީތިކޮށް ކުރަން..އިންޝާﷲ މީގެފަހުން އަބަދުވެސް ނަމާދު ކުރާނީ ރީތިކޮށް މަޑުމައިތިރި ކޮށް” މާޝާއަށް ވިސްނުނީތީ މަންމަ ވަރަށް އުފާވިއެވެ.\nމާޝާ ނަމާދުކޮށްގެން މަންމައާއެކު މޫދަށް ގޮސް ފަތަން ދަސްކޮށް ބޯޅަކުޅުނެވެ. އަދި ދޮންވެލިން ވަރަށްރީތި މިސްކިތެއްހެދިއެވެ. މަންމަ، މާޝާގޮވައިގެން މޫދަށް ދިޔުއީ ބަސްއަހައި މަންމަ ދޭ ނަޞޭޙަތް ޤަބޫލުކުރާތީއެވެ.\n(1) صحيح البخاري: 757، 793، 6251، ومسلم: 397.


ތިޔަ ލޯބީގައި – 40 | Vaahaka ތިޔަ ލޯބީގައި – 40 – Vaahaka\n6k 10 0\tJanuary 28, 2021\nސިޓިންގްރޫމްގެ މެދުގައިހުރި ސޯފާގައި އިނށީދެއިން ޝަޔަމް ފެނުމާއެކު ނުހައިކްގެ ފައި ބިންމަތީގައި ތަތްލިކަހަލައެވެ. ގަނޑުވެފައި ހުރި ހިސާބުގައި ހުއްޓި އޭނާއަށް ހުރެވުނީ ފެންނަމުންދިޔަ މަންޒަރު ގަބޫލުކުރަން ދަތިވެފައެވެ. އޭނާގެ ދެލޯ މިހާރު އޭނާއަށް ކެހިދޭންވެސް ފެށީހެއްޔެވެ؟ ހަގީގަތެއްނެތް މަންޒަރުތައްްވެސް ދައްކަންފެށީ ހެއްޔެވެ؟ ގަބޫލިކުރަން ދަތިވީވަރުން ދެލޮލުގައިވެސް އަތްއުނގުޅައިލެވުނެވެ. އެވަގުތު އިސްއުފުލައިލަމުން ޝަޔަމް ނުހައިކްއަށް ބަލައިލިއެވެ. ދެމީހުންގެ ހަތަރުކަޅި ބައްދަލުވެގެންދިޔަ ވަގުތު ލަސްލަހުން އިންތަނުން ޝަޔަމްއަށް ތެދުވެވުނެވެ. ޝަޔަމްގެ ކުއްލި ހަރަކާތާއެކު މުހުސިނާ އާއި ސައިނާގެ ނަޒަރުވެސް ނުހައިކްއާއި ދިމާއަށް ހުއްޓުނެވެ. ޝަޔަމްއާއި ނުހައިކްގެ މޫނަށް ވަކިވަކިން ބަލައިލި ސާރާއަށް ދެއަތް ދެއަތާއި މޮޑެލެވުނެވެ.\nހިފެހެއްޓުމެއްނެތި ޝަޔަމްގެ ދެލޮލުން އޮހޮރިގަތް ކަރުނަތައްފެނި ނުހައިކްގެ ނޭވާ ހޮޅީގައި ތާށިވިކަހަލަ އިހުސާސެއްކުރެވުނެވެ. އަދިވެސް އެމަންޒަރު ގަބޫލުކުރަން އުނދަގޫވެފައި އޭނާއަށް ހުރެވުނީއެވެ. ސުވާލުގެ ނަޒަރަކުން އެންމެންގެ މޫނަށް ބަލަމުންދިޔަ ލަމްޔާ އިންތަނުން ތެދުވެގެންގޮސް ނުހައިކްގެ އަތުގައި ހިފައިލަމުން އައުމަށް ބުންޏެވެ. އޭނާއަށް ވެފައިހުރިގޮތަކާއި މެދުގައި ސުވާލުކުރަމުން އެއަތުގައި ހިފައިގެން ގެނެސް ސާރާ އާއި ޖެހިގެންހުރި ހުސްތަނުގައި އިނށީނުމަށް ބުނެލިއެވެ. އިސްޖެހިފައި ނުހައިކް އިނށީންއިރު މަޑުމަޑުން އޭނާއަށް ކުރިމަތިވާނޭހެން ޝަޔަމްވެސް އިނށީދެ ހަމަޖެހިލިއެވެ. އިޚްތިޔާރުން ބޭރުގައި ލޮލުން އޮހޮރުނު ކަރުނަތައް އަތުގެ ނުފުށުން ފުހެލުމަށްފަހު ދުރަށް ނަޒަރު ހުއްޓައިލީ އަޒްހަރުގެ އަމަލުތައް ހަނދާންވެ ނުހައިކްއާއި ސާރާއަށް ބަލައިލަން ލަދުގަތްވަރުންނެވެ.\nޝަޔަމް އާއި ނުހައިކްއަށް ބަލައިލި ސައިނާ ކަރުކެހިލަމުން ނުހައިކް އަށް ގޮވައިލައި އޭނާގެ ހާލު އޮޅުންފިލުވިއެވެ. ހުވަފެނެއްގެ ތެރޭގައި އުޅެވޭހެން ހީވެ ނުހައިކް ޖަވާބުދިނީ މަޑުމަޑުންނެވެ. ދެކެވެން އުޅޭ ވާހަކައެއްގެ ޒާތުން ހިސާބަކަށް ޖެހިލުންވެފައިއިނދެ ސައިނާ ތުންފަތުގައި ދަތްއަޅައިލިއެވެ. އެހެނަސް އެހިސާބަށް އައިސް ހިތްވަރުއެލުވާލާކަށް އޭނާ ބޭނުމެއްނުވެއެވެ.\n"އެންމެ ފުރަތަމަވެސް އަޒްހަރުގެ ފުށުން މިއާއިލާއަށް ކުރިމަތިވި ހުރިހައި ހިތްދަތިކަމަކަށް އަހަރެން މައާފަށް އެދެން.. އެއިން އެއްވެސް ކަމަކީ އަހަރެންނަށްވެސް އަދި ޝަޔަމްއަށްވެސް އެނގިގެންވި ކަމެއްނޫން.. އެހެންވިއަސް.. އަޒްހަރު ކުރި ކުށުގެ އިހުސާސު އަހަރެންނަށްވޭ.. ސާރާ އާއި ނުހައިކްގެ ކިބައިން މައާފަށް އެދެން ބޭނުންވަނީ އެހެންވެ.." ފަހަރަކު މީހަކަށް ބަލައިލަމުން ސައިނާ އޭނާގެ ވާހަކަތައް ފެށިއެވެ. ފުރަތަމަކޮޅު އޭނާވެސް އެގުޅުމަށް ނުރުހުނުކަން ހާމަކުރިއެވެ. އަދި އެދުވަހުން ފެށިގެން ހިނގި ހުރިހައިކަމެއްގެ ވާހަކަތައް ސައިނާ ކިޔައިދިނީ އަސަރާއެކުއެވެ. ޝަޔަމް އުޅުނު ހާލާއި އޭނާގެ ދަރިފުޅު ހަގީގަތުގައިވެސް ނުހައިކްދެކެ ވަނީ ތެދުވެރިލޯތްބެއްކަން ސައިނާ ހާމަކުރީ ނުހައިކްއަށް ބަލަން އިނދެއެވެ. އެހުރިހައިއިރު ހުއްޓުން އަރައިފައި ޝަޔަމްގެ މޫނަށް ނުހައިކް ބަލަމުންދިޔައިރު ޚުދު ޝަޔަމްގެ ހާލަކީވެސް އެއީއެވެ. ދެލޯ ފެންކަޅިވުމާއެކު ތުންފިއްތައިލަމުން ކަރުނަތައް ހިންދައިލުމަށް ދެމީހުންވެސް މަސައްކަތްކުރަމުންދިޔައެވެ. އެއްޗެއް ނުބުނި ނަމަވެސް ޝަޔަމްގެ އެންމެ ފެނިލުމަކުން ނުހައިކްގެ ހުރިހައި ހިތާމައެއް ފިލައިގެންދިޔަކަހަލައެވެ. އެހިތް އުފަލުން ނަށަމުންދިޔައިރު އެހިތުގެ ވެރި ރައްބަށް ޝުކުރުން ހިތްފުރެމުންދިޔައެވެ. މި ދުވަހަށްޓަކައި އޭނާ ކިހައި ދުޢާއެއް ކުރިހެއްޔެވެ. ކިހައި ދިގު އިންތިޒާރެއް ކުރިހެއްޔެވެ. މިއަދު މިވަނީ އެއިންތިޒާރުގެ ނިމުން އައިސްފައެވެ. އެހިތުގެ ލޯބި ކާމިޔާބުވާނެކަމުގެ ފެހި ސިގްނަލް ލިބިފައެވެ. ފަނޑު ހިނިތުންވުމެއް ނުހައިކްގެ ތުންފަތް މައްްޗަށް ވެރިވިއެވެ. އެމަންޒަރުފެނި ޝަޔަމްވެސް ލުއިކޮށް ހިނިތުންވެލިއެވެ. އަދިވެސް ކުރެވެމުންދިޔަ ލަދުވެތި އިހުސާސުގެ ސަބަބުން އެއްޗެއް ބުނުމަށް އޭނާ އިނީ ނުކުޅެދިފައެވެ.\n"ހަގީގަތުގަ މިއަދު އަހަރެމެން މިއައީ ވަރަށް ބޮޑު އެދުމަކާއިގެން.." ގާތުގައި އިން ޝަޔަމްއަށް ނަޒަރެއްދެމުން މުހުސިނާ އިސްވެ ބުނެލިއެވެ. އެވާހަކައާއި އެއްބަސްވަމުން ސައިނާ ބޯޖަހައިލިއެވެ. އިވިގެންދިޔަ ވާހަކަތަކުން ސާރާއަށްވެސް ވަނީ އަސަރުކޮށްފައެވެ. ދެކުދިން އެކަކު އަނެކަކުދެކެ ވާ ލޯބި ކިތަންމެ ރަނގަޅަކަށްވެސް އޭނާ ދަނެއެވެ. އޭނާގެ ދަރިފުޅުވެސް ޝަޔަމްއާއި ވަކިން ހޭދަކުރީ ކޮންފަދަ ހިތްދަތި ދުވަސްތަކެއްކަން އެންމެ ރަނގަޅަށް އެނގޭނީ އޭނާއަށެވެ.\nސައިނާ މެންގެ ވާހަކަތަކުން ސުވާލުއުފެދި ވާނުވާނޭނގިފައި އިނީ ލަމްޔާއެވެ. އަޒްހަރު އެއާއިލާއަށް ދިނީ ކޮންހިތްދަތިކަމެއް ހެެއްޔެވެ؟ ކޮން އަނިޔާއެއް ހެއްޔެވެ؟ އެމީހުން ތަކުރާރުކޮށް މައާފަށް އެއެދުނީ ކޮންކަމަކަށް ހެއްޔެވެ؟ ސިކުނޑީގައި ސުވާލުތައް ބުރުޖަހަމުންދިއަސް ލަމްޔާ ހިމޭނުން އިނީ އެސުވާލުތައް ސާރާ އާއި ކުރަން ރަނގަޅު ވަގުތެއްގެ އިންތިޒާރުގައެވެ.\nތަނަށް ވެރިވެފައިވި ހަމަހިމޭންކަމާއެކު ފުންނޭވާއެއްލަމުން މުހުސިނާ ވާހަކަދައްކަން ފެށިއެވެ. "އަޒްހަރުގެ ސަބަބުން ވަރަށް ގިނަ ދުވަހު ލޯބިވި ދެހިތެއް ދުރުގައި ހޭދަކޮށްފި.. މިއަދު އަހަރެމެން މިތަނަށް އައިސް މިތިބީ.. އެދެހިތް ގުޅުވުމަށް އެދިގެން.. އަހަރެންގެ މާމަ ދަރިފުޅުގެ ކައިވެނި ނުހައިކްއާއި ކުރުވަން ބޭނުންވެގެން.. އެކަމުގެ ހުއްދައަށް އެދި.. އަހަރެންގެ ޝަޔަމްއަށް ނުހައިކްއަށްވުރެ ރަނގަޅު އެހެން ޒުވާނަކު ނުލިބޭނެކަން ޔަގީން.. ވެދިޔަތަން ވެދިޔައީ.. ދެން އިރާދަފުޅުން އެއްވެސް މީހެއްގެ ހިޔަނި އެދެކުދިންގެ ދިރިއުޅުމަށް ނޭޅޭނެކަމުގެ ޔަގީންކަންދެން.. ސާރާ ކީކޭތަ މިކަމަށް ބުނަނީ؟" މުހުސިނާގެ ދެލޮލުން ފައުޅުވަމުން ދިޔައީ އުުއްމީދުގެ ކުލަވަރެވެ. ސާރާ ދޭނެ ޖަވާބެއްގެ އިންތިޒާރުގައި ސައިނާ އިނީ ކުޑަކޮށް ހާސްވާގޮތްވެފައެވެ. އަޒްހަރުގެ ވޭންދެނިވި އަނިޔާތަކުގެ ސަބަބުން ސާރާ އެގުޅުމަށް ދެކޮޅުހަދާފާނެތީ އޭނާގެ ހިތް ބިރުގަނެފައިވަނީ އިންތިހާއަށެވެ.\nއިސްޖެހިފައިއިން ޝަޔަމްއަށް ބަލައިލަމުން ސާރާ ދެން ބަލައިލީ އޭނާގެ ގާތުގައިއިން ނުހައިކް އަށެވެ. ލުއިގޮތަކަށް ހިނިތުންވެލަމުން އަޒްހަރުގެ ކުށުގެ ބުރަ ޝަޔަމްއާއި ސައިނާ އުފުލަން ނުޖެހޭނެކަމަށް ބުނެލިއެވެ. އަދި އޭނާ އެމީހުނަށް މައާފުކުރިކަމަށާއި އެމީހުންގެ އެދުމަށް ވަކި އެއްޗެއް ބުނަން އެނގޭނީ ނުހައިކްއަށް ކަމަށް ބުނެލިއެވެ. އެހެނީ އެއީ ނުހައިކްގެ ދިރިއުޅުމަށްވެފައި އޭނާ އަކީ އެއްއިރެއްގައިވެސް ދަރިންނަށް ކަންކަމަށް މަޖުބޫރުކުރި މީހަކަށް ނުވާތީއެވެ. އެކުއްޖެއްގެ ދިރިއުޅުން ކުރިއަށް ގެންދާނެގޮތެއް އެނގޭނީ ޚުދު އެކުއްޖަކަށެވެ.\nސާރާއަށް ބަލައިލި ނުހައިކް އަދިވެސް އިނީ ހުއްޓުންއަރައިފައެވެ. އެއްޗެއް ބުނަން ބޭނުންވެ އަރުތެރެއިން އަޑު ބޭރުނުވެފައެވެ. އެފަދަގޮތަކަށް ކުއްލިއަކަށް ޝަޔަމް ފެނުމުން އޭނާއަށް ލިބުނު ޝޮކް އަދިވެސް ފިލައިގެން ނުދެއެވެ.\nނުހައިކް ބަލައިލުމާއެކު ފެންކަޅިވެފައި އިން ސާރާ މަޑުމަޑުން ބޯޖަހައިލީ ހިނިތުންވަމުންނެވެ. ސާރާގެ އަމަލުން ނުހައިކްއަށް ހިތްވަރުދިންފަދައެވެ. އެއާއެކު ގާތުގައި އިން ލަމްޔާވެސް ނުހައިކްގެ ކޮނޑުގައި މަޑުމަޑުން ޖަހައިލަމުން ކަމޯން ދޮންބޭއޭ ބުނެލިގޮތުން ނުހައިކްއަށް ހެވުނެވެ. މީހަކާއި އިނދެ ދިރިއުޅުމެއް ފެށުމުންވެސް އޭނާގެ ކޮއްކޮ އަދިވެސް ބޮޑުނުވަނީބާވައޭ ހިތަށް އެރިއެވެ.\nހިތްއަވަސްވެފައި ނުހައިކް ޝަޔަމްއަށް ނަޒަރު ހުއްޓައިލިއެވެ. ޝަޔަމްގެ ދެލޮލުން ފައުޅުވަމުންދިޔަ ބޭގަރާރުކަންފެނި ނުހައިކްގެ ހިތަށް ފޮނިމީރުކަމެއް އިހުސާސުވިއެވެ. ހިތްވަރުކޮށްފައި ލޯތްބާއެކު ޝަޔަމްއާއި ހަތަރުކަޅި ހަމަކޮށްލިއެވެ. އެހިނދު އެހިތުގެ އެދުން ދުލުން ބޭރުކުރުމަށްއެދި ހިތް ތެޅިފޮޅިގަތެވެ.\n"އަހަރެން.. މިހުރީ ޝަޔަމްއާ އިންނަން ތައްޔާރަށް.. އަހަރެންގެ އަންބެއްގެ ގޮތުގަ އަބަދުވެސް ދެކެންބޭނުންވީ ޝަޔަމް.. ޝަޔަމް ނޫން ދެވަނަ މީހަކު މިހަޔާތަށް ގެންނަން އެއްއިރަކުވެސް ބޭނުމެއްނުވި.. އަހަރެންނަށް އޭރު މަޖުބޫރުންވިއަސް ކަންތައްކުރެވުނު ގޮތަށް އެންމެންގެ ހާޟިރުގައި ޝަޔަމްގެ ކިބައިން މައާފަށް އެދެން.. އެހެނަސް.. އަހަރެން އަބަދުވެސް ޝަޔަމްއަށް އިންތިޒާރުކުރިން.. މިދުވަސް ދެއްކެވުމަށްއެދި ކެތްތެރިވީން.." ނުހައިކްގެ ކޮންމެ ޖުމުލައަކުން ޝަޔަމްގެ ދޮންކޯތާފަތަށް ރަތުގެ އެކި ކުލަ ފޭދެމުންދިޔައެވެ. އެހިތުގައިވި ލޯބި އިތުރަށް ފުންވެ ވަރުގަދަ ވިއެވެ. ދެލޮލަށް ބޮނޑިވެގަތް ކަރުނަތަކާއެކު އެތުންފަތް ފޫއަޅުވައިލަމުން މަޑު ހުނުމެއް ބޭރުވެގެންދިޔައެވެ. ލޮލުން އޮހޮރިގަތީ އުފާވެރިކަމުގެ ކަރުނަކަން ރަމްޒުކޮށްދިނީ އެލުއި ހިނިތުންވުމެވެ. ކަރުނައިގެ ތެރޭން ސައިނާއަށްވެސް ހިނިތުންވެލެވުނުއިރު ނުހައިކް އޭނާގެ ދަރިފުޅުދެކެވަނީ ކޮންފަދަ މަތިވެރި ލޯތްބެއްކަން އިހުސާސުކޮށްލެވުނެވެ. ޝަޔަމްގެ ގައިގައި ބައްދައިލަމުން ﷲ އެދެކުދިންގެ ހިތުގެ ދުޢާ އިޖާބަކޮށްދީފިއޭ އޭނާ ބުނެލީ އުފަލުން އިނދެއެވެ. ހެއްދެވި ފަރާތަށް ހަމްދުކޮށްލަމުން ވީ އެންމެ އަވަހަކަށް އެކައިވެނި ކުރުވަން ބޭނުންވާކަން ސައިނާ ހާމަކޮށްލިއެވެ. އެގޮތާއި ނުހައިކްގެ އާއިލާވެސް ގަބޫލުވިއެވެ. އިތުރަށް އެންމެ ދުވަހެއްވެސް ލަސްކުރާކަށް ސާރާވެސް ބޭނުމެއްނުވެއެވެ. އޭނާގެ ދަރިފުޅު ލައްކަދުވަހު ހިތާމަކޮށްފިއެވެ. ދެން އޮތީ އެދަރިފުޅު އުފަލުންހުރެ އަބަދުމެ ހިނިތުންވާންވީ ދުވަސްތަކެވެ.\nސައިނާމެން ދިއުމާއެކު ލަމްޔާގެ ސުވާލުތައް ސާރާ އާއި ނުހައިކްއާ އަމާޒުވާންފެށިއެވެ. އިތުރަށް އެކަންކަން ސިއްރުކުރަން ބޭނުން ނުވުމުން ނުހައިކް އަޒްހަރުކުރި ހުރިހައިކަމެއް ލަމްޔާއަށް ކިޔައިދިނެވެ. އޭރު ލަމްޔާއަށް ސިއްރުކުރީ އޭނާ ކަންބޮޑުވެދާނެތީކަމަށް ނުހައިކް ބުނެލިއެވެ. އެވާހަތަކުން ލަމްޔާއަށް ވަރަށް އަސަރުކުރިއެވެ. އޭނާއަށް ސިއްރުކުރުމުން ޝަކުވާކުރިއެވެ. ނަމަވެސް އިތުރަށް އެވާހަކަ ނުދެއްކީ ފާއިތުވެފައިވިކަމެއްގެ ވާހަތަކުން އިތުރު ނުތަނަވަސްކަމެއް ގެނުވަން ބޭނުންނުވުމުންނެވެ.\nލަމްޔާ އާއި ޒާއިން އެގެއަށް އައީ ހަގީގަތުގައި ނަޒީމްގެ ފަރުވާއަށް މެލޭޝިއާއަށް ފުރަން ނިންމި ވާހަކަ ބުނުމަށެވެ. އެހެނަސް ރަންކިޔާތާ ހަފުތާއެއްގެތެރޭގައި ނުހައިކް އާއި ޝަޔަމްގެ ކައިވެނިކުރެވޭގޮތަަށް ހަމަޖެހުމުން ޒާއިން ނިންމީ އެކައިވެނި ނިމުމުން ފުރާށެވެ. ލަމްޔާވެސް އެކައިވެންޏަށް މަޑުކުރަން ބޭނުންވާނެކަން ޒާއިންއަށް ވިސްނެއެވެ. އެގޭގައި އިރުކޮޅަކު މަޑުކޮށްލުމަށްފަހު އިރުއޮއްސެން ގާތްވުމުން ލަމްޔާ އާއި ޒާއިންވެސް ދިޔައީ ޖެހިގެން އަންނަ ދުވަހު ކައިވެނީގެ ކަންކަމަށް ތައްޔާރުވާން އަންނާނެކަމަށް ބުނަމުންނެވެ.\nދުވަސްކޮޅެއްފަހުން ނަޒީމް ހޮސްޕިޓަލުން ދޫކޮށްލިއެވެ. އުނަގަނޑުންތިރި ވާގިނެތިފައިވުމުން ދުއްވާގޮނޑިއެއްގައި އިންނަން ޖެހުނަސް އޭނާގެ އެއްވެސް ޝަކުވާއެއްނެތެވެ. ތޮއިބާގެ ފަރާތުން ނިމުމެއްނުވާ ލޯތްބާއި އެއްބާރުލުން އޭނާއަށް ލިބެން ފެށުމުން ނަޒީމްގެ މޫނުމަތީގައި ނުފިލާ ހިނިތުންވުމެއް އަބަދުމެ ވެއެވެ. މިއީ އަބަދުވެސް އޭނާ ދެކެން ބޭނުންވިފަދަ ދުވަހެކެވެ.\nސާރާއަށް އެހީވުމަށް ނަޒީމް ގޮވައިގެން ތޮއިބާވެސް އެގެއަށް އާދެއެވެ. އޮފީހުން ކުޑަ ޗުއްޓީއެއްނަގައި ޒާއިންވެސް ގިނަވަގުތު ހޭދަކުރަމުންދިޔައީ ލަމްޔާއާއި އެކުގައި ސާރާމެން ގޭގައެވެ. ހޭބޮއިނާރާ އެންމެން އުޅެމުންދިޔައިރު އެމާހައުލުން ފެންނަމުން ދިޔައީ އުފާވެރިކަމާއި އެކުވެރިކަމެވެ. ކުޑަގޮތަކަަށް ކައިވެނީގެ ހަފުލާ ބާއްވަން ބޭނުންވިއަސް އެކަން އެގޮތަށް ނުވާނެކަން އެގޭތެރެއިން ބަލައިލި ކޮންމެ ދިމާލަކުން ފައުޅުވަމުންދިޔައެވެ.\nކައިވެނީގެ ދުވަސް ގާތްވަމުންދިޔަވަރަކަށް ޝަޔަމްގެ ގޭތެރެއިންވެސް އެކިކޮޅުކޮޅަށް މީހުންދުވެ ހަރަކާތްތެރިވަމުންދާތަން ފެންނަމުންދިޔައެވެ. ޝަޔަމްއާއި ނުހައިކްގެ ކައިވެނީގެ ޚަބަރު ކަންފަތަށް އިވުނީއްސުރެ ޖިޔާ ހުންނަނީ މޫނު ކުނިކޮށްލައިގެންނެވެ. ހިތްހަމަނުޖެހި ރުޅިގަދަވެފައި އެއިން އެއްވެސްކަމެއްގައި ބައިވެރިނުވެ ގިނަ ވަގުތު އޭނާ ގެއިން ބޭރުގައި ހޭދަކުރަމުންްދިޔައެެވެ. އަޒްހަރުގެ ހަރުކަށިކަމާއި އޭނާ ގުޅުމުން ފޯނުވެސް ނުނެގުމުން އިތުރަަށް ހަދާނެ އެއްވެސްގޮތެއް ޖިޔާއަށް ނުވިސްނި އޭނާގެ ބޯވަނީ ފަޅައިގެންދާން ކައިރިވެފައެވެ. ކުރެވެނޭ މާބޮޑު ކަމެއް ނެތުމުން ޝަޔަމް ފެންނަ ކޮންމެ ފަހަރަކު މަލާމާތުގެ ދެތިން ބަހެއް ބުނެލުމަށްފަހު ޖިޔާ އެތަނަކުން ރައްކާވެއެވެ. ޖިޔާގެ ކޮންމެ ބަހުގެ ހަމަލާއަކަށް ޝަޔަމްވެސް އެއްޗެއް ބުނަނީ އަޒްހަރުގެ ފުށުން އެހުރިހައި ރޭވުމެއްގައި އޭނާއަށް އެއްބާރުލުންދިނީ ޖިޔާކަން އެނގުމުންނެވެ. ޖިޔާ ކިތަންމެ ނުރުހުނަސް އިރާދަފުޅުން މިކައިވެނި ކުރެވޭނޭ ޝަޔަމް ބުނެލަނީ ރީތި ހިނިތުންވުމަކާއެކުއެވެ. އާއިލާ މީހުންވެސް ޖިޔާގެ އަމަލުތައް ހުންނަގޮތްފެނި ސުވާލުކުރެއެވެ. އެހެނަސް އެއިން އެއްވެސް ސުވާލަކަށް ޖަވާބުދިނުން މުހިންމުކަމަކަށް ޖިޔާ ނުދެކެއެވެ. އަނގަހުޅުވަން ހަދައިގެން ބޭޒާރުވާނީ ޚުދު ތިމާކަން އޭނާ ދަނެއެވެ.\nމޭކަޕް ކުރުވަން ސެލޫންއަކުން އައިސްހުރިކުއްޖާ ރީތިގޮތަކަށް ޝަޔަމްގެ މޭކަޕްކޮށް ނިންމައިލަމުން އެމޫނަށް ނަޒަރު ހުއްޓައިލިއެވެ. ލަދުވެތިކަން ފައުޅުވަމުންދިޔަ އެދޮން މޫނާއި އޭނާކުރި ލުއި މޭކަޕް ނުހަނު ގުޅެއެވެ. އެކުއްޖާގެ މަސައްކަތް ނިމުމާއެކު ބުރުގާއަޅުވަން އައިސްހުރި ކުއްޖާ އޭނާގެ މަސައްކަތް ފެށިއެވެ. މޭމަތި ފޮރުވޭނޭހެން ނުހަނު ފަރިގޮތަކަށް ބުރުގާ އަޅުވައިދިނެވެ. ފަހަތުގައި އެމީހުންގެ މަސައްކަތްތައް ބަލަންހުރި ސައިނާގެ ދެލޯވަނީ ފެންކަޅިވެފައެވެ. އަންހެންދަރީގެ ކައިވެންޏަކީ ކޮންމެ މައަކަށްވެސް އިންތިހާއަށް އުފާވެރިކަން ގެނުވާނޭ ކަމެއްކަން ކަށަވަރެވެ. އެދުވަހު އެކުރެވޭ އިހުސާސުތަކަކީ ބަޔާންކުރަން ދަތިވާނެ އިހުސާސުތަކެކެވެ.\nކަރުނައިގެ ތެރޭން ހިނިތުންވެލަމުން ސައިނާ އައިސް އޭނާގެ އަތުގައިއޮތް ދިގު ލޭސް ފޮތިކޮޅު ޝަޔަމްގެ ބޮލުގައި އަޅުވައިފައިވާ ރިހިތާޖު ފެންނާނެފަދައިން އެބޮލުގައި ހަރުކޮށްލިއެވެ. ދުރަށް ފެތުރިގެންދިޔަ ހުދުކުލައިގެ ލޭސްފޮތިކޮޅުން އިސްޖެހިފައިވި ޝަޔަމްގެ ރީތިމޫނު އިތުރަށް ފުރިހަމަކޮށްދިނެވެ. ލޮލުން ފައިބަން ތައްޔާރުވެފައިވި ކަރުނަތައްް ކުޑަ ޓިޝޫކޮޅަކުން ފުހެލަމުން ޝަޔަމްގެ އަތުގައި ހިފައި ގޮނޑިން ތެދުވުމަށް އެހީތެރިވެދިނެވެ. އަދި ލޯތްބާއި ކުލުނާއެކު ޝަޔަމްގެ ނިތުގައި ސައިނާ ބޮސްދިނެވެ. މިދުވަސްދެކެން އޭނާގެ ގާތުގައި އަޒްހަރުވެސް ހުރިނަމައެވެ. އެވަގުތުކޮޅުގެ އުފާވެރިކަން ދެކިލުމަށް އެންމެ ފަހަރަކުވެސް އަންނާނެނަމައެވެ. އެމީހުންގެހުރި ހަމައެކަނި ދަރިފުޅު ހަޔާތުގެ އައު ބާބެއް ފަށަން ތައްޔާރުވަމުންދާއިރު އަޒްހަރުގެ ހެޔޮދުޢާވެސް އެދަރިފުޅަށް ލިބޭނެނަމައެވެ. ހިތަށް ވެރިވަމުންދިޔަ ޚިޔާލުތަކުން ސައިނާގެ ހިތުގައި ވޭންއެޅިއެވެ. އަޒްހަރު މަތިން މާބޮޑަށް ހަނދާންވާންފެށިއެވެ. ނަމަވެސް އެހުރިހައި އިހުސާސެއް ހިތުގައި ރައްކާކުރަމުން ޝަޔަމްއަަށްޓަކައި ސައިނާ ހިނިތުންވެލިއެވެ.\nމީހެއްގާތު ނުބުންޏަސް ޝަޔަމްވެސް ސިއްރުން އޭނާގެ ލޯބިވާ ބައްޕަ މަތިން ހަނދާންކުރަމުން ދިޔައެވެ. ބައްޕައަށް ވިސްނިގެން އޭނާގެ ގާތަށް އަންނާނެނަމައޭ ހިތަށް އެރީ ކިތައްފަހަރުކަމެެއްވެސް ނޭނގެއެވެ. ހިތްދަތިވިއަސް އެކަން މީހަކަށް ދައްކަން ބޭނުންނުވީއެވެ. އަބަދުމެ އިޚްލާސްތެރިކަމާއެކު އެބައްޕަގެ މައްްޗަށް ކުރެވޭ ހޮޔޮދުޢާތަކުން ޝަޔަމް ފުއްދައިލީއެވެ. އެހެނަސް ކައިވެނި ކުރުމަަށް ހަމަޖެހިފައިވި މަންޒިލަށް ދެވުމުން އަޒްހަރުގެ މަތިން އޭނާ ހަނދާންވީ އިންތިހާއަށެވެ. އަޒްހަރު ގާތުގައި ހުރުމަށް އެދުވުނީ ކެތްނުވާވަރަށެވެ. ކައިވެނީގެ ވަގުތުގައި ކޮންމެ ކުއްޖެއްވެސް މަައިންބަފައިން ގާތުގައިވުމަށް އެދޭނެއެވެ. ޝަޔަމްއަށްވެސްވީ އެހެންނެވެ. ނަމަވެސް ދެފަރާތުގައި ތިބި ލޯބިވާ މަންމައާއި މާމަގެ ސަބަބުން ހިތަށް ވެރިވި ނުތަނަވަސްކަން ހިނދުކޮޅެއްގެ ތެރޭގައި ފިލައިގޮސްފިއެވެ.\nސާރާގެ ގާތުގައިހުރި ނުހައިކްއަށް ޝަޔަމް ފެނުމާއެކު އޭނާގެ ދެލޯބޮޑުވެގެން ދިޔައެވެ. އެސްފިޔަޖަހަައިލަންވެސް ހަނދާން ނެތިފައި އޭނާއަށް ބެލެމުންދިޔައީ ޝަޔަމްއާއި ދިމާއަށެވެ. މިރޭ ޝަޔަމްގެ ފުރިހަމަކަން އެތައްގުނައެއް އިތުރުވެފައިވާކަމަށް ދައްކައެވެ. ހުދުކުލައިގެ ދޫ ކައިވެނީގެ ހެދުން އެކި ޑިޒައިންތަކުން ފަރުމާކުރެވިފައިވީގޮތުންނާއި ކޮށްފައިވާ ލުއި މޭކަޕާއި ބޮލުގައިވި ރިހި ތާޖުން ޝަޔަމް ހީވަނީ ޝާހީ ރަސްދަރިކަނބަލެއްހެންނެވެ. އެފުރިހަމަކަށް ނުހައިކްގެ ހިތް ފިދާވެ ތައުރީފުކުރަމުން ދިޔައިރު ނުހައިކްގެ މޫނަށް އަރައިފައިބަމުންދިޔަ ކުލަވަރުން ޒާއިން އޭނާގެ އަލަތުކައިވެނީގެ ރޭމަތިން ހަނދާންވިއެވެ.\n"ލަމްއަށް އެނގޭތަ؟ ކައިވެނީގެ ހެދުމުގަ އެންމެ ފުރަތަމަ ލަމް ފެނުނު ވަގުތު އަހަރެންނަށްވެސް ވީ ހަމަ އެފަދަގޮތެއް. އެސްފިޔަޖަހައިލަންވެސް ބޭނުމެއްނުވި.. އެރޭގެ އެވަގުތުކޮޅު އެކަނިވެސް ލަމް އަހަރެންގެ ހިތް ދީވާނާކޮށްލި.." ގާތުގައިހުރި ލަމްޔާގެ އަތަށް ސިއްރުން ފިތައިލަމުން އެކަންފަތްދޮށުގައި ޒާއިން ބުނެލި ވާހަކަތަކުން ލަމްޔާގެ މޫނު ރަތްވެގެންދިޔައެވެ. ހީލަމުން އޭނާއާއި ދިމާލަށް އެއްލޯމަރައިލި ޒާއިންގެ އަތުގައި މަޑުމަޑުން ލަމްޔާ ޖަހައިލިއެވެ.\nކަޅުކުލައިގެ ކޯޓު ފަޓުލޫނުގައިހުރި ނުހައިކްއަށް ޝަޔަމްގެ ލަދުވެތި ނަޒަރު އަމާޒުވުމާއެކު ނުހައިކް ބަލަންހުރިގޮތުން އިތުރަށް ލަދުގަންނަގޮތް ވިއެވެ. އެވަގުތު އެތަނަށް ވަދެގެންއައި ޣާޒީ އާއި ހެކިވެރިން ފެނުމުން މޭޒުދޮށުގައި އިނށީނުމަަށް ސާރާ ނުހައިކް ގާތުގައި ބުނެލިއެވެ. ނުހައިކްއާއި ޖެހިގެންހުރި ގޮނޑީގައި ޝަޔަމް އިނށީނުމާއެކު ދެހިތުގެ ތެޅުން އިންތިހާއަށް އަވަސްވެގެންދިޔައެވެ.\nކައިވެނީގެ މަޖިލީހާއި ވަލީމާ އޮތީ ސައިނާގެ ގޭގައެވެ. ބޭނުންނުވިއަސް މަންމަ މަޖުބޫރުކުރުމުން ފުސްމޫނާއެކު އެމަންޒަރުތައް ދެކެން ޖިޔާއަށްވެސް އެހަފުލާގައި ބައިވެރިވާންޖެހުނެވެ. ދަތްކުނޑިވިކައިގެން ދުރުގައި އެމަންޒަރުދެކެން ހުރިއިރު ރުޅިން މީހާ ހީވަނީ ރޫރޫއަޅާހެންނެވެ. ފުންނޭވާތަކެއް ލުމުންވެސް މީހާ ހަމަޖެހޭގޮތް ނުވުމުން އެހެންދިމާއަކަށް ޖިޔާ ނަޒަރު ބަދަލުކޮށްލިއެވެ.\nކައިވެނީގެ ޚުތުބާ ދެމީހުންވެސް އަޑުއަހަމުންދިޔައީ ޝައުގުވެރިކަމާއެކުއެވެ. ކައިވެނީގެ ޚުތުބާނިމި ނުހައިކް އަނބި ގަބޫލުކޮށްފީމޭ ބުނި ވަގުތުކޮޅު ޝަޔަމްގެ ހިތުގައި މަޑު ހީލިކެރުވުމެއް އުފެދުނެވެ. އުފަލުންގޮސް ދެލޯ ފެންކަޅިވިއެވެ. އެވަގުތުކޮޅު އެކުރެވުނު ފޮނިފޮނި އިހުސާސުން ހިނިތުންވެވުނީ ނުހަނު ބޮޑަށެވެ. ނުހައިކްގެ މޫނުމަތިންވެސް ފައުޅުވަމުންދިޔައީ އިންތިހާ ދަރަޖައިގެ އުފާވެރިކަމެވެ. އެތައްހުރަސްތަކަށްފަހު އެންމެފަހުން އެހިތުގެ ލޯބި ކާމިޔާބުވީއެވެ. މޭޒުދަށުން ނުހައިކްއަށް ޝަޔަމްގެ އަތުގައި ހިފައިލަމުން އެމަޑު ފުށްކޮޅެއްފަދަ އަތަށް ފިތައިލެވުނެވެ. އެއީ ހަމައެކަނި އޭނާގެ މީހެކެވެ. އޭނާގެ ލޯބިވާ އަނބިމީހާއެވެ. ދެން އެދެމެދަށް އިތުރު ހުރަސްތަކެއް މެދުވެރިނުކުރެއްވުންއެދި ދުޢާކޮށްލެވުނެވެ.\n⚕ޖުމީ⚕ January 28, 2021\nއަޅޭ ނައޫ ... ވވވ ރީތި💙\nއައި ރިޔަލީ ލަވްޑް އިޓް.. 👌🏻👏🏻👏🏻\nތެންކްސް ވވ މަޗް ޑަރލިންގް 😘😘😘\nވާއު 💖 މިބައިވެސް ވަރަށް ވަަށް ވަރަށް ރީތި ❤❤ ފައިނެލީ ނު-ޔަމް ހޭސް މެރިޑް! އަމްމް ދެންއިންނާނީ ފަހުބައިތަ؟ ދެންއިންބަޔަށް އިންތިޒާރުކުރަން .. ލަވް ޔޫ.. ސްޓޭ ސޭފް 💖❤\nކޯކިލާ މޯދީ January 30, 2021\nވާވް ދެން ނިމެނީތަ؟ އަނެއްބައި ކިޔާހިތުން ހުރެވެނީކީއެއް ނޫން...\nނެލާ January 30, 2021\nއޯއެމްޖީ ޔޭ އަދި ކިރިޔާ 😭😭😭 ދިސް އިޒް ލިޓްރަލީ ދަ ބެސްޓް ސްޓޯރީ އެވަރ\nNaufa February 1, 2021\nސަލާމް އޯލް.. ނެކްސްޓް ޕާރޓް ލަސްވާކަމަށްޓަކައި މައާފަށް އެދެން.. ކުޑަކޮށް ބަލިވެއުޅޭތީ އިނގޭ.. އިންޝާ ﷲ މާދަމާގެ ވަގުތެއްގަ ވާހަކައިގެ ދެން އިންބައި ސަބްމިޓް ކޮށްލަން އެބަ ޓްރައި ކުރަން.. ސޮރީ ވަންސް އަގެއިން.. ލަވް ޔޫ އޯލް.. ސްޓޭ ސޭފް.. ❤\nRrYn February 5, 2021\nމާޝާ ﷲ!! މިބައިވެސް ވަަރަށް ވަރަށް ރީތި..💖💝.. ސޮރީ މާ ލަހުން ކޮމެންޓް ކުރެވުނީމަ.. 😟 ރީން ތަންކޮޅެއް ލޭޒީކަމުން ހަމަ ކޮމެންޓް ނުކުރެވުނީ.. ހެހެ 😆😂\nފައިނަލީ ދޭ ގޮޓަ މެރިޑް 😊💖👍 ދެންއިންބަޔަށް އިންތިޒާރުކުރަން ❤ ލަވް ޔޫ 😊💞 ސްޓޭ ސޭފް 💖\nNaufa February 6, 2021\nތެންކްސް ޑިއަރ.. ލަވް ޔޫ އެންޑް ސްޓޭ ސޭފް..❤😘\nސަލާމް އޯލް.. އަޅުގަނޑު އިންނާނީ ވާހަކަ ސަބްމިޓް ކޮށްލާފަ އިނގޭ.. އަދި އެޕްރޫވް ނުވޭ.. 😔\n🥀އަސްމާ🥀 February 8, 2021\nހާދަ ލަހޭ އަޕް ވާލެއް..\nލުކަޝެންކޯ February 8, 2021\nމި ސައިޓު މިހާރު ވަަރަށް ކަޑަ. ލިޔުންތެރިން ވާހަކަ ފޮނުވާތާ 2-3 ދުވަސް ވާއިރުވެސް ވާހަކަ އަޕްކޮށްނުދޭ... އަދި ވާހަކަ އަޕްކޮށްދެނީ ވެސް3ރެއިން އެއްރޭ އެވެސް އެރެއެއްގެ 12 ޖެހުމާ ގާތްކޮށްފަ... ބައެއް ވާހަކަތައް އަަޕްނުވާތާ މަސްދުވަސްވަނީ... މިސައިޓުނަް އިތުރަށް އާވާހަކައެއް ދެން ނުކިޔާނަން.


SunOnline: Messi aai Ronaldo Beckam ge Inter Miami aa gulhumuge furusathu bodu\nމެސީއާއި ރޮނާލްޑޯ ބެކަމްގެ އިންޓަ މައިއޭމީއާ ގުޅުމުގެ ފުރުސަތު ބޮޑު\nޢަބްދުﷲ އައިމަން 27 Feb 2020, 13:04\nދުނިޔޭގައި މިވަގުތު ތިބި އެންމެ މޮޅު ދެ ފުޓުބޯޅަ ކުޅުންތެރިން: ލިއޮނެލް މެސީއާއި ކްރިސްޓިއާނޯ ރޮނާލްޑޯ ---\nދުނިޔޭގައި މިވަގުތު ތިބި އެންމެ މޮޅު ދެ ކުޅުންތެރިން ކަމަށް ގިނަ ބަޔަކު އިއްތިފާގުވާ ޔުވެންޓްސްގެ ކްރިސްޓިއާނޯ ރޮނާލްޑޯއާއި ބާސެލޯނާގެ ފޯވާޑް ލިއޮނެލް މެސީ ކުޅުން ހުއްޓާލުމުގެ ކުރިން އެމެރިކާގެ އެމްއެލްއެސްގައި ވާދަކުރާ އިންޓަ މައިއޭމީއާ ގުޅުމުގެ ފުރުސަތު ބޮޑު ކަމަށް އެ ކުލަބުގެ އޯނަރު އަދި ކުރީގެ މަޝްހޫރު ފުޓުބޯޅަ ކުޅުންތެރިޔާ ޑޭވިޑް ބެކަމް ބުނެފި އެވެ.\nބާސެލޯނާގެ ކެޕްޓަން މެސީއާއި ރޮނާލްޑޯގެ ވިދުން ގަދަ ފުޓުބޯޅަ ހަޔާތް ނިންމާލާނީ ކިހިނެތްތޯ އެއީ މިވަގުތު ފުޓުބޯޅައަށް ލޯބި ކުރާ އެންމެންގެ ވެސް ހިތުގައި އުފެދިފައި އޮތް ސުވާލެކެވެ. ފުޓުބޯޅައިގެ އެންމެ މަތީ ފަންތީގައި ވޭތުވެ ދިޔަ 15 ވަރަކަށް އަހަރު ކުޅުނު މި ދެކުޅުންތެރިންގެ އުމުރު މަތިވަމުން ދާއިރު އަދި ވެސް ކުޅުމަކަށް ބަދަލެއް ނާދެ އެވެ. އަދި ވެސް އެހެން ކުޅުންތެރިންނަށް ވުރެން ލެވެލް މަތިވެފައި މަގްބޫލުކަން ބޮޑެވެ.\nއެހެން ނަމަވެސް މި ދެ ކުޅުންތެރިން ފުޓުބޯޅަ ހަޔާތް ނިންމާލުމުގެ ކުރިން ޔޫރޮޕުގެ ބައެއް ކުޅުންތެރިން ފަހަކަށް އައިސް ކެރިއަރު ނިންމާލަން ކުޅޭ އެމެރިކާގެ މޭޖާ ސޮކާ ލީގުގެ ކުލަބަކަށް ގޮސްދާނެ ކަމުގެ އަޑުތައް ފެތުރޭތާ ވަނީ ދުވަސްތަކެއް ވެފަ އެވެ. އަދި އެ އަޑުތަކަކީ މުސްތަގުބަލުގައި ހަގީގަތަކަށް ވެދާނެ ކަމެއް ކަމަށް ކުރީގެ މަޝްހޫރު ފުޓުބޯޅަ ކުޅުންތެރިޔާ ބެކަމް ވަނީ ބުނެފަ އެވެ.\nއެމެރިކާގެ މަޝްހޫރު "ޓުނައިޓް ޝޯ ވިތް ޖިމީ ފެލަން" ޕްރޮގުރާމުގައި ވާހަކަ ދައްކަމުން ބެކަމް ބުނެފައި ވަނީ އޭނަގެ އަމިއްލަ ކުލަބް ކަމަށްވާ އިންޓަ މައިއޭމީއަށް ރޮނާލްޑޯއާއި މެސީ އައުމުގެ ފުރުސަތު ބޮޑު ކަމަށެވެ.\n"ވަރަށް ބައިވަރު ކުޅުންތެރިންނާ ވާހަކަ ދެކެވެމުން ދަނީ ކުލަބަށް އައުމަށް ޓަކައި، އެކަމަކު ކުލަބުގެ ވެރިއެއްގެ ހައިސިއްޔަތުން އަހަރެން ބޭނުން ވަނީ އެންމެ މޮޅެތި ކުޅުންތެރިން ކުލަބަށް ގެންނަން. މިސާލަކަށް ރޮނާލްޑޯއާއި މެސީ އަކީ ވެސް ކުލަބުގެ އަމާޒެއް. އެއީ އަހަރެން ވަރަށް ވެސް ގަޔާވާ ދެކުޅުންތެރިން. އެ ކުޅުންތެރިން މުސްތަގުބަލުގައި މި ކުލަބުން ފެނުމަކީ އެކަށީގެންވާ ކަމެއް،" ހިނިތުންވުމަކާ އެކު ބެކަމް ބުންޏެވެ.\nބެކަމް ބުނީ، މިވަގުތު އޮތް ޓީމަކީ ޒުވާން ކުޅުންތެރިންނާއި ތަޖުރިބާކާރު ކުޅުންތެރިން ވެސް ހިމެނޭ ރަނގަޅު ޓީމެއް ކަމަށެވެ. އަދި ފެށުމަަކަށް މިވަރު ޓީމެއް ފުދޭ ކަމަށާއި އެހެން ނަމަވެސް ވެރިމީހާގެ ހައިސިއްޔަތުން އަބަދު ވެސް ބޭނުން ވަނީ ކުލަބު އިތުރަށް ފުޅާކޮށް ބޮޑު ކުރަން ކަމަށެވެ.\nއެމެރިކާގެ އެމްއެލްއެސްއަށް އަލަށް ކޮލިފައިވި އިންޓަ މައިއޭމީ ފުރަތަމަ ފަހަރަށް އެ ލީގުގައި މެޗެއް ކުޅޭނީ އަންނަ އާދީއްތަ ދުވަހު ލޮސް އޭންޖްލެސް އެފްސީއާ ދެކޮޅަށެވެ.\nބެކަމްގެ އިންޓާއިން ގެންނަން މަސައްކަތް ކުރާ ބައެއް ކުޅުންތެރިންގެ ތެރޭގައި މެންޗެސްޓާ ސިޓީގެ މިޑްފީލްޑަރު ސިލްވާއާއި ޕީއެސްޖީގެ ފޯވާޑް އެޑިސަން ކަވާނީ އަދި ރެއާލް މެޑްރިޑްގެ މިޑްފީލްޑަރު ލޫކާ މޮޑްރިޗް ހިމެނެ އެވެ.


Maadhama "Ring of fire" irukeytha hifaane: NASA\nލުއި ޚަބަރު - އިރުކޭތަ\nމާދަމާ "ރިންގް އޮފް ފަޔާ" އިރުކޭތަ ހިފާނެ:ނާސާ\nދުނިޔެއަށް ހަނދުގެ ވަށައިގެން އިރު ފެންނަން ހުންނާނީ އަނގޮޓިއެއްގެ ސިފައިގައި\nމި ކޭތަ ހިފަންފަށާނީ ރާއްޖެ ގަޑިން ހަވީރު 17:10\nކ. މާލެ 25 ފެބުރުއަރީ 2017 | ހޮނިހިރު 22:42 12,685\nއިރުކޭތަ ހިފާފައި - ގޫގުލް\n"ރިންގް އޮފް ފަޔާ" ނަމަކަށް ކިޔާ އިރުކޭތައެއް މާދަމާ ހިފާނެ ކަމަށް ނާސާއިން ބުނެފިއެވެ.\nއިރާއިދުނިޔެއާ ދެމެދަށް ވާގޮތަށް ހަނދާއި އެއްރޮނގަކަށް އަންނައިރު، ދުނިޔެއަށް ހަނދުގެ ވަށައިގެން އިރު ފެންނަން ހުންނާނީ އަނގޮޓިއެއްގެ ސިފައިގައި ކަމަށް ރިޕޯޓުތައް ބުނެއެވެ.\nސަދަން ހެމިސްފިއާގެ މޫސުން ރަނގަޅު ހިސާބުތަކަށް މި އިރުކޭތަ ފެންނާނެ ކަމަށް ރިޕޯޓުތައް ބުނެއެވެ. މި އިރުކޭތަ އެންމެ ފުރިހަމައަށް ފެންނީ އާޖެންޓީނާއަށް ކަމަށާއި ސައުތް އެފްރިކާ އަދި ސައުތް އެމެރިކާގެ ބައެއް ސަރަހައްދުތަކަށް އިރުގެ ބޮޑުބައެއް ކަޅުވެފައިވާ ގޮތަކަށް މިއިރުކޭތަ ފެންނާނެކަމަށް ނާސާއިން ހާމަކުރެއެވެ.\nމި ކޭތަ ފެނިގެންދާނެ އިތުރު ސަރަހައްދުތަކުގެ ތެރޭގައި ޗިލީ، އާރޖެންޓީނާ، އެންގޯލާ އަދި ޒެމްބިއާ ފަދަ ސަރަހައްދުތައް ހިމެނެއެވެ. ނަމަވެސް އިރުކޭތަ ފެންނާނެ ސަރަހައްދުތައް ކަމަށް ބުނާ ސަދަން ހެމިސްފިއާގެ ސަރަހައްދުގެ ތެރޭގައި ދިވެހިރާއްޖެ ހިމެނިފައި ނުވާތީ މި އިރުކޭތަ ރާއްޖޭގެ ރަށްތަކަށް ނުފެންނާނެއެވެ.\nމި ކޭތަ ހިފަންފަށާނީ ރާއްޖެ ގަޑިން ހަވީރު 17:10 ގައެވެ. ކޭތަ ފުރިހަމަވާ ވަގުތަކީ ރާއްޖެގަޑިން 18:15 ގައެވެ. ކޭތަ ވީއްލާގޮތަށް ނާސާއިން ލަފާކުރާ ގަޑިއަކީ ރާއްޖެ ގަޑިން 22:35 އެވެ. ރާއްޖެއަށް މި ކޭތަ ނުފެނުނުކަމުގައި ވީ ނަމަވެސް ލައިވްކޮށް މި ކޭތަ ލައިވްކޮށް ބެލޭނެ ގޮތް ވަނީ ހަމަޖެހިފައެވެ.


Bale ge hat-trick un Real club world cup final ah!\nބޭލްގެ ހެޓްރިކުން ރެއާލް ކުލަބު ވޯލްޑްކަޕު ފައިނަލަށް!\nސެމީ ފައިނަލުގައި، ވޭލްސްގެ ފޯވަޑް ގެރެތު ބޭލް ކާމިޔާބު ކުރި ހެޓްރިކުން ޖަޕާންގެ ކަށިމާ އެންޓްލާސްގެ މައްޗަށް 3-1 ގެ ނަތީޖާ އަކުން ކާމިޔާބު ހޯދައި އެންމެ ފަހުގެ ޗެމްޕިއަން ރެއާލް މެޑްރިޑުން ކުލަބު ވޯލްޑް ކަޕު ފައިނަލަށް ދަތުރު ކޮށްފި އެވެ.\nއަރަބި އެމިރޭޓްސްގެ އަބޫދާބީގައި ކުރިއަށްދާ މުބާރާތުގެ ސެމީ ފައިނަލަށް ރެއާލް ނުކުތުމުގެ ކުރިން، ބޭލްގެ ފިޓްނަސްއާ މެދު ސުވާލު އުފެދުނެވެ. އެހެންނަމަވެސް ރޭ ހެޓްރިކް ހަދައި އޭނާ ވަނީ އޭނާ ފިޓް ކަމަށް ސާބިތު ކޮށްދީފަ އެވެ. މެޗުގެ ފުރަތަމަ ހާފުގެ ކުރީ ކޮޅު ރެއާލްއިން ބޯޅަ ކޮންޓްރޯލް ކޮށްގެން ކުޅުނު ނަމަވެސް އެންމެ ރަނގަޅު ހަމަލާތަކެއް ނުއުފެއްދުނެވެ. ލަނޑު ޖެހުމުގެ ކުރިން ބޭލް އާއި ކަރީމް ބެންޒެމާއަށް ވެސް ވަނީ ރަނގަޅު ފުރުސަތެއް ލިބިފަ އެވެ.\nފުރަތަމަ ހާފުގެ ފަހު ވަގުތުގައި، ބޭލް ފުރަތަމަ ލަނޑު ކާމިޔާބު ކުރީ، މާސެލޯ އާ ދެ ކުޅުންތެރިން ކޮމްބިނޭޝަން ބޭނުން ކޮށްގެން އުފެއްދި ވަން ޓޫ ޕާހެއްގައި ތަނަވަސް ކުރި ބޯޅައިންނެވެ.\nދެވަނަ ހާފު ފެށިގެން އަށް ވަނަ މިނެޓްގައި، ބޭލް ލަނޑު ޖެހީ، ކަށިމާގެ ޑިފެންސަށް ހެދުނު މިސްޓޭކެއްގެ ފައިދާ ނަގައިގެންނެވެ. ކަށިމާގެ ކުޅުންތެރިން ފަހަތަށް ދިން ބޯޅަ އެ ޓީމުގެ ޑިފެންޑަރު ޝޫޓޯ ޔަމަމޯޓޯ ކޮންޓްރޯލް ކުރަން މަސައްކަތް ކުރި ބޯޅަ، އޭނާ އަށް ވުރެ ކުރިން ބޭލް ވަނީ ހޯދާފަ އެވެ. ބޭލް ބޯޅަ ލިބުމުން، އެ ބޯޅަ ދިފާއު ކުރުމަށް ކަށިމާގެ ކީޕަރު ޝުން ޓޭ ނިކުތުމުން ބޭލް އަށް ހުހަށް އޮތް ގޯލް ލިބުނެވެ. އޭނާ ވަނީ ޝުންޓޭއަށްވެސް ފުރުސަތު ނުދީ، ހުހަށް އޮތް ގޯލްގެ ތެރެއަށް ބޯޅަ ވައްދާލާފަ އެވެ.\nއޭގެ ދެ މިނެޓް ފަހުން، ބޭލް ހެޓްރިކް ހެދީ އޭރިއާ ބޭރުގައި ހުރެފައި މާސެލޯ ދިން ބޯޅަ ގޯލްގެ ތެރެއަށް ވައްދާލައިގެންނެވެ. ކަށިމާގެ ލަނޑު ކާމިޔާބު ކުރީ ޝޯމާ ޑޮއި އެވެ. އަންނަ ހޮނިހިރު ދުވަހު ކުޅޭ ފައިނަލުގައި ރެއާލް ވާދަ ކުރާނީ އެމިރޭޓްސްގެ އަލް އައިން އާ ދެކޮޅަށެވެ.


އާ މަޖިލީހަށް އިންތިޚާބުވި މެމްބަރުން ހުވާކުރައްވައިފި – Haftha\nއާ މަޖިލީހަށް އިންތިޚާބުވި މެމްބަރުން ހުވާކުރައްވައިފި\nނަވާރަ ވަނަ ރައްޔިތުންގެ މަޖިލީހަށް އިންތިހާބުވެވަޑައިގެންނެވި މެންބަރުން މެންބަރުކަމުގެ ހުވާ ކުރައްވައިފިއެވެ. އާ މެންބަރުންނަށް ހުވާ ލައިދެއްވީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީއެވެ.\nއެގޮތުން މިރޭގެ ރަސްމިއްޔާތުގައި ކ. ގުރައިދޫގެ މެމްބަރު އިބްރާހިމް ރިޒާ ފިޔަވާ ހުރިހާ މެންބަރުން ހާޒިރުވެ މެންބަރުކަމުގެ ހުވާ ވަނީ ކުރައްވައިފައެވެ. ރިޒާއަށް މިރޭ ހުވާ ކުރުމުގެ ރަސްމިއްޔާތުގައި ބައިވެރިވަޑައެއް ނުގެންނެވުނީ އުމްރާއަކަށް ވަޑައިގެން ހުންނެވުމުންނެވެ.\nމެންބަރުން ހުވާކުުރުމަށްފަހު އާ މަޖިލީހުގެ ފުރަތަމަ ޖަލްސާ ވެސް މިރޭ ބާއްވާނެއެވެ. އެ ޖަލްސާ އޮންނާނީ މިރޭ 10:00 ގައެވެ.\nނަވާރަ ވަނަ މަޖިލީހުގައި ޖުމްލަ 87 މެމްބަރުން ތިއްބަވާއިރު، ދެ ދާއިރާއަށް ވަނީ އިތުރުވެފައެވެ. އެއީ މައްޗަންގޮޅި މެދު ދާއިރާ އާއި ހެންވޭރު ހުޅަނގު ދާއިރާއެވެ.\nމަޖިލީހުގެ ސުޕްމެޖޯރިޓީއާއެކު އެންމެ ގިނަ މެމްބަރުން ތިއްބަވާނީ ވެރިކަން ކުރާ މައި ޕާޓީ އެމްޑީޕީގައެވެ. އެއީ 65 މެމްބަރުންނެވެ.\nއިދިކޮޅު މައި ޕާޓީ ޕީޕީއެމް އާއި އެޕާޓީއާއެކު ކޯލިޝަން ހަދާފައިވާ ޕީއެންސީއަށް ލިބިފައިވަނީ އަށް ގޮނޑިއެވެ. އެއީ ޕީޕީއެމްއަށް ލިބުނު ފަސް ގޮނޑި އާއި ޕީއެންސީއަށް ލިބުނު ތިން ގޮނޑިއެވެ.\nއޭގެ އިތުރުން ކޯލިޝަންގައި ދެން ހިމެނޭ ޖުމްހޫރީ ޕާޓީ (ޖޭޕީ)ގެ ފަސް މެމްބަރުން އަދި އެމްޑީއޭގެ ދެ މެމްބަރުން މަޖިލީހުގައި ތިއްބަވާނެއެވެ.\nއަމިއްލަ މެމްބަރުންގެ ގޮތުގައި ނަވާރަވަނަ މަޖިލީހުގައި ތިއްބަވާނީ ހަތް މެމްބަރުންނެވެ.\nޤާނުނު އަސާސީގެ 79 ވަނަ މާއްދާގެ (ހ) ގައި ވަނީ ރައްޔިތުންގެ މަޖިލީހުގެ ޢުމުރަކީ، މަޖިލިސް އިންތިޚާބު ކުރުމަށްފަހު ފުރަތަމަ ޖަލްސާ ކުރާ ތާރީހުން ފެށިގެން ފަސް އަހަރު ދުވަސް ކަމުގައެވެ. އަދި އެމުއްދަތު ހަމަވުމުން މަޖިލިސް އުވުނީ ކަމުގައެވެ.


Jinni Ehge Undhagoo Kurimathi Vaa Nama.. - Vaguthu\n4 މަސް ކުރިން ( ޖުލައި 24, 2019 )\nޖިންނި ޝައިތާނުންނަކީ އިންނާނުންގެ ތެރޭގައި އުޅޭ އިންނާނުންނެކޭ އެއްފަދައިން، އެހެނަސް އިންސާނުން އުފެއްދެވުމުގެ ކުރިން މާތްﷲ ޚަލްޤުކުރައްވާފައިވާ މަހުލޫޤުންނެވެ. މާތްﷲ ޖީންނީންނާއި އިންސީންވެސް ޚަލްޤުކުރައްވާފައި ވަނީ އެކަލާނގެއަށް އަޅުކަން ކުރުމަށް ކަމުގައިވާއިރު، އެތަކެތީގެ ތެރޭގައިވެސް ކާފިރު ޖިންނީންނާއި މުސްލިމް ޖިންނީން އުޅެއެވެ.\nބުއްދީގެ ހަމަތަކުންނާއި، ޤުރުއާނާއި ސުއްނަތުގެ ދަލީލުތަކުގެ އަލީގައިވެސް ޖިންނީންނަކީ ލެއްވި އެއްޗެއްކަން އެނގޭއިރު، ބައެއް ފަހަރަށް އިންސާނުންނަށް ކާފިރު ޖިންނީންގެ އުނދަގޫ ކުރިމަތިވެއެވެ. އެފަދަ ޖިންނީންނަކީ ޤިޔާމަތަށް ދާންދެން އިންސާނުންގެ ޢަދުއްވުންނެވެ. ނުވަތަ ޝައިތާނުންނެވެ. އެހެންކަމުން އެސޮރުމެންގެ ކިބައިން ސަލާމަތްވުމަށްޓަކައި ސަމާލުކަންދޭންވީ ކަންކަން ކޮންމެ މުސްލިމަކަށްވެސް އެނގުމަކީ މުޙިންމު ކަމެކެވެ.\nސާފުތާހިރުކަން ކުޑަވުމަކީ ޖިންނީން ވަރަށް ފަސޭހައިން އަވަލަވާ ކަމެކެވެ. އިންސާނުންގެ ތެރެއިން ސާފުތާހިރުނުވާ މީހުންނާއި ކައިރިވުމަށް ޖިންނީން ލޯބިކުރެއެވެ. އެހެންކަމުން ޖިންނީންގެ އުނދަގޫ ކުރިމަތިވާނަމަ ތިމާގެ ހަށިގަނޑު ސާފުތާހިރުކަންމަތީގައި ބެހެއްޓުމަށް އަޙަންމިއްޔަތުކަން ދިނުމަކީ މުޙިންމު ކަމެކެވެ.\nގިނަ ފަހަރަށް އެސޮރުމެންގެ އުނދަގޫ ފޯރަނީ އެސޮރުމެން ރުޅިއައުމުން ބަދަލުހިފުމުގެ ގޮތުންނެވެ. އެއީ ބައެއް އިންސާނުން އެސޮރުމެންނަށް އުނދަގޫވާކަމެއް ކުރުމުންނެވެ. ނުވަތަ އުނދަގޫކުރީ ގަސްދުގައިކަމަށް އެސޮރުމެންނަށް ހީވުމުންނެވެ. މިސާލަކަށް އެސޮރުމެންގެ ބައެއްގެ މައްޗަށް ކުޑަކދަމުދިއުން ނުވަތަ ހޫނުފެން އެޅުންފަދަ ކަންކަން މިއީ ގަސްތަކާއި ނުލައި ކުރި ކަމެއް ނަމަވެސް ޖިންނީންގެ އުނދަގޫ އެފަދަ ކަންކަމުގެ ސަބަބުން ކުރިމަތިވާން ދިމާވެއެވެ. އެއީ އިންސާނުންގެ ތެރޭގައިވެސް ބައެއްފަހަރު އެކަން ވާފަދައިންނެވެ.\nހަމަ އެހެންމެ ފާޙިޝް ކަންކަމުގައި މަސްއޫލުވެ އުޅުމަކީވެސް ޖިންނި ޝައިތާނުންގެ އުނދަގުލާއި ކުރިމަތިލާން ޖެހިދާނެ ކަމެކެވެ. ޖިންނީންގެ ތެރޭގައި ހިމެނޭ ޝައިތާނުންނަކީ އިންސާނާއަށް ފާޙިޝް ކަންތައް ކުރުމަށް ހިއްވަރުދޭ ބަޔަކަށް ވެދާނެއެވެ. އެހެންކަމުން އެފަދަ ކަންކަމުގައި މަސްއޫލުވެ ﷲ ތަޢާލާމަތިން ހަނދުމަނުކޮށް އުޅޭ މީހުންނާއި ޖިންނި އަވަލާން ފަސޭހަވެއެވެ.\nމަޣްރިބް ގަޑި ޖެހުމުން ކުޑަކުދިން ބޭރަށް ނުނެރުމަށް ކީރިތި ރަސޫލާ- ޞައްލަﷲ އަލައިހިވަސައްލަމަ- އިރްޝާދު ދެއްވާފައިވެއެވެ. ސަބަބަކީ އެވަގުތަކީ ޝައިޠާނުންތައް ފެތުރިގަންނަ ގަޑި ކަމަށްވާތީވެއެވެ. ޝައިޠާނުންތައް ލޯބިކުރަނީ އަނދިރިވަގުތުތަކަށެވެ. އަދި އަލިވަގުތު ތަކަށް އެތަކެތި ނަފްރަތު ކުރެއެވެ. އެހެންކަމުން އިރު އޮއްސޭ ވަގުތުގައި ބޭރުތެރޭގައި ކުޑަކުދިން ގެންގުޅުމަކީ އެކުދިންނާއި ޖިންނި އަވަލުމަށް ހުޅުވާލެވޭ ދޮރަކަށް ވެދާނެއެވެ.\nމަތީގައި ފާހަނގަ ކުރެވުނު ކަންކަމުގެ އިތުރުންވެސް ޖިންނި ޝައިތާނުންގެ އުނދަގޫ އިންސާނުންނަށް ކުރިމަތިކުރުވާ ގިނަ ސަބަބުތައްވެއެވެ. އެފަދަ ޙާލަތަކުން ސަލާމަތްވުމަށްޓަކައި ފާހަނގަ ކުރެވުނު ކަންކަމާއިމެދު ސަމާލުކަން ބަހައްޓައި ގިނައިން ހެޔޮ ޢަމަލުކޮށް ޒިކުރު ކުރުމަކީ އެންމެ ރަނގަޅު ގޮތެވެ. ހަމަ އެހެންމެ ނިދާއިރު ޤުރުއާން އަޑުއެހުން، ނުވަތަ ޤުރުއާން ޖަހައިފައި ބެހެއްޓުމަކީ ޖިންނީންގެ އުނދަގޫ ފޯރުމަށް ހުރަސްއެޅޭނެ ކަމެކެވެ.\nރޫހާނީ ބައްޔެއްގެ ސަބަބުން ދަރިން ނުލިބޭނަމަ ފެންނާނެ ބައެއް އަލާމާތްތަށް\nހޮސްޕިޓަލެއްގައި ހިނގި ނާމާންކަމެއް ފެނިގެން ގިނަ ބަޔަކަށް ބޮޑު ހާސްކަމެއް


އިސްލާމްދީނަކީ ދެ ދުނިޔޭގެ ކާމިޔާބު ލިބުމުގެ ހަމަ އެކަނި ނިޒާމު – Haftha\nSat, 18 January, 2020, 1:33 pm\nއިސްލާމްދީނަކީ ދެ ދުނިޔޭގެ ކާމިޔާބު ލިބުމުގެ ހަމަ އެކަނި ނިޒާމު\nއިސްލާމްދީނަކީ ދެދުނިޔޭގެ ކާމިޔާބު ލިބުމުގެ ހަމަ އެކަނި ނިޒާމުކަމެވެ. އެދީން ބާވައިލެއްވިއިރު އެމުޖުތަމަޢުގައި، ހުރި ހުރިހައި ކަމަކީ ގޯސް ކަންކަމެއް ނޫންކަމެވެ. އެމީހުންގެ އިޖްތިމާޢީ ބައެއް އުސޫލުތަކާއި އާދަކާދަތަކަކީ ދީނާއި އެއްވެސް ފުށުއެރުމެއްހުރި ކަމަކަށްނުވާތީ އެކަންކަން ދީނުގައި ނަހީކުރައްވާފައި ނުވާކަމެވެ. އަދި އެ މުޖުތަމަޢުގައި އެއިރު ވަކިގޮތަކަށް ކަމެއް ކުރަމުން ގޮސްފައިވުމަކީ ދީނުގައި އެނޫން ގޮތެއް ހުއްދަނުވުން ނޫންކަމެވެ. ދީނުގެ ޙުކުމެއްގެ ގޮތުން އެގޮތަކީ އެއީ ހަމައެކަނި ދީނީ ގޮތްކަމަށް ކަނޑައެޅިފައި ނުވާނަމައެވެ.\nފަރްދީ އަދި އިޖްތިމާޢީ ގުޅުންތަކާއި، އިގްތިސާދި އަދި މާލީ ނިޒާމާއި، ޣައިރު މުސްލިމުންނާއި ގުޅުން ބަހައްޓަންވީގޮތާއި، ޒީނަތްތެރިވުމާއި ހެދުންއެޅުންފަދަ ކަންކަމުގައި އިސްލާމްދީނުގައި ވަނީ އިންތަކަކާއި، އުސޫލުތަކެއް ކަނޑައަޅުއްވާފައެވެ. އިސްލާމީ ހުރިހައި މުޖުތަމަޢެއްގައި އެންމެހައި މުސްލިމުން އެއްގޮތަށް ކުރަންޖެހޭ ކަންތައްތައް ދީނުގައިވަނީ ވަރަށް ތަފްސީލުކޮށް ކަނޑައަޅުއްވާފައެވެ. އެނޫން ކަންކަމަކީ ހުރިހައި އެންމެން އެއްގޮތް ކުރަންޖެހޭކަމެއް ނޫނެވެ. ދީނުގައި ކަނޑައަޅުއްވާފައިވާ އިންތައް ފަހަނައަޅައި ނުދާނަމަ އެއީ އިސްލާމީ އުސޫލުތަކާއި ޚިލާފުވީކަމުގައެއް ނުބެލެވޭނެއެވެ.\nﷲ އަށް އީމާންވާ ހަމަ ކޮންމެ މުއުމިނެއްގެވެސް އަމާޒަކަށް ވާންޖެހޭނީ ކީރިތި ޤުރްއާނުގައި ބަޔާން ކުރައްވާފައިވާ މުއުމިނުންގެ ސިފަތަކުން ސިފަލިބިގަތުމަށް މަސައްކަތް ކުރުމެވެ. ދުނިޔެ އާރާސްތު ކުރުމާއި، މީސްތަކުންގެ މަޞްލަޙަތުތައް ޙިމާޔަތްކުރުންވެސް ހިމެނޭގޮތުން، ﷲ އަށް އަޅުކަން ކުރަންޖެހޭ އެންމެ ފުރިހަމަ މާނާގައި އެކަލާނގެއަށް އަޅުކަންކުރުމަށްފަހު،އެކަލާނގެ ރުއްސެވުމާއިއެކު ނިޢުމަތްތަކުން ފުރިގެންވާ ސުވަރުގޭގެ އަހުވެރިއެއްކަމުގައި ވޭތޯ މަސައްކަތް ކުރުމެވެ.\nޖަނަވާރަށް ގޮވުނީ ބައްޕައަކަށްވީތީ ރުޅި ކޮންޓްރޯލް ނުވެގެން، މައާފަށް އެދެން: މަހުލޫފު\nރާއްޖޭގެ މިއަހަރުގެ ފުރަތަމަ ރިސޯޓް ރ. އަތޮޅުގައި ހުޅުވައިފި\nރައީސްގެ އެދިވަޑައިގަތުން: ކުށްވެރިންނަށް ހައްގު އަދަބު ދޭން މައްސަލަ ރަނގަޅަށް ބައްލަވާ\nސިފައިންގެ ދެމީހަކު ކުޑަކުއްޖަކު ރޭޕްކުރި މައްސަލަ ނުބަލާތާ6މަސް!


އެސިސްޓެންޓް އެއަރފީލްޑް ޓެކްނީޝަން (ފުވައްމުލައް އެއަރޕޯޓް)\nފުވައްމުލައް އެއަރޕޯޓް / ޏ.ފުވައްމުލައް\nއެއަރޕޯޓްގެ ރަންވޭ ލައިޓިންގް ސިސްޓަމްގެ މަސައްކަތްކުރުން .\nފުރިހަމަކުރެވިފައިވާ ވަޒީފާއަށް އެދޭ ފޯމު (މި ފޯމް ރީޖަނަލް އެއަރޕޯޓްސް، ފުވައްމުލައް އެއަރޕޯޓު އޮފީހުން ނުވަތަ ސިވިލް ސަރވިސް ކޮމިޝަނުގެ ވެބްސައިޓުން http://www.csc.gov.mv/dv/downloads/7085 ޑައުންލޯޑްވެސް ކުރެވޭނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 މާޗް 2020 ވާ ހޯމަދުވަހުގެ 14:00ގެ ކުރިން، ފުވައްމުލައް އެއަރޕޯޓް އޮފީހަށެވެ. ވަޒީފާ އަށް އެދޭ ފޯމާއި ލިޔުންތައް އީމެއިލް (fvm.admin@transport.gov.mv) މެދުވެރިކޮށް ބަލައި ގަނެވޭނެއެވެ. މިމަޤާމަށް ޝަތުރު ފުރިހަމަނުވާ ފަރާތްތަކުގެ ފޯމުތަކާއި ހުށަހަޅަންޖެހޭ ލިޔުންތައް ފުރިހަމަނުވާ ފޯމުތައް ބާތިލްކުރެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރު ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 17 މާޗް 2020 އާއި 18 އެޕްރީލް 2020 އާ ދެމެދު، ޏ.ފުވައްމުލަކުގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރައްވަން ގުޅުއްވާނެ ނަންބަރަކީ 6868688 އެވެ. އީމެއިލް ކުރާނީ (fvm.admin@transport.gov.mv) އަށެވެ.


🌟🌟Fathisthari Vaahaka🌟🌟: ފޯންކޯލް - 8 ވަނަ ބައި\nކުޑައެއް ނުވާނެ މި މައްސަލަ. ނަވީންގެ ކާރު އެއްކޮށް ހަލާކުވެފަ. އެ ރުކުގައި ޖެހުނީމަ ކަންނޭނގެ އެވަރުވީވެސް. އެވެސް ނަސީބެއްކަންނޭނގެ. އެހެންނޫންނަމަ.... " އިނާއަށް އަޑުއިވެމުން ދިޔައީ އޭނަގެ ބައްޕަގެ އަޑެވެ. ކަންބޮޑުވުމާއި ގޮތްހުސްވެފައިވާ ކަހަލަ ރާގެކެވެ.\nއިތުރު ވާހަކައެއް އަޑުއަހަން އިނާއަކަށް ނުހުރެވުނެވެ. ގޭތެރެއަށް ވަނުމުގެ ބަދަލުގައި ނުކުމެވުނީ ގޯތިތެރެއަށެވެ. ގޮސް އިށީނދެވުނީ ހެނދުނުގެ ސައިތަށި ބޯން ބަގީޗާ ކައިރީ އޭނަ އިށީންނަ ގޮނޑިތަކުން ގޮނޑިއެއްގައެވެ.\nއިނާއަކަށް އޭނަގެ ބައްޕަ އެ ދެއްކެވި ވާހަކައާއި ދޭތެރޭ ކުޑަވެސް ޝައްކެއް ނެތެވެ. ބައްޕަ އެ ފާޅުކުރަނީ ބައްޕަގެ އަމިއްލަ ޚިޔާލެއް ނޫނެވެ. އެތާ ތިބި މީހުން ބުނި ވާހަކަތަކެވެ. މަންޒަރު ދުށްމީހުން ބުނި ވާހަކަތަކެވެދިން ބަޔާނުގެ ވާހަކައެވެ.\nއެކަމަކު އޭނަ ހައިރާންވެ އަންތަރީސް ވެއްޖެއެވެ. ޒިޔާދު އެކުރީ ކީއްހެއްޔެވެ. އެކުރެވުނީ ކީއްކަން ޒިޔާދުއަށް އެނގޭބާވައެވެ. އޭގެ ނަތީޖާ ނުކުންނާނެ ގޮތް ޒިޔާދުއަށް އެނގޭބާވައެވެ. ޒިޔާދު އެކަން ކުރީ ނަވީނާއި އޭނައާއި ގުޅުމެއް އޮންނަ ކަމަށް ހީކޮށް އޭގެ ބަދަލު ހިފަންކަމަށް ވެއްޖެނަމަ، ޒިޔާދު އަކީ އޭނަ ހީކުރިވަރާއި ގާތަށްވެސް ރަނގަޅު މީހެއް ނޫނެވެ. އެއްވެސް ހަގީގަތެއް ނެތް ކަމެއްގައި އޭނައަށް އެވަރަށް ޝައްކުކޮށް، ހަމަ ރީތިކޮށް މީހަކު ހުއްޓާ ގޮސް އޭނަގެ ފުރާނައަށާއި ހަށިގަނޑަށް ނުރައްކާ ވެދާނެފަދަ އަމަލެއް ކުރުމަކީ ޒިޔާދުގެ އަގު އޭނަގެ ކުރިމަތީގައި ވެއްޓޭނެ ކަމެއްކަން ޒިޔާދަށް ނޭނގުނީ ހެއްޔެވެ.\nޒިޔާދުއަކީ ހަމަ އެހާ އަމިއްލަ އެދުންބޮޑު ހަމަ އެހާ ރަހުމެއް ނެތް މީހެއް ހެއްޔެވެ؟ ކީއްވެ ހެއްޔެވެ؟ އޭނައަށް ޒިޔާދުގެ އެ ސިފަތައް މީގެ ކުރިން ފާހަގަ ނުކުރެވުނީ ކީއްވެހެއްޔެވެ؟ އެކަހަލަ މީހަކާއި އޭނަގެ ކައިވެނި ހަމަޖެހުނީ ކީއްވެހެއްޔެވެ؟ ފުރަތަމަ ކަމަކަށް އޭނައާއި ދިމާވީވެސް ކީއްވެހެއްޔެވެ؟\nވަގުތީގޮތުންވިޔަސް ޒިޔާދު ދެކެ އިނާއަށް ފޫހިވެވިއްޖެއެވެ. އިނާއަށް ނޭނގުނު ކަމުގައިވިޔަސް އިނާއަށް ޒިޔާދު ދެކެ ފޫހިވެވުނީ އެފަދަ އަމިއްލަ އެދުންބޮޑު އަމަލެއް ޒިޔާދު ކުރަން އުޅުނީތީއެއް ނޫނެވެ. ނަވީންއަށް ގެއްލުމެއް ދޭން ޒިޔާދު އުޅުނީތީއެވެ. ހުރިހާވެސް މައްސަލައަކަށްވީ، އެތަނުގައި އަނިޔާލިބެން ދިމާވި މީހަކީ ނަވީނަށް ވީކަމެވެ. ނަވީން އައިސް އެމީހުންގެ ދިރިއުޅުމަށް އެއްވެސް ކަހަލަ އުނދަގުލެއް ނުކުރާއިރުވެސް ޒިޔާދު ގޮސް އެކަހަލަ އަނިޔާއެއް ނަވީނަށް ދޭން ވިސްނުންވެސް އެއީ އިނާއަށް ހިތްފަސޭހަ ޚިޔާލަކަށް ނުވިއެވެ. ޒިޔާދު ދެކެ އިނާއަށް ނުރުހެވުނީ ވަރަށް ބޮޑަށެވެ.\n"ދޮންތަ ކޮން ކަމެއް....." އިނާއަށް ހަމްދުގެ އަޑު އިވުނީ ވަރަށް ކައިރިންނެވެ.\n"ކޮންތާކުން ތިއައީ. " ހަމްދުގެ މިސްރާބު ހުރީ ބޭރުން އެތެރެއަށް ވަންނަން ކަމަށްވާތީ އިނާ އެހީ އައި ތަނެކެވެ.\n"ހެހހެހެހެ........މާ ބޮޑުތަނަކުންނެއް ނޫން. ޓިއުޝަނުން." އޭނަގެ ސަމާސާއަށް ދޮންތަ އެހާ ބޮޑަށް ސިހުމުން ހަމްދު ގާތަށް ލުއި ހިންޏެއް އައެވެ. އިނާގެ ސުވާލަށް ހަމްދު ޖަވާބުދިނީ ހިނގައިގަންނަމުންނެވެ. ފަހަތުން ޒާހިރު ވަދެގެން އަންނަތަން ފެނުމުން އިނާއަށް އެނގުނެވެ. އޭނަ ގެއަށް ބާލާފައި ޒާހިރު ދިޔާ ހަމްދު ބަލާތާއެވެ.\nހަމްދު ވަދެގެން ދިއުމާއެކު އޭނަ ކޮބައިތޯ ބައްޕަ އައްސަވާނެކަން ހިތަށް އަރާފައި އިނާވެސް ގޮސް ގޭތެރެއަށް ވަދެއްޖެއެވެ. ނަމަވެސް މަންމަ އާއި ބައްޕަ ދައްކަމުން އެދަނީ ކޮން ވާހަކައެއްކަން އެނގޭތީ އެތާގައި އެ ވާހަކަ އަޑުއަހަންވެސް އަދި ބައިވެރިވާންވެސް އިންނަން ބޭނުން ނުވާތީ އިނާ ހިނގައިތީ މައްޗަށް އަރާށެވެ.\n"ދަރިފުޅަށް އެނގޭތަ. ވަރަށް މައްސަލަ ގޯސްވެއްޖެ. ޒިޔާދު....މިބުނީ....އެއީ ގަސްދުގަ ހިންގި އެކްސިޑެންޓެއްކަމަށް އެތަން ފެނުނު އެންމެންވެސް ބަޔާން ދެނީ. " އިނާ ގޮސްގޮސް ހުއްޓާ މަންމަ ވާހަކަ ދައްކަން ފެށުމުން މަޑުކުރަން އިނާއަށް މަޖްބޫރު ވިއެވެ.\n"އެއީ ކީއްވެ. ؟" އެކަމާއިބެހޭ ގޮތުން އޭނަ ދައްކާނެ މާ ގިނަ ވާހަކައެއް ނެތުމާއެކުވެސް ކޮންމެވެސް އެއްޗެއް ބުނަންޖެހޭނެއޭ ހީވާތީ އިނާ އަހާލިއެވެ.\n"މަންމައަކަށް ނޭނގެ. ބައްޕަ އެބުނަނީ އެހެން...." ޝީލާ އެހެން ބުނުމުންވެސް ޚާލިދު ހަމަ މަޑުމަޑުން އިނީއެވެ. އެ ވާހަކަ ދައްކަން އެއްވެސް ވަރަކަށް ބައްޕަ ތައްޔާރުހެން އިނާއަކަށް ހިއެއް ނުވެއެވެ.\n"ދެން ކިހިނެއް ހަދަންތޯ ބައްޕަ ތިއުޅުއްވަނީ؟" ޚާލިދު އާއި ޝީލާގެ ކުރިމަތިން އަނެއް ސޯފާގައި އިށީންނަމުން އިނާ އަހާލިއެވެ.\n"ދެން ހެދޭނެ ގޮތެއް އޮންނާނެތަ ދަރިފުޅާ. ނަވީން ހުރީ ދަޢުވާ ކުރާ ގޮތަކަށް ނޫން. އެކަމަކު އެއީ ނަވީންގެ ކާރެއްވެސް ނޫން. އެހެންވީމަ ނަވީން ޖެހޭނެތާ އެ އޮފީހަށް އޭތި ހަދަން ހިނގާ ޚަރަދު ނޫނީ އެ ގެއްލުމުގެ ޚަރަދު ދޭން. އެއީ ވަރަށް ބޮޑު އެއްޗަކަށް ވާނެ." ބައްޕަގެ ރާގާއި މޫނުމަތިންވެސް އިނާއަށް ފެންނަނީ ކަންބޮޑުވުމެވެ.\n"އެއްވެސް މީހަކު ނުޖެހޭނެ ނޫންތޯ ޚަރަދު ދޭކަށް. އެކްސިޑެންޓެއް ހިނގާފާނެނު ކޮންމެ މީހަކަށްވެސް." ޚާލިދުގެ ވާހަކައަށް ނިސްބަތްކޮށް އިނަ ބުނެލީ ދެމާނައެއް އެކުލެވޭ ޖުމްލައެކެވެ.\n"ހިނގީ ކަމަށް ބަޔަކު ގަބޫލުކޮށްގެނެއްނު. ޒިޔާދު ގަސްދުގައި ޖެއްސީއޭ ބަޔަކު ބުނަންޏާ ދެން....؟ މަންމައަށް ނުވިސްނެނީ ޒިޔާދު އާއި ދެކޮޅަށް މިރަށު މީހުން ބަޔާން ދޭންޖެހޭ ސަބަބެއް. ޒިޔާދުއަކީ އެފަދަ އަމަލެއް ކުރާކަހަލަ ކުއްޖެއް ނޫން." ޝީލާ ވާހަކަ ދެއްކީ ޒިޔާދު އާއި އެއްކޮޅަށެވެ. އޭގެ މައްސަލައެއް އިނާއަށް ނެތެވެ. އެއީ ވާނެވެސް ގޮތެވެ. މަންމައަކަށް އެއްވެސް ހަގީގަތެއް ނޭނގޭ ވިއްޔާއެވެ.\nޒިޔާދުގެ ގޮތް އެނގިގެން ދޭ ބަޔާނަކަށްވުރެ ކަންހިނގިގޮތް ފެނިގެން ބަޔާން ދިނުމުން މާ ތެދުވެރިވާނެ ނޫންހޭ ބުނަން އިނާގެ ހިތަށް އެރިއެއްކަމަކު އެހެން ނުބުނީ އޭނަ ވަކިފަރާތަކަށް ބުރަވަނީއޭ މަންމައާއި ބައްޕަވެސް ހީކުރައްވަފާނެތީއެވެ.\n"ދެން ކިހިނއްތޯ ބައްޕަ ހަދަން ތިއުޅުއްވަނީ؟" ކުރިންވެސް ކުރި ސުވާލު ކުޑަވަރެއްގެ ތަފާތަކާއެކު އިނާ އަނެއްކާވެސް ކޮށްފިއެވެ.\n"ބައްޕަ ގަސްދުކުރަނީ ނަވީންގެ ކާރު ހަދަން ހިނގާ ޚަރަދު....ނޫނީ އެގެއްލުމުގެ ޚަރަދު ދޭން. އޭރުން ނަވީނަކަށްވެސް ދެރައެއް ނެތް. އަދި ދަރިފުޅާއި ޒިޔާދުގެ ނަންވެސް ކިލަނބެއް ނުވާނެ. ބައްޕަ މިއައީވެސް ނަވީން ކައިރީ ބުނެފަ ކާރުގެ ގެއްލުން އަގުކޮށްފަ ބައްޕައަށް އެންގުމަށް. މިހާރަކަށް އައިސް ނަވީން އުޅެނީވެސް ވަރަށް ފާޑަކަށް. ފަހަރެއްގަ ނުވެސް އަންގަފާނެ. އެކަމަކު ބައްޕަ އެކަން ބަލާނަން. ދަރިފުޅު ކަންބޮޑުނުވޭ. ޒިޔާދުގެ އަގުވެއްޓުނަކަ މި ބައްޕައެއް ނުދޭނަން." ބައްޕައަކު އަންހެންދަރިއަކަށް ދޭނެ އެންމެ ބޮޑެއްކޮށް އިތުބާރާއި ޔަގީންކަން ޚާލިދު ދިނެވެ. އިނާއަކަށް އެކައްޗެއްވެސް ނުބުނެވުނެވެ. އޭނަގެ ބައްޕަ އާއި މަންމަގެ ހެޔޮ ކަމާއި އޯގާތެރިކަމާއި ދޭތެރޭ ވިސްނާލަން އިނދެވުނީއެވެ.\nނަމަވެސް އިނާ އުފާކުރިއެވެ. އޭނަގެ ސަބަބުން ނަވީނަށް އެ ލިބުނު ގެއްލުމަށް ނުސީދާގޮތުންވިޔަސް އޭނައަށް އެހީވެވޭނެކަން އެނގުނީމައެވެ.\nބައްޕަ ހީކުރީ އޭނަ ކަންބޮޑުވަނީ ޒިޔާދުގެ އަގުވެއްޓިދާނެތީ ކަމަށް ހެއްޔެވެ؟ ނޫނެކެވެ. ޒިޔާދު އަކީ މީހުންގެ ކުރިމަތީގައި މާ މާތް މީހަކަށްވިޔަސް މިހާރުވެސް އޭނަގެ ކުރިމަތީގައި ޒިޔާދު ވަރަށް ދަށަށް ވެއްޓިއްޖެއެވެ.\n"ބައްޕަ ކައިފިންތޯ؟" އެވާހަކަ އެހިސާބަށް އިނާ ހުއްޓުވިއެވެ. ދައްކަންވީވެސް ކީއްކުރަން ހެއްޔެވެ؟ ވީ ކީއްކަން އެނގިއްޖެއެވެ. ވާންވީގޮތްވެސް ބައްޕަ ބުނުއްވައިފިއެވެ. އިތުރަށް އެ ވާހަކަ ދެއްކުމަކުން ފައިދާއެއް ނުކުރާނެއެވެ. އަމުދުން ޒިޔާދުގެ ވާހަކަ މާ ގިނައިން ދައްކާހިތެއް އޭނަ އެއްގޮތަކަށްވެސް ނުވެއެވެ.\n"ބައްޕަ ދެންމެ އެ ދުރުވީ. ހިނގާ ދަރިފުޅުވެސް ކާންދާން. މުޅި ރޭ މިދިޔައީ ސަކަރާތެއްގަ. ހިނގާ ޚާލިދުވެސް." އާއިލާގެ އެންމެންވެސް އެއް މޭޒެއް ދޮށަށް ކާން ޖަމާވެއްޖެއެވެ.\nފެންނަ ފެނުމަށް ހަމަޖެހިލައިގެން އުޅެވިދާނެއެވެ. އެކަމަކު އެއީ އެހާ ފަސޭހަ ކަމެއް ނޫނެވެ. ހަގީގަތް ފާޅުވާނެ ކޮންމެވެސް އިރެއް އަންނާނެއެވެ. އިނާއަށްވެސް ވީ އެހެންނެވެ.\nމަންމަ އާއި ބައްޕަގެ ކުރިމަތީގައި އެ ޚިޔާލަކީ ސިކުނޑިއަށް ނުވެސް އަންނަ ޚިޔާލެއްކަމަށް ހަދައިގެން އޭނަ ހުއްޓަސް އެހެނެއް ނުވެއެވެ. އެރޭ ކޮޓަރީގައި އޭނަ އެކަނިވުމުން އެ ހަނދާންތައް ކުރެވެން ފެށިއެވެ.\nއޭނަގެ ސަބަބުން ނަވީނަށް މިރޭ އެ ލިބުނީ ކިހާ ބޮޑު ގެއްލުމެއްހެއްޔެވެ؟ ފައިސާއަކީ އިރާދަކުރެއްވީތީ ނަވީނަށް މައްސަލައަކަށް ނުވެދާނެއެވެ. އެކަމަކު ބީރައްޓެހި ރަށެއްގައި އެވަރުގެ ބޮޑު ކަމެއް ހިނގައި މުޅި ރަށުގައި އެވާހަކަ ފެތުރެމުން ދާއިރު ޚުދު އޭނަ ކައިވެނި ކުރަން އުޅޭމީހާގެ ނަން އޭނަގެ ނަމާއެކުވެގެން ދެކެވެމުން ދާނެއެވެ. އެއީ ޒިޔާދު ގަސްދުގައި ކުރި ކަމެކޭ ބުނާއަޑު އިވޭ ކޮންމެ ފަހަރަކު އޭނަގެ ސަބަބުން ނަވީންގެ ހިތަށް އުނދަގޫވަމުން ދާނެއެވެ. އޭނަ ދެކެ ނަވީން ނަފްރަތު ކުރާނެއެވެ. ފޫހިވާނެއެވެ.\nއެކަމަކު އޭނަ ކުރާނީ ކިއްހެއްޔެވެ. ނަވީން އެނގެން ފެށި ދުވަހުން ފެށިގެން ޒިޔާދު އޭނައަކަށް އިތުބާރެއް ނުކުރެއެވެ. އެދުވަހު ހޮސްޕިޓަލުން ދިމާވެގެން ޒިޔާދުއަށް ނަވީން ތަޢާރަފްކޮށްދިން ގޮތުގެ ވާހަކަވެސް ލަދުގަންނަވާކަހަލަ ގޮތަކަށް މިރޭ ޒިޔާދު އެދިޔައީ ގޮވާލާފައެވެ. ހަޑި ގޮތަކަށެވެ. އެދުވަހުގެ ފަހުން ޒިޔާދު އޭނައަށް ޝައްކުކުރާކަންވެސް މިރޭ އެނގިއްޖެއެވެ.\nއެހެންވީމަ އެއްވެސް ވަރަކަށް ޒިޔާދުއަށް އޭނަ ނޭނގުނީތާއެވެ. އޭނައަކީ އެކަހަލަ ގޮތަކަށް އުޅެފައިވެސް ހުރި އަންހެންކުއްޖެއް ނޫނެވެ. ނުވެސް އުޅޭނެއެވެ. ހިތްއެދޭ ހުރިހާ ގޮތަކީ ވާންޖެހޭ ގޮތްކަމަކަށް އޭނަ ގަބޫލެއް ނުކުރެއެވެ. އޭނަ ނިންމާ ގޮތެއްގެ ސަބަބުން އޭނައާއެކު ދެން ތިބިހާ ބައެއްގެ ދިރިއުޅުމަށް ދަތިވާކަހަލަ ކަމެއް އޭނައެއް ނުކުރާނެއެވެ. ޒިޔާދުއާއި ކައިވެނި ކުރަން އޭނަ އެއްބަސްވީ މަންމަގެ އުފަލަށްޓަކައެވެ. މަންމަ އެހެންކިޔާލެއް ގިނަވެގެންނެވެ. އޭނަ އެދޭ ހުރިހާކަމެއްވާން ޖެހޭކަމަށް ގަބޫލުކުރާނަމަ، އެދުވަހުވެސް އޭނަ ޚިޔާރުކުރީހީ އޭނަގެ ހިތުން ދައްކާ މަގެވެ. އެކަމަކު އޭނަ އެހެނެއް ނަހަދައެވެ. ފެށުނީއްސުރެންވެސް އޭނަގެ ދިރިއުޅުން އައިސްފައިވަނީ އޭނަގެ އިޚްތިޔާރަކު އޭނަ އެދޭ ގޮތަކަށް ނޫންކަން އޭނައަށް އެނގެއެވެ. އެހެން ނޫންނަމަ.......އެހެން ނޫންނަމަ....ޒިޔާދުއާއެކު އުޅެން އޭނަ އެއްބަހެއް ނުވާނެއެވެ.\nގަޑިން ދަންވަރު ދޭއްޖަހަން އުޅުނެއްކަމަކު އިނާ އިނީ ކޮޓަރީގެ ސޯފާގައި ފޮތެއް ކިޔާލުމަށެވެ. ފާރުކައިރީގައި ހުރި ސޯފާގައި އިންއިރު ސޯފާގައި ޖެހިގެން ފާރުކައިރީގައި ހުރި އޭނަގެ ލިޔާ މޭޒުމަތީގައި ހުރި ލައިޓުން ދީފައިވާ ރީނދޫ އަލީގައި ފޮތް ކިޔޭތޯ މަސައްކަތް ކުރަމުން ދިޔައެވެ. އޭނަގެ ބައްޕަ އެންމެ ފަހުން އިންޑިޔާއަށް ކުރި ދަތުރުގައި ގެނައި ޑޮކްޓަރީ ފޮތްތަކުގެ ތެރެއިން ފޮތެކެވެ. ނަމަވެސް އަދި ހަމަ އޭނައަށް ދެވުނީ ޕެރެގްރާފަކާއި ކުރިއަށެވެ. ކުރެވެމުން ދަނީ މިރޭ ހިނގި ކަންތަކުގެ ޚިޔާލެވެ. އޭގައި ނަވީންގެ ޚިޔާލު އިރުއިރުކޮޅާ އައިސް އޭނަގެ ސިކުނޑީގައި ޓަކި ޖަހާލައެވެ.\nއެއްރަށެއްގައި އުޅޭއިރުވެސް މަގެއްމަތިންވެސް އޭނައަށް ނަވީން ފެނިފައި ނެތެވެ. އެކަމާ ހައިރާންވާންވީވެސް ކީއްކުރަން ހެއްޔެވެ. ނަވީންގެ ވަޒީފާގެ ގޮތުންނާއި ނަވީނަކީ ފިރިހެނަކަށް ވީތީވެސް ތާއަބަދު ގޭގައި ނަވީން ނީންނާނެކަން އޭނައަށްވެސް އެނގެއެވެ. އެކަމަކުވެސް އެހެންވެސް ބޭރުތެރެއިން ފެންނާނީ ޚުދު އޭނަވެސް ބޭރަށް ނިކުންނަ ނަމަތާއެވެ. ހޮސްޕިޓަލް ޑިއުޓީއެއް ދިއުން ފިޔަވައި އޭނައަކީ މާގިނައިން ގެއިން ނުކުންނަ މީހެއް ނޫނެވެ. އެންމެ ގާތްކޮށް އުޅޭ ތިން ރަހްމަތްތެރިންގެ އެދުމުގެ މަތިންވެސް އޭނައަށް އޮންނަނީ ހިނގާލާ ހަދާލަންވެސް ނުނުކުމެވިފައެވެ. ދިލްމާ އަކީ އެކަމުގައި އެންމެ އަޑުގަދަ ކުރާ މީހާއެވެ. އެންމެ ގާތް ރަހްމަތްތެރިޔަކީ ދިލްމާކަމަށްވީތީ އެ ހައްގުވެސް އޭނައަށް އޮންނަނީއެވެ. އެކަމަކުވެސް ކުރާނީ ކީއްހެއްޔެވެ؟ ގެއިން ބޭރަށް އޭނަ އެހާ ދާހިތް ހަމަ ނުވަނީއެވެ. އަމިއްލަ ރަށޭ އަދިވެސް ހީނުކުރެވެނީއެވެ. އެހެން ދެވޭނަމަ ނަވީން ފެނިވެސްދާނެއެވެ.\nއެކަމަކު މިރޭ އޭނައަށް ނަވީން އެ ފެނުނީ ކިހާ ޒަމާނެއް ފަހުން ހެއްޔެވެ. ނަވީންގެ އެންމެ ބެލުމަކުންވެސް އޭނަގެ ހަށިގަނޑުގައި ކަރަންޓްގެ އޮއިވަރު ހިނގާލިއެވެ. ޒަމާންތަކެއް ފަހުންވިޔަސް ނަވީން މިރޭވެސް އޭނައަށް ބަލާލީ ހަމަ އެ ނަޒަރުންނެވެ. އާދޭހާއި އެދޭ މިންވަރު ހާމަކޮށްދޭ ބެލުމެކެވެ. އެކަމަކު އެ ސުވާލުގެ ބެލުމަށް އޭނަ ދޭނެ ޖަވާބެއް ނެތެވެ. އެއްވެސް ކަމެއް ބަދަލުކުރުމުގެ ބާރެއް އޭނައަށް ލިބިފައި ނެތެވެ.\nގޮތްހުސްވެފައިވާ ކަހަލަ ގޮތަކަށް އިނާ އޭނަ ހިފައިގެން އިން ފޮތް ކައިރީގައި ހުރި މޭޒުމަތީ ބާއްވާލިއެވެ. މޭޒުމަތީ ހުރި ފޮތްކިޔާ ލައިޓް ނިއްވާލުމުގެ ކުރިން ގޮސް ސައިޑްކަބަޑްމަތީގައި ހުރި ބެޑްލޭމްޕް ދިއްލީ މޭޒުމަތީ ހުރި ލޭމްޕް ނިވާލައިފިނަމަ ދެވަނަ އެހެން އަލިކަމެއް އެ ކޮޓަރީގައި ނުވާނެތީއެވެ. އެއަށްފަހު އޭސީ އަދިވެސް ކުޑަކޮށް ދަށްކޮށްލާފައި އަރާ އޮށޯވެއްޖެއެވެ. އޮށޯތީ ނިދި އައިސްގެންކަން އިނާގެ މޫނަށް ބަލާލާ ކޮންމެ މީހަކަށްވެސް އެނގޭނެއެވެ. މާގިނައިރެއް ނުވެއެވެ. ބެޑްލޭމްޕްގެ އަލިކަމާއި ދިމާލަށް ބަލަން އޮތްވާ މަޑުމަޑުންގޮސް ދެލޯ މެރިއްޖެއެވެ. ނިންޖަށް އަރަގު ވެއްޖެއެވެ. އެކަމަކު ހަމަ އެންމެ ފަހު ސިކުންތާއި ހަމައަށްވެސް ސިކުނޑީގައި ދައުރުވަމުން ދިޔައީ ނަވީންގެ ތަސްވީރެވެ. އެމީހަކާއި އެއްވެސް ކަހަލަ ގުޅުމެއް އުފެދިފައިނުވާ މީހާގެ ސޫރަ ހިތުގެ ލޮލަށް ފެންނަމުން ދިޔައީ މަހެއްހާ ދުވަސްފަހުން ކައިވެނި ކުރެވެން އުޅޭ ޒިޔާދުވެސް އަދި ދުނިޔޭގައި ހުއްޓައެވެ.\nހެނދުނު ހޭލައިގެން ސައިބޯން ކާކޮޓަރިއަށް ދިޔައިރު އެހެން ދުވަސް ދުވަހު އެގަޑީގައި ސައިބޯން އިންނަ ބައްޕަ ފޯނެއްގައި ހުއްޓާ އިނާއަށް ފެނުނެވެ.\n"ބައްޕަ އަދިވެސް ފޯނުގަ ދޯ" ބަދިގެތެރެއިން ނުކުމެގެން އައި ޝީލާ މިހެން އަހާލުމުން އެއީ ގިނައިރުތަކެއްވީ ފޯނެއްގަކަން ބައްޕަ އެހެރީ އިނާއަށް އެނގުނެވެ.\n"ކާކު ގުޅައިގެން އުޅެނީ.؟" މިއަދު ސައިބޯހިތްނުވާތީ އަލަމާރިން ނަގައިގެން ގެނައި ޖޫސްޕެކެޓުން ތައްޓަކަށް ޖޫސް އަޅަމުން އިނާވެސް އަހާލިއެވެ.\n"ޒިޔާދު ގުޅީމަ ބައްޕަ ނުކުތީ. މަންމައަކަށް ނޭނގެ މިހާރު ކާކުކަމެއް. އެކަމަކު މިހާރު ސައިތަށިވެސް ހިހޫވެއްޖެ.އެހެންވެ." ކައްކަން އުޅޭ ޒުލޭޚާ ދެންމެ އަޅައިގެން ގެނައި ބިސްގަނޑުތައް އަޅާފައި ހުރި ތަށިން ބިސްގަނޑެއް ނަގައި ޚާލިދުގެ ތައްޓަށް ލައި ޓޯސްޓްކޮށްފައި އޮތް ދެޕާންފޮތިވެސް ތައްޓަށް ލިއެވެ. ޚާލިދުއަށްޓަކައި ޝީލާ ސައި ތައްޔާރުކުރަނީއެވެ.\nމިހާ ހެނދުނާ ގުޅީ ޒިޔާދުކަމަށް މަންމަ ބުނުމުން އިނާގެ ހަރަކާތަށް މަޑުޖެހުމެއް އައި ނަމަވެސް އިނާ އަވަހަށް ޖޫސްތަށި ތުމުގައި ޖެއްސިއެވެ. ނަސީބަކުން މަންމަ އިތުރު އެއްޗެއް އަދި ނުބުނަނީސް ކާކޮޓަރިއަށް އައިސް ބައްޕަ ވަދެއްޖެއެވެ.\nޝީލާ އާއި އިނާއަށްވެސް ޚާލިދުގެ މޫނަށް ފަރުވާވެ ބެލުނެވެ.\n"ކަމެއް ގޯސްވީތަ؟" ޚާލިދުއާއި މިސުވާލުކުރީ ޝީލާ ކަމުގައިވިޔަސް އިނާއަށްވެސް ބައްޕަގެ މޫނުން ފެނުނީ އެ ގޮތެވެ.\n"ދައްތަ ވަރަށް ހާލުދެރަވެއްޖެ ކުއްލިއަކަށް. ނުގޮސްވާނެހެނެއް ހިއެއްނުވޭ." މޭޒުގެ އެންމެ ކޮޅުގައި ހުރި ގޮނޑީގައި އިށީންނަމުން ޚާލިދު ބުންޏެވެ.\n"ދައްތަ........؟ އަނެއްކާ ކިހިނެއްވީ" މޭޒުގެ ކަނާތްފަރާތުން ފުރަތަމަ ގޮނޑީގައި އިނާ ކުރިމަތީގައި ޝީލާ އިށީނދެއްޖެއެވެ. ޚާލިދުގެ އެއްމާބަނޑު ދައްތައަށް ކަމެއް ވެއްޖިއްޔާ ޚާލިދު އެތަނަކަށް ނުގޮސް ނުހުންނާނެކަން ޝީލާއަށް މާ ރަނގަޅަށް އެނގެއެވެ. ދާހާވެސް ވެއެވެ. އެއަށްވުރެ ރަނގަޅު އެހެން އިންސާނެއް އަދި ޝީލާއަށް ފެނިފައެއްވެސް ނެތެވެ. ޚާލިދު ފިޔަވައެވެ.\n"މާބޮޑަށް ހަކުރު ދަށްވީ އަނެއްކާވެސް." ތަށީގައި އޮތް ބިސްގަނޑުން ބައެއް އުލާއި ވަޅިބޭނުންކޮށްގެން ކަނޑާލަމުން ޚާލިދު ބުނެދިނެވެ.\nޝީލާއާއި އިނާއަށްވެސް އައިސް ހުރީ ހިމޭން ކަމެކެވެ. ޚާލިދާގެ ބަލި ހާލުގެ ވާހަކައަކީ އަބަދުވެސް އެމީހުންނަށް އެ ހިމޭންކަން ގެނެސްދޭ ކަމެކެވެ. އެ ދައްތައަށްޓަކައި އެ އާއިލާގެ އެންމެންގެ ހިތުގައިވެސް ދެވިފައި އޮންނަނީ ޚާއްޞަ ގަދަރަކާއި ލޯތްބެކެވެ.\n"އަނެއްކޮޅުން ޒިޔާދުގެ މައްސަލަވެސް. ޒިޔާދު މާ ދެން ހާސްވަނީ. ބައެއްފަހަރަށް ހީވޭ ޒިޔާދު އުޅެނީ އެހެން މަގްޞަދެއްގައިހެންވެސް." ކުޑަ ހީލުމަކާއެކު ޚާލިދު ބުންޏެވެ.\n"ދެން ކަންބޮޑުވާނެތާ. އެކަމަކުވެސް ޒިޔާދުއަށް އެނގޭނެ ޚާލިދު ހުއްޓާ އެއްވެސް މަޅިއަކަށް ޒިޔާދު ނުމެހޭނެކަން. އެނގޭނެ. އެކަމަކުވެސް ޚާލިދު ތިބުނިހެން ކޮންމެވެސް އެހެން ކަމެއް އޮންނަނީކަންނޭނގެ." ޚާލިދު ދެއްކި ވާހަކައަށް ޖަވާބު ދިނީ ޝީލާއެވެ. ނިންމާލީ ނުގޮތަކަށް އިނާއާއި ބަލާލާފައި ހީލި ކުޑަ ހީލުމަކުންނެވެ.\nއިނާ ހަމަ އަޅާވެސް ނުލައެވެ. ސައިބުއިމާއިގެން ކުރިއަށް ދިޔައީއެވެ.\n"ދަރިފުޅާ....ބައްޕަ ހަމަ ކުއްލިއަކަށް ފުރަން ޖެހިއްޖެ. ދައްތަގެ ހާލު ވަރަށް ކްރިޓިކަލް. އެހެންވީމަ....މީ...އާނ...އަދި ބުނަން..... ފަހުމީ ނުއުޅުއްވާ އޮފީހަކު. ބައްޕަގުޅާނަން ފަހުމީއަށް. އެކަމަކު އެއަށްވުރެ ކުރިން ފަހުމީއަށް ދަންނަވައިގެން ޝިފްޓް އެޑްޖަސްޓް ކުރުވަބަލަ އިނގޭ. ބައްޕަ ދާންމިދަނީ." އެދުވަހުގެ އެކެއްވެސް ޖެހިފަހުން އިނާ ނަރުސް ސްޓޭޝަނުގައި ހުއްޓާ އަވަސްއަވަހަށް ނުކުންނަން ދިޔަ ޚާލިދުއަށް އިނާ ފެނުމުން މިހެން ބުނެލާފައި އަވަހަށް ނުކުމެގެން ހިނގައްޖެއެވެ. ކަރުގައި އަޅުވާފައި އޮތް ސްޓެތިސްކޯޕްވެސް ދިނީ އިނާ އަތަށެވެ.\n"ލައްބަ....އަޅުގަނޑު އެކަން ހަމަޖައްސާނަން." ޚާލިދު އަވަސް އަރުވާލާފައި ހުރި ވަރުން އިނާ އިތުރު ވާހަކައެއް ނުދައްކައެވެ. ބައްޕަގެ މޫނުމަތިން ފެންނަމުން ދިޔައީ ނުރައްކަލެއް ހިނގައިފިކަމުގެ ކުލަވަރުކަން އިނާއަށް ވިސްނައިގަނެވުނެވެ. އެހެން ނޫންނަމަ އޭނަވެސް ދާން ބޭނުންވާ ވާހަކަ ބައްޕަކައިރީ ބުނީހެވެ. އިނާ އަދި އެހެން ނުބުނި ނަމަވެސް ދައްތައަށް ކަމެއް ވެއްޖެނަމަ އެއީ އިނާއަށް ހުރި ކިހާ ބޮޑު ހިތާމައެއްކަން ބައްޕައަށް ހަނދާންވީހެވެ.\nކޮންމެއަކަސް ޚާލިދު ހަމަ އެދުވަހުގެ ހަވީރު ފްލައިޓުން ފުރައިގެން މާލެ ހިނގައްޖެއެވެ. ޚާލިދުގެ އެއްމާބަނޑު ދައްތަ ޚާލިދާގެ ހާލު އިރެއް އިރަކަށް ދަށަށް ދަމުން ދާތީ، އެތަނުގައި ޚާލިދު ހުންނަން ބޭނުން ވެގެންނެވެ. މާލެ ދިޔަ ގޮތަށް އޭޑީކޭއަށް ދިޔަ ޚާލިދު ގެއަށް އައީ އެރޭ ދިހައެއް ޖެހިވެސް ފަހުންނެވެ. ޚާލިދާގެ ހާލު ކުޑަކޮށް ރަނގަޅުވެ ނިދުމުންނެވެ. ކިރިޔާވެސް ކަމެއް ބޮޑުވެއްޖިއްޔާ އަވަހަށް އޭނައަށް ގުޅުމަށް ބުނެފައި ޚާލިދު ގެއަށް އައީ ބޮލުގައި ގަދަ ރިހުމެއްވެސް ހުރުމުން ގަޑިއެއްދެގަޑިއެއްހާއިރު ނިދާލުމުގެ މަގްޞަދުގައެވެ. ސުހައިލް އާއި ސޯފިޔާ ގެ ހަވާލަށް ޚާލިދާ ދޫކޮށްލާފައި އައީ އެކުދިންނަށް ވަރަށްބޮޑަށްވެސް އިތުބާރު ކުރާތީއެވެ. އެކުދިންނަށްވުރެ ބޮޑަށް އެ ކުދިންގެ މަންމައަށް އަޅާލެވޭނެ ބަޔަކު ނުއުޅޭނެކަމީ ޔަގީން ކަމެކެވެ.\nޚާލިދާގެ އެ ބައްޔަކީ މީގެ ފަސްވަރަކަށް އަހަރުކުރީއްސުރެން ފެނުނު ހަކުރު ބައްޔެވެ. ދިވެހިންގެ ތެރޭގައި ފަހަކަށް އައިސް ވަރަށް ޢާއްމު އެހެންނަމަވެސް ނުރައްކާތެރި ބައްޔެކެވެ. ޑޮކްޓަރުންގެ ލަފާގެ މަތިން ހަކުރު ދަށް ކުރަން ނުވަތަ ކޮންޓްރޯލް ކުރެވެން ކުރެވެން އޮތްހާ މަސައްކަތެއް ޚާލިދާ އައީ ކުރަމުންނެވެ. އެކަމުގައި ކޮއްކޮ ޚާލިދުގެ އެހީތެރިކަން އައީ ވަރަށް ބޮޑަށްވެސް ލިބެމުންނެވެ. އެކަމަށް ހެޔޮ ނަސީބުވެސް އައީ ލައްވަމުންނެވެ.\nޚާލިދާގެ ހަށިގަނޑުން އެ ބަލި އެއްކޮށް ފިލީއޭ ހީވި ޒަމާނެއްވެސް އައެވެ. އެހެންނަމަވެސް މި ފާއިތުވި އަހަރެއްހާ ދުވަހުގެ ތެރޭގައި ޚާލިދާގެ ހާލު އަންނަނީ ވަރަށް ދެރަ ވަމުންނެވެ. އާދަޔާއި ޚިލާފަށް އަވަސް އަވަހަށް ހަކުރު ދަށްވުމުން މަރަށް ހާޟިރުވީއޭ ހީވި ދެފަހަރެއްވެސް މިދިޔަ އަހަރުތެރޭގައި އައިސްފައި ވެއެވެ. މިކަމުގެ ސަބަބުން އެ އާއިލާގެ ތިންކުދިންގެ ފިކުރުވަނީ ވަރަށް ބޮޑުވެފައެވެ.\nއެންމެ ދޮށްޓަށް ހުރި ސުހެއިލު އާއި، ޖެހިގެން ހުރި ސޯނިއާ އަކީ ދިރިއުޅުމެއް ފަށައިގެން އުޅޭ ދެބެއިންކަމަށް ވިޔަސް، ފަހަކަށް އައިސް އެމީހުންގެ ގިނަ ވަގުތު ހޭދަކުރެވެމުން އައިސްފައިވަނީ މަންމަގެ ބަލިހާލާއިދޭތެރޭ ކަންބޮޑުވުމުގައެވެ. ސުހެއިލް ކައިވެންޏެއް ކޮށްގެން އުޅޭތާ ދެ އަހަރުވެފައި ވިއެއްކަމަކު އެ އާއިލާއަށް ދަރިއަކު އަދި ލިބިފައި ނުވާތީ، ސުހެއިލްގެ އަންހެނުން އަމީރާ ހުންނަނީ ގޮވާލި ކޮންމެ ފަހަރެއްގައިވެސް މަންމައަށް އެހީވުމަށް ތައްޔާރަށެވެ. ބޭސްދިނުމާއި ކާންދިނުމާއި އަދިވެސް މިފަދަ ކޮންމެ ކަމަކަށްވެސް އަމީރާ ހުންނަނީ އަބަދުވެސް އެންމެ ކުރީގައެވެ.\nސޯނިއާ އަކީ އަބަދުވެސް ހިމޭން އަންހެންކުއްޖެކެވެ. އުމުރުން އެއްތިރީސް އަހަރުވެ ކުޑަކުޑަ ދެ ކުދިންގެ މަންމައަކަށް ވިއެއްކަމަކު އަދިވެސް ސޯނިއާ އަކީ ހަމަ ކުރީގެވެސް ސޯނިއާއެވެ. އެހިމޭންކަމާއި އެ ބަސްމަދުކަމަށް ބަދަލެއް ނާދެއެވެ. އެހެންނަމަވެސް އަމިއްލަ ދަރިންނަށްވުރެ ސޯނިއާވެސް އަދި ސޯނިއާގެ ފިރިމީހާ ރީހާންވެސް ސަމާލުކަން ދެނީ މަންމައަށެވެ. މަންމަ ބަލިކޮށް އުޅޭ ދުވަސްކޮޅެއްގައި އެ ދެމަފިރިންގެ ނިންޖާއި އަރާމަކަށްވެސް އެމީހުންނަށް ފުރުޞަތު ނުދެވެއެވެ.\nހަގަށް ހުރި ސޯފިއާ އަކީ މަންމައަށްޓަކައި މަރުދޭންވެސް ތައްޔާރަށް ހުންނަ އަންހެން ކުއްޖެކެވެ. ޚާލިދާގެ އެތަކެއް އެދުމާއެކުވެސް އަދިވެސް ކައިވެންޏެއް ނުކޮށް އެހުންނަނީވެސް މަންމައާއި އަޅާނުލެވިދާނެތީއޭ ކިޔާފައެވެ. އެހެން އެންމެންވެސް މިހާރުވެސް މާ ބިޒީއެވެ. އޭނަ ކައިވެންޏެއް ކޮށްފިއްޔާ މަންމަ ކައިރީ އިންނާނެ ދެވަނަ މީހަކު ނުހުންނާނެއޭ ކިޔާފައެވެ. މީގެ ހަތަރު އަހަރުކުރިން އެކައުންޓީންގ ދާއިރާއިން ޑިގްރީ ހަދައިގެން އައިއިރު މަންމަ އަކީ ބަލިމީހަކަށް ވެފައިވާތީ، ދެން ލިބުނު އެއްވެސް ފުރުޞަތެއްގައި އިތުރަށް ކިޔަވަން ދާން ބޭނުންނުވީވެސް ހަމަ މި ސަބަބަށްޓަކައެވެ. އޮފީސް ނިންމާފައި އައިސް ރެޔަކަސް ދުވާލަކަސް ސޯފިއާ ހުންނާނީ މަންމަ ކައިރީގައެވެ. ކިޔަވަން ދިއުމުގެ ދެ އަހަރު ކުރިން ބައްޕަ ނިޔާވުމުން މަންމަގެ އެކަނިވެރިކަން ސޯފިއާއަށް މާ ބޮޑަށް އިހްސާސް ވަނީ ކަމަށްވެސް ވެދާނެއެވެ. ސޯފިއާ އަށްޓަކައި ޚާލިދާ އަކީ ދުނިޔޭގައިވާ ހުރިހާ އެއްޗެކެވެ.\nއެހެން ނުވާންވީވެސް ސަބަބެއް ނެތެވެ. ލޯތްބާއި އޯގާތެރިކަމާއި އިހްތިރާމް ކުރުން ނޫން އެއްޗެއް އެ އާއިލާގެ އެއްވެސް ކުއްޖަކަށް ކުޑައިރުއްސުރެން މިއަދާއި ހަމައަށްވެސް ފެނިފައެއް ނުވެއެވެ. ޚާލިދާ އާއި އިލްޔާސްގެ ދިރިއުޅުމަކީ ދެކޭ މީހުންނަށް އެ ދިރިއުޅުމުން މިސާލު ނެގުން ހައްގުފަދަ ފުރިހަމަ ދިރިއުޅުމެކެވެ. ދަތި ދިރިއުޅުމެއް އުފާވެރި ދިރިއުޅުމަކަށް ބަދަލު ކުރެވިދާނެ ހުރިހާ ގޮތެއްވެސް ޚާލިދާއަށް އެނގިފައިވި ފަދައެވެ. އެކަމުގެ އުފާ އެންމެ ބޮޑަށް ލިބުނު އެކަކަށް ވާނީ ޚުދު ޚާލިދެވެ.\nދައްތައަށް ލިބިފައިވާ ނަސީބަށްޓަކައި ޚާލިދު އަބަދުވެސް އުފާ ކުރެއެވެ. މީގެ ހައަހަރުކުރިން ޅިޔަންބެ މި ދުނިޔެ ދޫކޮށްފައިވިއެއްކަމަކު އިލްޔާސްބެއާއި ދައްތަގެ ކައިވެނި ކުރިއިރުވެސް އިލްޔާސްބެއަކީ ތަނަވަސް މުއްސަނދި ދިރިއުޅުމެއް އުޅެމުން އައި ދެމަފިރިއެއްގެ ހުރި ހަމަ އެންމެ ފިރިހެން ދަރިފުޅެވެ. އެހެންކަމުން އެދުވަހުވެސް އަދި މިހާރުވެސް އިރާދަކުރެއްވީތީ އެ އާއިލާއަށް ފައިސާގެ ދަތިކަމެއް ފޯރާފައެއް ނުވެއެވެ.\nކައިވެނީގެ ފަހުން، އިލްޔާސްބެއާއި ދައްތަގެ ދިރިއުޅުން އެއްދުވަހުން އަނެއް ދުވަހަށް އައީ ރޯޝަން ވަމުންނެވެ. އެއީ ޚާލިދާ ލިބުމުގެ ނަސީބުކަމުގައި އަބަދުވެސް ޅިޔަންބެ ކިޔައެވެ. އެއީ ތެދެކޭ ޚުދު އޭނައަށްވެސް ބައެއްފަހަރު ހީވެއެވެ. ދައްތައަކީ ދައްތަ ދިޔަ ކޮންމެ ތަނަކުންވެސް، ކޮންމެ ބަޔަކުވެސް ރުހުން ލިބޭފަދަ ގޮތެއް ހުންނަ ދައްތައެކެވެ. މަސައްކަތްތެރިކަމާއި ހީވާގި ކަމާއި އޯގާތެރިކަމާއި ހިތްތިރި ކަމަކީ ދައްތަގެ ގަހަނާއެވެ. އެ އާއިލާއަށް ސޯފިއާ ލިބުމާއެކު އިލްޔާސްބެއަށް ވިޔަފާރީގަޔާއި އެހެނިހެން ގޮތްގޮތުންވެސް ބާއްޖަވެރިކަން ލިބެމުން އައެވެ. މިހެން ބުނީ ދައްތައާއި އިލްޔާސްބެ އެކަންޏެއް ނޫނެވެ. ދެކޭމީހުންވެސް މެއެވެ. އާދަޔާއި ޚިލާފް ކުރިއެރުންތަކާއި ހެޔޮ ރަހްމަތް އެ އާއިލާއަށް ލެއްވިއެވެ. އެކަމަށް ޝުކުރުވެރިވުމުގެ ގޮތުން އެ ދެމަފިރިން އޭގެ ތިންއަހަރު ފަހުން ހައްޖަށް ދިޔައިރު ދިޔައީ ސޯފިއާވެސް ގޮވައިގެންނެވެ. ވަކިދަރިއަކު އެއީ ރަހްމަތެއްކަމަށް ބަލާތީކީ ނޫނެވެ. އޭރު ސޯފިއާގެ އުމުރުން އެންމެ ތިންއަހަރުކަމަށްވެފައި، އެހާ ކުޑަކުޑައިރު ދޫކޮށްލާފައި ދާން ހަމަ ހިތް ނުރުހުނީއެވެ. ގޮވައިގެން ދިޔައީ އެހެން ވެގެންނެވެ. ސޯފިއާގެ ދޮންބެއާއި ދޮންތަގެ ވެސް ރުހުމުގައެވެ.\nދިރިއުޅުން ތަރައްގީވެ އުފާ ފާގަތިކަން ލިބެމުން އައިވަރަކަށް އިލްޔާސްބެގެ ވިސްނުން ހުއްޓިފައި ހުރީ ލިބުނު ތިންކުދިންގެ މުސްތަގްބަލާއި ދޭތެރޭގައެވެ. އެހެންކަމުން ތަޢުލީމު ޙާޞިލުކުރުމަށް އެކުދިންނަށް ވެވެން އޮތް ހުރިހާ ގޮތަކަށް އައީ އެހީވަމުންނެވެ. އާއިލާގެ ތަރައްގީއާއި ފަސޭހައާއި ތަނަވަސްކަމަށްޓަކައިވެސް ކުރެވެން އޮތްހާ ކަމެއް އައީ ކުރަމުންނެވެ. އެގޮތުން ތިންކުދިންނާއި ދައްތަ ގެންގޮސް އެހެން ތަނެއް ކުއްޔަށް ހިފާފައި އެގޭގައި އިލްޔާސްބެގެ މަންމައާއި ބައްޕައާއެކު ބައިތިއްބާފައި ދެން އިލްޔާސް ފެށީ އޭނަގެ މަންމައާއި ބައްޕަގެ މުސްކުޅިގެ، އެގެ ހުރި ބޮޑު ބިމުގައި ބުރިބުރިއަށް ނަގައި ޒަމާނާއި އެކަށޭނަހެން އަދި ދަރިންތައް ބޮޑެތިވާ ދުވަހަކުން އުޅެވޭނެ ފަސޭހަގޮތަކަށް ގެއެއް އެޅުމަށެވެ. ނެގީ އެންމެ ތިން އަހަރެވެ. ގެ ހުރީ ހަތްބުރިއަށް ހަދާފައެވެ. ލިފްޓް ލާ ހަދާފައިވާ ފެންވަރު ރަނގަޅު ގެއެކެވެ. ގޭގެ ތިރީބަޔަކީ މާލޭގެ ވިޔަފާރިބަޔަކަށް ކުއްޔަށް ދީފައި ހުރި ބޮޑު ގުދަނެކެވެ. ފުރަތަމަ ފްލޯރއަކީ އަމިއްލަ ކުންފުންޏެއްގެ އޮފީހެކެވެ. އަނެއް ފްލޯރ ދިނީ ދިވެހި އާއިލާއެއް ދިރިއުޅުމަށެވެ. ދެން ހުރި ފްލޯރ ޚާއްޞަކުރެވުނީ އިލްޔާސްބެއާއި ދައްތަގެ ދިރިއުޅުމަށް ކަމަށްވިޔަސް، އިލްޔާސްބެގެ މަންމަ އާއި ބައްޕަ ނިޔާވަންދެންވެސް އުޅެމުން ދިޔައީ އެ ދެމަފިރިންނާއެކު އެ ފްލޯރގައެވެ. އުފަލާއި ހަމަޖެހުމުގައެވެ. އެންމެ މަތީ ތިންބަޔަކީ ތިން ކުދިންނަށް ހުރި ތިން ފްލޯރއެވެ. ކުދިންނާއި އެކު އާއިލާ އުޅެމުން އައީ ހަމަޖެހޭ ދިރިއުޅުމެކެވެ.\n"ހަލޯވް....އާނ...ކީކޭ ސުހައިލް؟" ދެވަނަ ރިންގާއެކު ނިދާފައި އޮތް ޚާލިދު ފޯން ނަގައި ސުވާލު ކުރިއެވެ. ހަމަ އެކަނި ފޯން ނެގީކީވެސް ނޫނެވެ. ފޯން ނެގިގޮތަށް ޚާލިދު އިނީ ތެދުވެ އިށީނދެގެންނެވެ.\n"މިހާރު މިދަނީ. " އިތުރު ވާހަކައެއްވެސް ދެއްކުމެއްނެތި ޚާލިދު ފޯން ބާއްވައިފިއެވެ.\nޚާލިދާގެ ހާލު ވަރަށް ސީރިއަސް ވެގެން ހޮސްޕިޓަލުގައި ހުރި ސުހައިލް ޚާލިދުއަށް ގުޅީ ދަންވަރު ތިނެއްޖަހަން އުޅެނިކޮށެވެ. ޚާލިދުއަށް ދެވުނުއިރުވެސް އައިސީޔޫއަށް ޚާލިދާ ލައިފިއެވެ. އެއްގޮތަކަށްވެސް ނޭވާނުލައިގެންނެވެ. ޚާލިދުއައީ ސަރުކާރުން ހުއްދަ ދެއްވާފައިވާ ޑޮކްޓަރެއް ކަމަށްވާތީ އޭޑީކޭގައި އެދިގެން ޚާލިދަށް އެތެރެއަށް ވަދެވުނެއްކަމަކު ޚުދު ޚާލިދުވެސް އެންގީ އެއްވެސް މީހަކު އިހަށް އެތެރެއަށް ނުވެއްދުމަށެވެ. ބޭރުގައި ތިބި ކޮންމެ މީހަކީ ޚާލިދާއަށްޓަކައި ފުރާނައިން ގުރުބާންވާން ތައްޔާރަށް ހުރި މީހަކަށްވާއިރު މިހާރު ޚާލިދާ އޮތް ހާލު ދުށުމަކީ އެއްވެސް މީހަކަށް ކެތްވާނެކަމަކަށް ނުވާނެތީއެވެ. އޭގެ ބަދަލުގައި ރަނގަޅަށް އުއްމީދު ކުރުމަށާއި އިރާދަ ކުރެއްވިއްޔާ ހުރިހާ ކަމެއް ރަނގަޅުވާނެ ކަމަށް ވިސްނުމަށް ޚާލިދު އެދުނެވެ. ހެޔޮ ދުޢާކުރުމަށް ސުހައިލްއައި ސޯފިޔާއަށް ޚާލިދު ނަސޭޙަތް ދިނެވެ.\nނަމަވެސް އެރޭ ފަތިހު ފަހެއްޖަހާލާހާއިރު ވީއިރު ޚުދު ޚާލިދުގެ ހިތުގައިވެސް ބިރެއް ހިނގަން ފެށިއެވެ. ދައްތަގެ ޙާލު ރަނގަޅު ވުމުގެ ބަދަލުގައި ގޯސްވަމުންދާކަން ދައްތަގެ ކުދިންނަށްވެސް ޚާލިދު އަންގައިފިއެވެ. އެއީ އެހިސާބުން ދެން ހަމަ ކޮންމެހެން ކުރަންޖެހޭނެ ކަމެއް ކަމަކަށް ވާތީއެވެ.\n"ދަރިފުޅާ......މަންމައާއެކު އަންނަން ދަރިފުޅުވެސް ހަމްދުވެސް ތައްޔާރުވޭ. ޓިކެޓްގެ ކަންތައް ބައްޕަ ހުންނާނީ މިހާރު ހަމަޖައްސާފަ. އެއަރޕޯޓަށް ދިޔައީމަ ޓިކެޓް ލިބޭނެ. ޒާހިރުއަށް އެނގޭނެ ކަންތައް ކުރަންވާ ގޮތް." އާ ދުވަހަކަށް އިރު އަރަމުން އައިއިރު އޭޑީކޭ ގޯތިތެރޭގައި ހުރެ އިނާއަށް ގުޅާފައި ޚާލިދު އެ އެންގީ ޚާލިދުގެ އާއިލާ ހިތަދޫއިން މާލެއަށް އައުމަށެވެ.\nއާއިލާ އެއްތަންވާންވީ ވަގުތު ޖެހުނީއެވެ. ޚާލިދާގެ ހާލު ދަށްވަމުން ދަށްވަމުންގޮސް އެންމެ ފަހުން ޑޮކްޓަރުން އުއްމީދު ކަނޑާލައިފިއެވެ. ވާނެ ގޮތް ދެނެވޮޑިގެންވަނީ ﷲ އެވެ. އެކަމަކު ދުނިޔެމަތީގައި ތިބި އިންސާނުންނަށް ދެން އިތުރު އުއްމީދެއް ނެތެވެ. ޚާލިދާ އެދަނީ އެ ފުރާނައިގެ ފަހު ނޭވާ ގުނަމުންނެވެ.\nPosted on 2010-12-25 18:40:53 | Report this Comment\nފަތިސްތަރި: ހަމަ އެންމެ ދެ އަކުރު.....؟؟؟ އެޔޯ އަނެއްކާ؟؟؟\nPosted on 2010-12-25 20:23:11 | Report this Comment\nއޭ... ކިހިނެއް ތިހެދީ، ކިޔަކިޔާ އިންދާ ނުވެސް އެނގި މި ނިމުނީ ކޮންކަހަލަ ހިސާބަކަށް.\nPosted on 2010-12-25 21:54:38 | Report this Comment\nwaiting eagerly for the next part.. hope u will upload it soon\nPosted on 2010-12-25 22:56:10 | Report this Comment\nވަރަށްވެސް ރީތި..މަންޒަރުތައް ހަމަ ސިފަވަމުން ދޭ........އުއްމީދުކުރަން ދެން އޮތް ބައިވެސް އަވަހަށް ފެންނާނެކަމަށް.....ގުޑްލަކް....(:\nފަތިސްތަރި: ފާތުންއަށް ބޮޑު ޝުކުރިއްޔާއެއް. އަބަދުވެސް ތިގޮތަށް ހިތްވަރު ދޭނެކަމަށް ހީކުރަން. ތޭންކްސް.\nPosted on 2010-12-25 23:19:09 | Report this Comment\nވ. ސަޅި އިގޭ.............\nPosted on 2010-12-26 08:46:42 | Report this Comment\nސަޅިއޭ މިޕާޓްވެސް ..... އެކަމު އަޅެ އަވަހަށް އިނާ އާ ނަވީންއާ ދެމީހުން މީޓްކޮށްދީބަލާ ޕްލީޒްޒްޒްޒްޒްޒްޒްޒްޒްޒްޒްޒޒްޒްޒްޒްޒްޒްޒްޒްޒ ،\nފަތިސްތަރި: އައްމި...........އަދި ކިހިނެއް އެނގެނީ އެމީހުން މީޓްވާނެކަމެއްވެސް. ލެޓްސް ސީ ދޯ؟ ހެހެހެ. ޝުކުރިއްޔާ އިނގޭ އެކަމަކުވެސް. އުފާވޭ.\nPosted on 2010-12-26 13:52:57 | Report this Comment\nބޭކާރު ބައިތަށް ވަރަށް ގިނަ ދެން ހަމަ ރަގަޅު އެކަމަކު ވާހަކަ ވަރަށް ރީތި\nފަތިސްތަރި: އެކިމީހުންގެ ޚިޔާލު ތަފާތުވާނެ ދޯ؟ އަފޫ ތިދެކޭގޮތަށްވެސް ސޮފާ އިހްތިރާމް ކުރަން އިނގޭ. އަސްލު ސޮފާ ބަލަނީ ވާހަކަ އަމާޒުވެފައިވާ މީހާއާއި ގުޅުންހުރި ހުރިހާ ފައުންޑޭޝަނެއް ބިލްޑް ކުރެވޭތޯ. އެކި ލިއުންތެރިން ގެންގުޅޭނީވެސް އެކި އުޞޫލެއްނު ދޯ؟\nPosted on 2010-12-26 14:32:58 | Report this Comment\nPosted on 2010-12-26 19:50:56 | Report this Comment\nބޭކާރު ގެ މާނައަކީ ކޮބައިބާއޭ ހިތަށް އަރައެވެ. އިނާއަކީ ކާކުކަމާއި އިނާގެ އަޞްލު ކިޔުންތެރީންނަށް އެނގުމަކީ މުހިންމު ކަމެއްނޫންބާވައެވެ! ވާހަކަ އަމާޒުވެފައިވަނީ އިނާއަށް ކަމަށް ވީއިރު މިކަންކަން އެނގުމަކީ މުހިންމުކަމެއްކަމަށް ފެނެއެވެ. ކުރިޔަށް ވަޑައިގަންނަވާށެވެ! ވާހަކަ ކޮންމެ ދުވަހަކު ގެނެސް ދެވޭ ގޮތެއް ހަމަ ނުވާނެބާ!\nPosted on 2010-12-27 10:13:52 | Report this Comment\nވަރަށް ސަޅި. ވާހަކައިގެ އަނެއްބައިގެ އިންތިޒާރުގާ\nPosted on 2010-12-27 10:46:10 | Report this Comment\nވާހަކަ މިކިޔުނީ 10 ވަނަ ފަހަރު އަނެއްބައި އަޕްނުވާތީ ހަމަ މިހެން މިބައި ކިޔާލަ ކިޔާލަ އިންނަންވީތަ؟؟؟؟ މިބައިވެސް ވ ރީތި އަނެއްބަޔައް އިންތިޒާރުގަ އަނެއްކާ މިބައި މިކިޔާލަނީ...ދެން މިހެންތާ ވާނީ ދޯ.......\nފަތިސްތަރި: އަޅޭ.......އެހާ ދެރަނުވޭ އިނގޭ ޝައިނާ. ސޮފާއަށް ގެއަށް ދެވުނުހާ އަވަހަކަށް އަޕްކުރާނަން\nPosted on 2010-12-27 14:56:36 | Report this Comment\nތޭންކްސް...މިހާރު ހަމަ ގައިމުވެސް އުފާވެއްޖެ...ތިކުރާ ހިއްވަރަށް ހަމަ ސާބަސް..ބިޒީ ވަންޏާ ޝައިނާ އަށް މެއިލް ކޮއްލަންވީނު ޢޭރުން ހަމަ ގައިމުވެސް ދުވަހުން ދުވަހަށް ކޮއްދޭނަން...\nPosted on 2010-12-27 14:57:36 | Report this Comment\n10ފަހަރު ކިޔާ އިރު ވާހަކަ ހިތު ދަހެއް ނުވޭތަ! ހެހެހެހެ ޝައިނާ އެކަންޏެއް ނޫން އިނގޭ! މަށަށްވެސް ވަރަށް ބެލޭ އިނާ ކޮބައިތޯ؟ އެކަމު ކީއްކުރާނީދޯ! ކިތަންމެ ކިޔާ ހިތްވިޔަސް..................................\nPosted on 2010-12-27 20:23:15 | Report this Comment\nއަޅޭ އަދިވެސް ގެއަށް ދެވޭވަރު ނުވަނީތަ...ދެންދޯ..މިހާރު ފޫހިވާން ފަށައިފި ވާހަކަ ކިޔަން..އިންތިޒާރުވެސް ކުރެވޭނީ ވަކިވަރަކަށް ދޯ...\nPosted on 2010-12-27 21:28:53 | Report this Comment\nއެބުނާހެން އަދިވެސް ނުކުރޭތަ ؟؟ :(\nPosted on 2010-12-27 23:25:26 | Report this Comment\nނަވީންގެ ނަޒަރު ހާދަ ތޫނޭ. އަޞްލު ނުކެރެ އެ ލޮލަށް ބަލާކަށްވެސް. ބެލީމަ ފިނިވަނީ. ހީވޭ ހިތް ވިރިގެންދާހެންވެސް.\nPosted on 2010-12-30 06:10:56 | Report this Comment


Sarukaarah3aharu: Atholhu thereyge asaasee kankamah haassa iss kameh! - vNews.mv\nސަރުކާރު ކޯލިޝަންގެ ލީޑަރުން\nސަރުކާރަށް3އަހަރު: އަތޮޅު ތެރޭގެ އަސާސީ ކަންކަމަށް ޚާއްސަ އިސްކަމެއް!\nޒިދާން މުޙައްމަދު Male' | 17 November 2021, 11:10\nފާއިތުވި ކޮންމެ ސަރުކާރަކުންވެސް ފެއަށް ޖެހުނު އެއް ކަމަކީ ރައީސުލްޖުމްހޫރިއްޔާ ލިބިފައިވާ ވެރިކަމުގެ ބާރުތައް ލާމަރުކަޒީ އުސޫލުން ދޫކޮށްލަން ފަސްޖެހުމެވެ. އެހާރު މުޅީން ވެސް ފެންނަނީ، ވެރިކަން ބީވެ ގޮސްދާނެތީ، ޤާނޫނުތަކާއި ޤަވާޢިދުތައް ބަދަލުކޮށް، ވެރިޔަކަށް ހުންނަ ބޭފުޅަކަށް ހެޔޮ ވަރުގެ ރިހަގަނޑެއް ކައްކާ މަންޒަރެވެ.\nމިހާރުގެ ރައީސުލްޖުމްހޫރިއްޔާ ޅ. ހިންނަވަރު، ނޫރާނިއާގެ އިބްރާޙިމް މުހައްމަދު ޞާލިޙާއި އެމަނިކުފާނުގެ ބައިވެރިން ވެރިކަމާ ހަވާލުވެވަޑައިގަތީ އެކަން ބަދަލުކުރުމުގެ ސާބިތު ވަޢުދުފުޅަކާއެކުގައެވެ. ރައްޔިތުން އޭރު އޮތް ރައީސް އަބްދުﷲ ޔާމިން ވެރިކަން ބަދަލުކުރީ ހެޔޮ ވެރިކަމެއްގެ ރަހަ ދެކުމަށެވެ.\nމުޖުތަމައުގައި އޮތް ބައިބައިވުމާއި، ހަމަނުޖެހުން ނެތި އެއްބައިވަންކަމާއިއެކު ކުރިއަށްދެވޭނެ މަގެއް ހޯދުމަށެވެ. ނަފުރަތާއި ފަސާދަ ނެތިފައިވާ މުޖުތަމައުއެއް ދުށުމަށް އެދޭތީއެވެ. އަދި އަތޮޅު ތެރޭގެ ރަށްރަށް ތަރައްގީގެ ރޭހުގައި ބާކީވެފައިވާ ވުން ނިމުމަކަށް ގެނެނައުމުގެ އަޒުމުގައެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ޞާލިހު ވެރިކަމާ، ޙަވާލުވެވަޑައިގަތުމަށްފަހު މިއަދަށް މިވީ3އަހަރެވެ. ދެއްވި ޔަގީންކަމާ އެއްގޮތަށް، ވެރިކަމުގެ ބާރުތަކަކީ ރައްޔިތުންގެ ބާރަކަށް ހައްވައިދެއްވައިފިއެވެ. ބާރުތައް ފެށެނީ ރައްޔިތުންނާ ހަމައިންނޭ ބުނާ ބަސް ހަގީގީ މާނައިގައި ރަދީފުގައި ޖައްސަވައި ދެއްވައިފިއެވެ.\nމިކަން ކަށަވަރު ކޮށްދެއްވާފައިވަނީ ރާއްޖޭގެ މިވީ ދިގު ތާރީޚުގައިވެސް އެއްވެސް ވެރިއަކަށް ކުރަން ކެރިވަޑައިނުގަތް މަރުކަޒީ ބާރުތައް ރައްޔިތުންނާ ހަމައަށް ދޫކޮށްލައި ޤާނޫނީ ބާރުވެރިކަން ކައުންސިލްތަކަށް ދޫކޮށްލައިގެންނެވެ. މިއަދު ކޮންމެރަށަކީ، ކޮންމެ ސިޓީއަކީ ޤާނޫނީ ގޮތުން ބަސްބުނުމުގެ ބާރުލިބިފައިވާ، އަމިއްލަ މިލްކިއްޔާތާއި، އަމިއްލަ ފުދުންތެރިކަން އޮތް ބައެކެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ޞާލިޙް މިއަދު ހެނދުނު ސޮއިކުރައްވަނީ\nރައްޔިތުންގެ އަޑު ސީދާ ރައީސުލްޖުމްހޫރިއްޔާއާ ހަމައަށް ގެންދިއުމުގެ ފުރުސަތު ވަނީ ދެއްވާފައެވެ. އަދި ކުރިން ހިފެހެއްޓިފައިއޮތް އެއްވެ އުޅުމާއި، މުޒާހަރާ ކުރުމުގެ ފުރުސަތުވެސް ވަނީ ހުޅުވާލަދެއްވާފައެވެ. ހިޔާލުފާޅުކުރުމުގެ މިނިވަންކަމާއި ނޫސްވެރިކަމުގެ މިނިވަންކަން މި ވަނީ ފުރިހަމައަށް ދެވިފައެވެ. ނަތީޖާއަކީ ދުވަހެއް ދުވަހަކުން ޕްރެސް ފްރީޑަމް އިންޑެކްސްގައި ދިވެހިރާއްޖޭން ހޯދަމުން އަންނަ ކުރިއެރުމެވެ.\nމާލެއެކޭ އެއްގޮތަށް އަތޮޅު ތެރޭގެ ތަރައްގީއަށް ވެސް ސަރުކާރުގެ ކަޅި އެބަ އަޅައެވެ. ރާއްޖޭގެ ރައްޔިތުންނަކީ ނަޖިހުން ސަލާމަތްވެފައިވާ ރައްޔިތުންތަކަކަށް ހެދުމަށް، ފެނާއި، ނަރުދަމާގެ ނިޒާމުގެ މަސައްކަތް ހުއްޓުމެއްނެތި ދަނީ ކުރެވެމުންނެވެ. ދިވެހިރާއްޖޭގައި އެކިއެކި ދާއިރާތަކުން ޖުމްލަ 1,324 މަޝްރޫއު ކުރިއަށް ގެންދިއުމަށް ނިމާފައި ވާއިރު، މިހާރު ވެސް އޭގެ ތެރޭން 323 މަޝްރޫޢު އެކި ކަންކޮޅުތަކުގައި ކުރިއަށް އެބަ ދެއެވެ. ރައްޔިތުން ބޭނުންވާ ހެޔޮ ވެރިކަމަކީ މިއީއެވެ.\n115 މަޝްރޫއެއްގެ މަސައްކަތް މުޅިން ނިމި އެކަމުގެ ފޮނިމީރުކަން ރައްޔިތުންނަށް ދަނީ ލިބެމުންނެވެ. އިތުރު 114 މަޝްރޫއެއް ވަނީ ޓެންޑާ ކޮށްފައެވެ. 35 މަޝްރޫއެއް އެވޯޑް ކޮށްފައިވެއެވެ. 178 މަޝްރޫއެއް ޑިޒައިންކުރުމުގެ މަރުހަލާގައި އެބައޮތެވެ.\nމިއީ ރައްޔިތުންގެ އަސާސީ ޚިދުމަތްތަކާއި ރަށްރަށް ކޮންމެހެން ބޭނުންވާ ތަރައްޤީގެ މަޝްރޫޢުތަކެވެ. އޭގެތެރޭގައި ފެނާއި ނަރުދަމާގެ 36 މަޝްރޫއަކާއި ރަށްރަށުގެ ބަނދަރު ހެދުމާއި ބަނދަރު މަރާމާތުކުރުމާއި ފާލަންތައް ހެދުމުގެ 68 މަޝްރޫޢަކާއި ރަށްރަށުގެ ބިން ހިއްކުމުގެ3މަޝްރޫޢަކާއި މަގު ހެދުމުގެ 12 މަޝްރޫއެއް މިހާރުވެސް ދަނީ ހިނގަމުންނެވެ.\nއަދި ރަށްރަށުގެ ގޮނޑުދޮށް ޙިމާޔަތް ކުރުމުގެ 13 މަޝްރޫޢަކާއި ޞިއްހީ ޚިދުމަތުގެ ފެންވަރު ރަނގަޅުކުރުމުގެ 28 މަޝްރޫއެއް މިހާރުވަނީ ފެށިފައެވެ. ތައުލީމީ ދާއިރާގެ 41 މަޝްރޫއަކާއި ކުޅިވަރުގެ ދާއިރާގެ 111 މަޝްރޫއެއް މިހާރުވެސް އެކި މަރުހަލާތަކުގައި ހިނަގަމުން އެބަދެއެވެ. އަތޮޅުތަކުގެ ރަށްތައް ތަރައްޤީކުރުމުގައި މިސަރުކާރުން ވަނީ ކުރި ހޯއްދަވާފައެވެ. ޚާއްސަކޮށް ތަޢުލީމީ ޞިއްޙީ ދާއިރާއިން މާލެއާ އެއްފެންވަރުގެ ޚިދުމަތް ބައެއް ރަށްރަށުން ލިބެއެވެ. އަތޮޅުތަކުގެ ސްކޫލްތަކުގެ ނަތީޖާތަކާއި އަތޮޅުތަކުގެ ބައެއް ހޮސްޕިޓަލްތަކުން ދެވޭ ޚިދުމަތްތަކުން މިކަމުގެ ހެކި އެދަނީ ފެންނަމުންނެވެ.\nމިލަދޫގައި ބަނދަރުގެ މަސައްކަތް: އެމްޓީސީސީ\nކޮންމެ ރައްޔިތަކީވެސް އެމީހަކު އަދާކުރާ ވަޒީފާއިން ހައްގު މުސާރަ ލިބޭނެ ބަޔަކަށް ހެދުމަށް އެންމެ ކުޑައުޖޫރަ ކަނޑައަޅައި 2022 ވަނަ އަހަރުން ފެށިގެން ތަންފީޒު ކުރުމަށް ސަރުކާރުން ވަނީ ނިންމަވާފައެވެ. މިއީވެސް ރާއްޖޭގައި ވެރިކަން ކުރެއްވި ބޭފުޅަކަށް އަދި ނުވެފައި އޮތް ކަމެކެވެ، މިއާއެކު ސިވިލްސަރވިސްގެ މުވައްޒަފުންގެ ތެރެއިން ގިނަ ޢަދަދެއްގެ މުވައްޒަފުންނަށް މުސާރައިގެ ކުއެރުން ލިބިގެންދާނެއެވެ.\nއަދި މިއާއެކު ޕްރައިވެޓް ސެކްޓަރގައާއި، ރިސޯޓް މުވައްޒިފުންގެ މުސާރައަށްވެސް ބޮޑު ކުރިއެރުމެއް ލިބިގެންދާނެއެވެ. އަދި ވަޒީފާ އަދާކުރާ އާބާދީ ފުދުންތެރި ބަޔަކަށް ވެގެންދާނެއެވެ.\nފާއިތުވި ތަނުގައި ދިވެހިރާއްޖެއަކީ ގައުމަތުގެ ކުރިމަތީގައި ވަރަށް ކުޑަ ބާރެއް ނެތް ގައުމެކެވެ. އެކަމަކު އދ.ގެ އާންމު މަޖިލީހުގައި ދުނިޔޭގެ އެންމެ ބާރުގަދަ އެއް ތަހުތުގައި ދިވެހިރާއްޖޭގެ ފޮރިން މިނިސްޓަރު އަބްދުﷲ އިންނެވުމާއި، ދުނިޔޭގެ އެތައް ޤައުމަކާއި ގުޅުން ގާއިމްކޮށް، ކޮމަންވެލްތާއި ގުޅުން ގާއިމްވެގެން ދިއުމަކީ ރާއްޖޭގެ ނަން އެތައް ބައެއްގެ ކުރިމަތީ އަރައިގެން ދިޔަ ކަމެކެވެ. މިއަދު އަޑުގަދަ ގައުމަކަށް ދިވެހިރާއްޖެ މި ވަނީ ވެފައެވެ. މިއީ ވެސް ފާއިތުވި3އަހަރުގެ ކާމިޔާބީ އެކެވެ.\nރައްޔިތުންގެ ހައްގުތައް ކަށަވަރު ކުރުމާއެކު، ޤާނޫނީ ބާރުވެރިކަން ހޯދުމަށްވެސް މި3އަހަރަކީ ގިނަ ކަންތައްތަކެއް ހާސިލްކުރެވުނު ތިން އަހަރެވެ. މިދިޔަ3އަހަރުދުވަހުގެ ތެރޭގައި 102 ބިލެއް ވަނީ ސަރުކަރުގެ ފަރާތުން މަޖިލީހަށް ހުށަހަޅާފައެވެ. އޭގެ ތެރެއިން 74 ބިލެއްގެ މަސައްކަތް މަޖިލީހުން ނިންމައި ރައީސުލްޖުމްހޫރިއްޔާ ވަނީ ތަސްދީގު ކުރައްވަފައެވެ.\nމީގެ އިތުރުން ކޮރަޕްޝަން ހުއްޓުވުމުގައި ވެސް ދިވެހިރާއްޖޭން ވަނީ ގިނަ މަސައްކަތްތަކެއްކޮށްފައެވެ. ނަތީޖާއެއްގެ ގޮތުން، ކޮރަޕްޝަން ޕާސެޕްޝަން އިންޑެކްސްގައި ރާއްޖެ ވަނީ 55 ދަރަޖަ މައްޗަށް ޖެހިފައެވެ. އެގޮތުން ކުރެވުނު މަސައްކަތްތަކަށް ބަލާއިރު، ހަފްތާއަކު އެއްފަހަރު ދައުލަތުގެ މާލީ ހިސާބު އާންމުކުރަން ފެށުމާއި ސަރުކާރު ހިއްސާވާ ކުންފުނިތަކުގެ މާލީ ހިސާބު ޝާއިރުކުރަން ފެށުން ހިމެނެއެވެ. އަދި ދައުލަތުގެ ދަރަނީގެ ހިސާބުތަކުގެ ރިޕޯޓު އާންމުކުރަން ފެށީ ވެސް މި ސަރުކާރުންނެވެ.\nބަޖެޓް ވަޔަމަންޓް މޮޑިއުލް ތަރައްގީކުރީ ވެސް ހަމަ މި ސަރުކާރުންނެވެ.\nމި ހުރިހާ ކުރިއެރުމަކާއި ކާމިޔާބީއެއްގެ އަސްލަކީ ގައުމުގެ ހުންގާނުގައި ހުންނެވި ކެރޭ، ހީވާގި އަދި ހިތްތިރި ރައީސުލްޖުމްހޫރިއްޔާ އިބްރާޙިމް މުހައްމަދު ސާލިހްއެވެ.\nރާއްޖެ ސިޔާސީ ރައީސް އިބްރާހިމް މުހައްމަދު ސޯލިހު ރިޕޯޓް\nކައުންސިލްތަކަށްވެސް ބާރެއްދޭނެ ވާހަކަ ދައްކާ ތީ ރަނގަޅު ވާހަކައެއް އެކަމު އަމަލީ ސިފައެއް ހަމަ ހިލާ ނުފެނޭ.\nކޮންރައްޔިތަކަށް ކޮންބާރެއް ލިބިގެންބާ؟ މިނޫނީ މިވަރަށް ރައްޔިތުން ބިކަވި ދައުރެއް އަދި ނުފެނޭ މަގޭ ހަޔާތެއްގަ ހަމަގައިމުވެސް.


އަނބިމީހާ ޙައިޟުގެ ދުވަސްވަރު ޖިމާޢުވުން ދޫކޮށްލުން –2– DhiSalafiyyah\nއަނބިމީހާ ޙައިޟުގެ ދުވަސްވަރު ޖިމާޢުވުން ދޫކޮށްލުން – 2\n08/01/2015 ޤުރުއާނާއި އޭގެ ޢިލްމުތައް, ޤުރުއާނުގެ ޙުކުމްތައްއަލްއަޚް އަބޫ ފުޟައިލު މުއުތަމިން އަޙްމަދު\nالمعنى الإجمالي (ޖުމުލަ މާނަ)\nއޭ މުޙައްމަދުގެފާނެވެ. ޙައިޟުގެ ދުވަސްވަރު އެބައިމީހުންގެ އަނބިންނާ އެއްދާންކުރުން ހުއްދަ ކަމެއްތޯ ނުވަތަ ޙަރާމްކަމެއްތޯ ކަލޭގެފާނާ އެބައިމީހުން ސުވާލުކުރާނެއެވެ. ކަލޭގެފާނު ވިދާޅުވާށެވެ. ހަމަކަށަވަރުން ޙަައިޟުގެ ލެއަކީ އުނދަގޫކުރަނިވި ފޫހިކުރަނިވި ލެއެކެވެ. އެދުވަސްވަރުގައި ތިޔަބައިމީހުންގެ އަނބިންނާ ޖިމާޢުވުމުން ދުރުވެގަންނާށެވެ. އަދި އެކަނބަލުންގެ ޙައިޟުގެ ލޭ ކެނޑި ޠާހިރުވެއްޖައުމަށް ދާނދެން އެކަނބަލުންނާ ކައިރިނުވާށެވެ. ފަހެ އެކަނބަލުން ހިނައިގަނެ ޠާހިރުވުމުން، ﷲ ތަޢާލާ ތިޔަބައިމީހުންނަށް އަމުރުކުރައްވާފައިވާ ފަދައިން އެކަނބަލުންކައިރިއަށް ގޮސް އުޅޭށެވެ. (އެބަހީ: ޖިމާޢުވެއުޅޭށެވެ.) އެއީ ﷲ ތަޢާލާ ޙަލާލުކުރެއްވި ތަންތަނުންނެވެ. އެއީ القُبُل ދަަރިމައިވާ ތަނަށް ޖިމާޢުވުމެވެ. (އެބަހީ: ކުރިމަތިފަރާތަށް ޖިމާޢުވުމެވެ.) އަދި ޙަރާމްކުރެއްވި مكانތައް ބޭނުން ނުކުރާށެވެ. (އެބަހީ: ފުރަގަސްފަރާތް ބޭނުން ނުކުރުމެވެ.) ފަހެ ހަމަކަށަވަރުން ހަޑިހުތުރު، ފާހިޝްކަންތައްތަކުން ރުޖޫޢަވެ ތައުބާވާ މީހުންދެކެ ﷲތަޢާލަ ލޯބިވެވޮޑިގެންވެއެވެ. އަދި ޠާހިރުވާ މީހުންދެކެވެސް އެކަލާނގެ ލޯބިވެވޮޑިގެންވެއެވެ.\nދެން އެއަށްފަހުގައި އެކަލާނގެ އެވަނީ، ޖިމާޢުވުން ހުއްދަކުރައްވާފައިވާ ގޮތްގޮތްނޫން އެހެންގޮތްގޮތަށް އެކަންކުރުން ނަޙީކުރައްވާފައެވެ. ﴿نِسَاؤُكُمْ حَرْثٌ لَكُمْ﴾ މި އާޔަތުގެ މާނައަކީ، ތިޔަބައިމީހުން ގޮވާން އިންދާ އަދި ތިޔަބައިމީހުން ނަސްލު ދަމަހައްޓާތަނަކީ އެކަނބަލުންގެ ރަޙިމްތަކެވެ. އޭރުން ކުޑަދަރިފުޅު އުފެދެއެވެ. ތިޔަބައިމީހުން ހިތްއެދޭގޮތަކަށް، ހިތްއެދޭ ދިމަޔަކުން ތިޔަބައިމީހުންގެ އަނބިންގެ ކަރިއަށް އަންނާށެވެ. (އެބަހީ: ޖިމާޢުވެހަދާށެވެ.) އެއީ ތިޔަބައިމީހުން ނަސްލު ދިރުވުމުގެމަގު ޚިޔާރުކުރުމަށްޓަކައެވެ.\nއިބްނު ޢައްބާސް ވިދާޅުވެފައިވެއެވެ.\n( اسْقِ نَبَاتَكَ مِنْ حَيْثُ يَنْبُتُ )\nމާނައީ: “ތިޔަބައިމީހުންގެ ދަނޑަށް ދިރުން ލިބޭނޭހެން ރޯކުރުވާށެވެ.”\nއެންމެހާ މީސްތަކުންނޭވެ! ތިޔަބައިމީހުންގެ އަމިއްލަ ނަފްސުތަކަށްޓަކައި ޞާލިޙު ހެޔޮޢަމަލާއި ހެޔޮކަންތައްތައް އިސްކުރާށެވެ. އެއީ އާޚިރަތަށްޓަކައި ހެޔޮކަންކަމާއި ޞާލިޙު ޢަމަލު އިތުރުކުރުމަށްޓަކައެވެ. އަދި ޤިޔާމަތްދުވަހު ﷲތަޢާލާއާ ބައްދަލުކުރާދުވަހަށް ތިޔަބައިމީހުން ބިރުވެތިވެ ރައްކާތެރިވާށެވެ. އަދި މުއުމިނުންނަށްވާ ޘަވާބާ، ކަރާތްމާތްތެރިކަމާއި އަދި ކާމިޔާބާއި ފަލާޙް ލިބިގެންވާ ސުރުވަރުގޭގެ ދަރަޖަތައްލިބުމުގެ އުވާފެރި ޚަބަރު ކަލޭގެފާނު ދެއްވާށެވެ.\n ابن جرير الطبري މިދެއާޔަތުގެ މާނަކުރައްވާފައިވާގޮތުގެ ޚުލާޞާ ތަރުޖަމާއެއް


ކޯވިޑް 19: މާލޭގައި އުޅޭ ބިދޭސީންގެ އަދަދުތަކާއި ޙާލަތު ދެނެގަންނަނީ ކޯވިޑް 19: މާލޭގައި އުޅޭ ބިދޭސީންގެ އަދަދުތަކާއި ޙާލަތު ދެނެގަންނަނީ\nކޯވިޑް 19: މާލޭގައި އުޅޭ ބިދޭސީންގެ އަދަދުތަކާއި ޙާލަތު ދެނެގަންނަނީ\nގަލޮޅު ދަނޑުގައި ބޭއްވި ރަޖިސްޓްރޭޝަން ޕްރޮގްރާމްގައި ބައިވެރިވުމަށް ގިނަ އަދަދެއްގެ ބިދޭސީން ދަނޑުގެ ބޭރުގައި ކިއު ހަދާފައި - ފޮޓޯ: ޕީއެސްއެމް ނިއުސް\nމާލޭގައި ބިދޭސީން ދިރިއުޅޭ އަދަދާއި، އެފަދަ ތަންތަނުގެ މަޢުލޫމާތު އެއްކުރުމުގެ މަސައްކަތް ސިޓީ ކައުންސިލުން ފަށައިފިއެވެ. މިމަސައްކަތަކީ ކޯވިޑް 19ގެ ޙާލަތާއި ދިމާކޮށް، މިފަދަ ތަނަކުން ބަލީގެ ޢަލާމާތެއް ފެނިޖެނަމަ ކޮންޓެކްޓް ޓްރޭސިންގ ހެދުމަށް ފަސޭހަކުރުމުގެ ގޮތުން ކުރިއަށްގެންދާ މަސައްކަތެކެވެ.\nސިޓީ ކައުންސިލުން މަޢުލޫމާތުދޭ ގޮތުގައި މަޢުލޫމާތު އެއްކުރާއިރު ބިދޭސީން ނިދުމަށް ބޭނުންކުރާ ތަންތަނާއި، އެފަދަ މީހުން ނިދާ ކޮޓަރިތަކުގައި ނިދާ މީހުންގެ އަދަދުތަކާއި ބެހޭ މަޢުލޫމާތު އެއްކުރާނެއެވެ. އަދި ބިދޭސީން ކައްކާ ކެއިންބުއިމުގެ ކަންކަން ކުރިއަށްދާ ބަދިގެތަކާއި ހޮޓާތަކާއި ގުޅޭ މަޢުލޫމާތުވެސް އެއްކުރާނެއެވެ.\nމި މަސައްކަތުގެދަށުން އެންމެ ފުރަތަމަ މަޢުލޫމާތު އެއްކުރަން ފަށާފައިވަނީ މައްޗައްގޯޅީގެ ބައެއް ސަަރަޙައްދުތަކުންނެވެ. މި މަސައްކައްތުގައި ސިޓީ ކައުންސިލްގެ 50 ޓީމް ހަރަކާތްތެރިވަމުންދާކަމަށް ކައުންސިލުން މަޢުލޫމާތުދެއެވެ.\nމަޢުލޫމާތު އެއްކުރުމުގެ މަސައްކަތް މާލޭގައި ބިދޭސީން ދިރިއުޅެމުންދާ ހުރިހާ ތަނެއްގައި ކުރިއަށްގެންދާނެއެވެ.\nމުޅި ރާއްޖެއަށް ބަލާއިރު އެއް ލައްކަ ތިރީސް ހާހަށްވުރެ ގިނަ ބިދޭސީން އަންނަނީ ރާއްޖޭގައި އެކި މަސައްކަތްތަކުގައި އުޅެމުންނެވެ. މީގެތެރެއިން ލައްކައެއްހާ ބިދޭސީން ދިރިއުޅެމުން އަންނަނީ މާލޭގައެވެ.


(06 ސެޕްޓެމްބަރ 2021އާ ގުޅޭ)\n"މީ ލިވިޔާގެ ރޭވުން. މި ޢާއިލާގެ ތެެރޭގަ މައްސަލަ އުފައްދަން އުޅޭ މީހަކީ ހަމަ ލިވިޔާ." ޝަހުރު ރުޅި އައިސްގެން ހިނގާފައި ގޮސް ވަނީ އޭނާގެ ކޮޓަރިއަށެވެ. އަދި ވަރަށް އަވަސްކޮށް ޝަހުރު ގޮސް ނެގީ، މޭޒުމަތީގައި އޮތް އޭނާގެ ފޯނެވެ. ޝަހުރުގެ ފަހަތުން ހުސްނާ އާއި ޝީލާ ވެސް ދިޔައެވެ. ޖެހިލުންވެ ހުރެ ޔޫހާ ވެސް ގޮސް ހުއްޓެލީ ޝަހުރުގެ ކޮޓަރީގެ ދޮރުމަތީގައެވެ. ވަރަށް އަވަހަަށް ޝަހުރު ގުޅައިލީ ލިވިޔާއަށެވެ.\n"ހަލޯ!" ދެ ޚިޔާލެއްގައި ހުރެމެ، ލިވިޔާ ފޯނަށް ޖަވާބު ދެމުން ބުނެލިއެވެ. އެއާއެކު، ލިވިޔާގެ ކަންފަތުގެ ހިނދުރި ފޫއަޅުވައިލީ ޝަހުރުގެ ބާރު އަޑުންނެވެ. ޝަހުރު ފެށީ ޒުވާބު ކުރާށެވެ.\n"ކަލޭ ހީނުކުރައްޗޭ އަހަރެންގެ ދިރިއުޅުން ހަލާކު ކޮށްލެވިދާނެ ކަމަށް. ނުވާނެ! ތިކަމެއް ނުވާނެ! އަހަރެންގެ ޢާއިލާއާ އަހަރެން ޖައްސައިލަން ކުރާ ތި މަސައްކަތް ވާނީ ނާކާމިޔާބު. އަހަރެންނަށް ބަލަ ލިވިޔާ ދަސްވެއްޖެއޭ. ތިކަހަލަ މުޑުދާރު މީހެއް އަހަރެން މުޅި ދުނިޔެއިން ވެސް ނުދެެކެން.." ޝަހުރު ޒުވާބު ކުރާ އަޑު އަހަން ހުންނަން ލިވިޔާގެ އެއްވެސް ޝައުޤެއް ނެތެވެ. ލިވިޔާ ފޯނު ކަނޑައިލީ ޝަހުރުގެ ކަންފަތް މައްޗަށެވެ. އެއްވެސް ރައްދެއް، އެއްވެސް އެއްޗެއް ނުބުނެއެވެ. އެ ފޯނަށް ޖަވާބު ދިނުމުން، ލިވިޔާއަށް ހިތްދަތިކަން ނޫން އިތުރު ކަމެެއް ނުލިބުނެވެ.\n"އެ ފޯނު ކަނޑައިލީ. މަންމާ. ހާސް ނުވޭ! ދެރަނުވޭ! އަހަރެން ލިވިޔާ ދައްކާ ވާހަކަ ޤަބޫލެއް ނުކުރަން. ޒަކްވާން ކޮއްކޮއަށް ވަސްވާސް ދީީގެން އެއުޅެނީ ލިވިޔާ، ޒަކްވާނަށް ލާހިކެއް ނޫން ލިވިޔާއާ ގުޅޭކަށް. އެ އުޅެނީ ޒަކްވާންގެ ޅަސިކުނޑިއަށް ސަވާރުވެގެން އޭނަ ވެސް ހަލާކު ކޮށްލަން." ޝަހުރު ގާތަށް އައިސްފައިވާ ރުޅިން އޭނާގެ މުޅި ގައި ވެސް ދިޔައީ ތުރުތުރު އަޅަމުންނެވެ.\n"ދަރިފުޅާ!" ހުސްނާ ހިފައިލީ ޝަހުރުގެ ދެއަތުގައެވެ.\n"މަންމަ ދެރަ ނުވާތި. އަހަރެންނަށް އެނގޭ މަންމަ އަހަރެންނަށް ދެރައެއް ނުދޭނެކަން. އަހަރެންނަށް މިއަދު މިދުވަސް ދެއްކީ ވެސް މަންމަގެ ބަސް ޤަބޫލު ނުކުރެވުމުުން. އެކަން ދެން އެގޮތަށް ތަކުރާރު ވާކަށް އަހަރެން ނޭދެން." ޝަހުރު ބައްދައިލީ ހުސްނާގެ ގައިގައެވެ.\nމުޅިން އައު ދުވަހަކަށް ދުނިޔެއަށް މަރުުޙަބާ ކީ، ޔޫހާ އާއި ޝަހުރުގެ ގުޅުމަށް ކައިވެނީގެ ރަނުން ކުލަ ޖެހިގެންނެވެ. ޔޫހާ އާއި ޝަހުރުގެ މޫނުމަތިން ވެސް ފެންނަނީ އުފާވެރި ކަމެވެ. ލިވިޔާއަށް ދައްކަން ވެސް، ޝަހުރު މިހާރު ބޭނުން ވަނީ ވަރަށް ވެސް އުފާވެރި ދިރިއުޅުމަކަށް މަރުޙަބާ ކިޔާށެވެ. ލިވިޔާ ދެކެ އިންތިހާއަށް ލޯބި ވިޔަސް އެކަން ބަޔަކަށް ދައްކަން ޝަހުރު ބޭނުމެއް ނުވެއެވެ. އޭގެ ބަދަލުގައި ޝަހުރު ޢަޒުމު ކަނޑައަޅައިގެން ހުރީ ޔޫހާ ދެކެ ލޯބި ވެވޭތޯއެވެ. އެކަން އެގޮތަށް ވާނެ ކަމުގެ ފުރިހަމަ ޔަޤީންކަން ޝަހުރަށް ދިޔައީ ލިބެމުންނެވެ.\n"ލިވިޔާ!" ޒަކްވާން މަޑުމަޑުން ހިފައިލީ ލިވިޔާގެ މަޑު އަތުގައެވެ. އިސްދަަށަށް ޖަހައިގެން އިން ލިވިޔާ ބަލައިލީ ޒަކްވާންގެ މޫނަށެވެ. އެވަގުތު އެދެމީހުން ތިބީ ލިވިޔާ ދިރިއުޅެމުންދާ ގޭގައެވެ.\n"އަހަރެން މިހުރީ ބުނާނެ އެއްޗެއް ވެސް ނޭނގިފަ. ދޮޮންބެ ހަމަ ޔޫހާއާ ގުޅެނީއޭ. ރަން ވެސް ކީ.. ޕިސް ޕިސް.." ޒަކްވާން އޭނާގެ ދެއަތް ނަގައި ނިތްކުރީގައި ޖައްސައިލުމަށްފަހު، އިސްޖަހައިލިއެވެ. ބޯގޮވައިގެން އުޅޭ ފަދަ ގޮތަކަށެވެ. ލިވިޔާ ބަލަން އިނީ ޒަކްވާނަށެވެ. އެކަމާ ގުޅިގެން ލިވިޔާ ބުނާނެ ހަމަ އެއްވެސް އެއްޗެއް ނެތެވެ.\n"ލިވިޔާ! އަޅެ ކީއްވެތަ ތިހެން ތިހެދީ؟" ޒަކްވާން ކުއްލިއަކަށް އިސްނަގަމުން ބަލައިލީ ލިވިޔާއަށެވެ. އެއްވެސް އެއްޗެއް ނުބުނެ ލިވިޔާ ބަލަން އިނީ އެވެ.\n"ބުނެބަލަ! ކީއްވެތަ މަންމަގެ ނުފޫޒުން ތިހެން ކަންތައް ކުރީ؟" ޒަކްވާން ވާހަކަދައްކަމުން ދިޔައީ ވަރަށް ޔަޤީން ކަމާއެކުގައި، ހުރިހާ ކަމެއް އެނގޭ މީހެއް ފަދައިންނެވެ.\n"ކާކު ބުނީ މަންމަގެ ނުފޫޒުންއޭ؟ އަހަރެން އެއްވެސް އެއްޗެއް ނުބުނަން ދޯ؟ ހުރިހާ ވާހަކައެއް ތިދައްކަނީ ޒަކްވާން އެއްނު؟" ލިވިޔާ ދެއްކި ވާހަކައިން ޒަކްވާން އޭނާގެ ދެއަތް ބާއްވައިލީ ލިވިޔާގެ އަތުގެ ތެރޭގައެވެ.\n"ލިވިޔާ! އަހަރެންނަށް ލިވިޔާގެ ކަމެއް ވިއްޔާ އެނގޭނެ. ލިވިޔާ ކޮންމެހެން އެއްވެސް އެއްޗެއް ކިޔާދޭކަށް ނުޖެހޭނެ. ތި ދެލޮލުން އަހަރެންނަށް ހުރިހާ ވާހަކައެއް އެނގޭނެ. ދޮންބެއަށް ނޭނގުނަސް.. އަހަރެން ބޭނުމެއް ނުވޭ މެންޝަން ކުރާކަށް، އަހަރެން ލޯބިވާ ވާހަކަ. އެއީ އަހަރެން މިއަދު މިތާ މިހުރީ ލިވިޔާގެ ލޯބި ހޯދާކަށް ނޫން. އަހަރެން މިއަދު މިހުރީ އަހަރެންނަށް މުހިންމު މީހަކަށް އެހީވާން.." ޒަކްވާން އެހެން ބުނުމާ އެކު، ލިވިޔާ ގަދަކަމުން ހީނލިއެވެ.\n"ލިވިޔާ! މަންމަމެންގެ ވާހަކަ ކީއްވެތަ ދޮންބެއަށް ކިޔާ ނުދިނީ؟" ޒަކްވާން ކޮޅަށް ތެދުވަމުން އަހައިލިއެވެ. އެ ސުވާލާ އެކުގައި ލިވިޔާއަށް ފުންކޮށް ނޭވާއެއް ދޫކޮށްލެވުނެވެ.\n"އަހަރެން ވަކި ކީކޭ ބުނާނީ؟"ލިވިޔާގެ އަޑު ކުރަކިވެގެން ދިޔައެވެ. ހުރިހާ ވާހަކައެއް ހިތުގެ ތެރޭގައި ބާއްވައިގެން ލިވިޔާ ވާނީ ހަލާކުކަން އޭނާއަށް އިޙްސާސް ވެއެވެ.\n"ބުނަން ވާނެ ދޯ؟ އޭރުން ދޯ އެނގޭނީ؟" ޒަކްވާން ބަލަހައްޓައިގެން ހުރީ ލިވިޔާއަށެވެ.\n"ކީކޭ ވަކި ބުނާނީ ޒަކްވާން.." ލިވިޔާގެ ދެލޯ ވަގުތުން ފެންކަޅި ވިއެވެ. އެތައް ވާހަކައެއް ދައްކަން ލިވިޔާ ބޭނުން ވެފައި ހުރިކަން ލިވިޔާގެ ހަރަކާތްތަކުން ހާމަވެއެވެ. ހިތުގެ އުދާސްތައް މިނިވަންކަމާ އެކުގައި ބޭރުކޮށްލަން ލިވިޔާ ބޭނުން ވެފައި ހުރި މިންވަރު ޒަކްވާނަށް ދިޔައީ ފެންނަމުންނެވެ. އެ ވާހަކަތައް ލިވިޔާގެ ސިކުނޑިން ބޭރުވެ، ލިވިޔާއަށް ހަމަޖެހުމެއް ލިބުމަކީ ޒަކްވާން ބޭނުންވާ ގޮތެވެ.\n"އެއްކޮޅުގަ ހުރީ އަހަރެންގެ ފިރިމީހާ. މި ދުނިޔެމަތީގަ އަހަރެން ލޯބިވި ހަމައެކަނި މީހާ. އެމީހަކަށްޓަކައި އަހަރެން ފުރާނަ ވެސް ދޭން ތައްޔާރަށް ހުރި މީހާ. ދެން ހުރީ އޭނާގެ މަންމައާ ޢާއިލާ. އަހަރެން ބޭނުން ނުވީ އަމިއްލަ އެދުން އިސްކުރަން. އަހަރެންނަށް ގޮތް ހުސްވީ. ހަދާނެ ގޮތް ނޭނގުނީ. މުޅި މީހާގެ ސިކުނޑި ސުމަކަށް ދިޔައީ. އަހަރެންގެ އަމިއްލަ މައިންބަފައިން ރޮއްވާފަ، އަހަރެން ބެލީ ޝަހުރަށް ހިތްހަމަޖެހުމެއް ހޯދޭތޯ. ޝަހުރުގެ ޢާއިލާއަށް އުފާވެރިކަން ހޯދަން." ލިވިޔާގެ ލޮލުން ފައިބަން ފެށި ކަރުނަތައް ފޮހެލުމަށްފަހު އޭނާ ކޮޅަށް ތެދުވިއެވެ.\n"އަހަރެން އެދުވަހު ކުރިކަމުން މިއަދު ޝަހުރު އެހުރީ އުފަލުން. ޝަހުރުގެ މައިންބަފައިން މިއަދު ތިބީ ހެވިފަ." ލިވިޔާގެ ލޮލުން ހޯސްލާފައި ކަރުނަތައް ފައިބަމުން ދިޔައެވެ.\n"އަޅެ ބުނި ނަމަ!" ޒަކްވާން ގޮސް ހުއްޓުނީ ލިވިޔާގެ ކުރިމަތީގައެވެ. ޒަކްވާންގެ ހިތަށް ވަނީ ވަރަށް ބޮޑަށް އުނދަގޫ ވެފައެވެ.\n"އަހަރެން ހީކުރީ، ޝަހުރަށް އަހަރެން އެނގޭނެ ކަމަށް. އަހަރެން ކިޔާދޭން ނުޖެހޭނެ ކަމަށް.. އަހަރެން ހީކުރީ ޝަހުރު އަހަރެންނަކީ އެފަދަ މީހަކަށް ވާނެކަމަށް ޤަބޫލު ނުކުރާނެ ކަމަށް. އަހަރެން ހީކުރީ އެންމެ ފަހަރަކު ނަމަވެސް ޝަހުރު ކަމުގެ ޙަޤީޤަތް ބަލަން އުޅޭނެ ކަމަށް. ނަމަވެސް، އަހަރެންގެ ހީތައް ވީ އެއްވެސް އަގެއް ނެތް، ބޭކާރު އެއްޗަކަށް.." ލިވިޔާ ރޮމުން ވާހަކަ ކުރިއަށް ގެންދިޔައެވެ.\n"އަހަރެން ކަންތައް ކުރީ ޝަހުރުގެ މަންމައާ ދޮންތަ ބުނި ގޮތަށް. އެއީ ޝަހުރުގެ މަންމައާ އޭނާގެ ޢާއިލާއަށް ހަމަޖެހުމެއް ހޯދައިދޭން. އެކަން އަހަރެންނަށް ހާސިލުވެއްޖެ. އެކަމު މިއަދި އަހަރެން މިހުރީ މުޅިން ފުޑުފުޑު ވެފަ.." ލިވިޔާ އޭނާގެ ދެއަތުން މޫނުގައި އަތް އަޅައި އަޑުގެ ނެތްކޮޅަށް ފެށީ ރޯންށެވެ. ޒަކްވާން އަވަސްވެ ގަތީ ލިވިޔާ ހަމައަކަށް އަޅުވާށެވެ. ލިވިޔާގެ ވާހަކަތަކުން ޒަކްވާންގެ ހިތުގެ ތެރޭގައި އޭނާގެ ޢާއިލާއަށް ފެތުރިގެން ދިޔައީ ނަފުރަތުގެ އަލިފާނެވެ. (ނުނިމޭ)


Fushidhiggaru Massalaagau Badhaluge Gothugai Hoadhan Edhifai Vanee2Billion Rufiya - Vaguthu\nކ.ފުށިދިއްގަރު ފަޅު މައްސަލާގައި ދިވެހި ދައުލަތާއި ދެކޮޅަށް ސިންގަޕޯރު އިންޓަރނޭޝަނަލް އާބިޓްރޭޝަނަށް ހުށަހަޅާފައިވާ މައްސަލާގައި ދެ ބިލިއަން ރުފިޔާ ބަދަލަށް އެދިފައިވާކަން އެނގިއްޖެއެވެ.\nއެގްރިމަންޓްގައި ސޮއިކޮށްފައި ނުވަނީ އެއްބަސްވުމުގައި ބަޔާންކޮށްފައިވާ ބައެއް ކަންތައްތަކާއި ގުޅިގެން ދެފަރާތަށް އެކަންތައްތަކަށް އެއްބަސްވުމަކަށް އާދެވިފައިނުވާތީ ކަމަށް އޭސީސިން ބުނެއެވެ.\nއެކުންފުނިން މައްސަލަ ހުށަހަޅާފައި ވަނީ 2013 ވަނަ އަހަރުގެ ޖެނުއަރީ މަހުގެ 18 ވަނަ ދުވަހު ފިނޭންސް މިނިސްޓްރީ އާއި އެކުންފުންޏާއި ދެމެދު ވެވުނު ފުށިދިއްގަރުގެ ފަޅު ކުއްޔަށް ދޫކުރުމާއި ތަރައްގީ ކުރުމުގެ އެއްބަސްވުމާއި ދިވެހި ދައުލަތުން ހިލާފުވެފައިވާ ކަމަށް ބުނެ އެވެ.\nއެ މައްސަލައާ ގުޅިގެން މިހާތަނަށް އެއްވެސް މައުލޫމާތެއް އާއްމުކޮށްފައިނުވި ނަމަވެސް، އެ މައްސަލާގައި ޕްރައިމް ކެޕިޓަލް މޯލްޑިވްސް އިން އެދެނީ ބަދަލުގެ ގޮތުގައި ދެ ބިލިއަނަށްވުރެ ގިނަ ރުފިޔާ ހޯދުމަށް ކަމަށް ވަނީ އެނގިފައެވެ.\nއަދި މީގެ އިތުރުން، ފުށިދިއްގަރު މައްސަލާގައި ސިވިލް ކޯޓުން ކުރި ހުކުމް ދައުލަތުން އިސްތިއުނާފުނުކޮށް ބޭއްވި ކަމަށް ބުނެ، ކުރީގެ ޑެޕިއުޓީ އެޓާނީ ޖެނެރަލް އަދި ވިލިމާލެ ދާއިރާގެ މެމްބަރު އަހުމަދު އުޝާމްގެ މައްސަލަ ތަހްގީގު ކުރުމަށް އެންޓި ކަރަޕްޝަން ކަމިޝަން (އޭސީސީ)އަށް ވަނީ ހުށަހަޅާފައެވެ.\nފެބުރުއަރީ 14, 2020 19:45\nޕްރައިމް ކެޕިޓަލް މޯލްޑިވްސްގައި އެމްޑީޕީގެ ބޮޑުން ތިބޭތަ؟ އެމީހުންނާ ގުޅުން އޮވޭތަ؟ ހާދަ ހީވެޔޭ މި މީހުންނަށް ކާންދޭން މިއަހަރަށް 38 ބިލިއަން ރުފިޔާގެ ބަޖެޓެއް ފާސްކުރިކަމަށް! އެކަމަކު ފިނޭންސް މިނިސްޓަރު ބުނާނެ ފަޅޮލޭ!\nފެބުރުއަރީ 14, 2020 21:02\nއެއްޒަމާނެއްގަ ވެރިކަންކުރީ ދިވެހިން އުމުރަށް ހިތިބޭސް ބޯންޖެހޭނެ .. ކެނެރީ ވައިރަސް ،\nކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް ، ކެނެރީ ވައިރަސް\nފެބުރުއަރީ 14, 2020 22:39\nފުށިދިއްގަރު ފަޅަކީ އެހެން އެއްވެސް ބަޔަކަށް ވިއްކޭނެ އަދި ދެވޭނެ ފަޅަކަށްވެސް ވެގެން ނުވާނެ. މާލެ އާއި ހުޅުމާލެ އެވަނީ ފުރުމަކާ ހަމައަށް ގޮސްފަ. މާލޭ ކައިރިން ފަޅެއް ކީންކުރަން ގިރިޔެއްވެސް މިވަގުތު ނެތް ހުހަކަށް. ފުށިދިއްގަރު ފަޅަކީ ހިއްކާލައިފި ނަމަ މާލެ ވަރުގެ 10މާލެ ހެދޭހާ ޖާގަބޮޑު ތިލަފަޅެއް.. އަދި ބްރިޖަކުން މާލެއާ ގުޅާލެވޭ ހިސާބުގަ އޮތް ފަޅެއް. އެފަޅު ތަރައްޤީ ނުކުރެވުނަސް ބަޔަކަށް ނުދޭތި. އާދޭސް ކޮށްފަ މިބުނަނީ...\nފެބުރުއަރީ 14, 2020 23:16\nފެބުރުއަރީ 14, 2020 23:29\nފުށިދިއްގަރު ފަޅުވެސް އަދި މުއާމަލާތްތަކުންވެސް މަކަރާއި\nހީލަތްހަދައި އޮޅުވާލުމުގެ މުޑުދާރު އަމަލުހިންގަނީ މޑޕ އެވެ ދައުލަތަށާއި ރައްޔިތުންނަށް ވަމުންދާ ގެއްލުންތަކަށް\nބަދަލު ދޭންޖެހޭނީ މޑޕ އެވެ ދައުލަތަކުންނޫނެވެ.\nފެބުރުއަރީ 15, 2020 00:02\nރާއްޖެ އިން ގަވާއިދާ ޚިލާފަށް ބޭރުކުރަން އުޅުނު ހަތަރު މިލިއަން ރުފިޔާ އަތުލައިގެންފި ނަމަ އެއީ މަމެން އުފާ ކުރާ ކަމެކޭ މިގޮތަށް ނަމަވެސް ކޮރަޕްޝަން\nފެބުރުއަރީ 15, 2020 01:37\nމިއީ ދެން ބޮޑު ނޮހޮރުއްޕާނެއްނު. އަބަދުވެސް އެގްރިމެންޓާ ޚިލާފުވެގެން ބަދަލުދިނުން. ދުވަހަކުވެސް ޚިލާފު ވިގޮތެއް ނޭންގެ. އެއްވެސް މަސައްކަތެއް ނުކުރާތަންތަނަށްވެސް މިލިއަނުން ބަދަލު. ދެން ކޯޓުންބޭރުން މައްސަލަ ނިންމާލާ. އޭރުންނެއްނު ލާރިގަނޑު ކާލެވޭނީ. ކޯޓުގެ ތެރޭން ގޮއްސިއްޔާ ނުލިބޭނެ ވިއްޔާ. ޚާއްސަކޮށް ސިންގަޕޫރުގެ ކޯޓަކުން.\nފެބުރުއަރީ 16, 2020 03:27\nމިހާރު މިފެންނަނީ އެޖެނޓް 19 ގެ ތަފާތު ވަރައްތަފާތެއްނުންތޯ ރޯމާ ދުވާލު ހޭލާ ތިއްބާ ހުވަފެން އެދައްކަނީ މުޅިގައުމައް ރައްޔަތުން އަދިވެސް ހޭ އަރާކައް ނުވޭތޯ މުސްކުޅިން ބުނާ އަޑު އިވޭ ފުރިހަމަ މުސްލިމަކައް 1 ހަރަކުން2ފަރަކައް ކައްޓެއް ނުޖެހޭނޭ އެހެންވީމާ 100% 200% 300% މުސްލިމުންނޭ ކިޔާކަމައްވަންޏާ މިކަމުން ސަލާމަތްވާން އެބަޖެހޭ ރައްޔަތުން ކުރިން ނުވިރައްކަލެއް ފަހަކުން ނުވާނެ މާތް ﷲ މިއަނިޔާވެރިންގެ ކިބައިން މިގައުމު ސަލާމަތް ކޮއްދެއްވާފާންދޭވެ އާމީން


SunOnline: REPORT - Enme Rasheh: Dhaduveri kamugai 20 bidheysheen,3Dhivehin\nއެންމެ ރަށެއް: ދަނޑުވެރިކަމުގައި 20 ބިދޭސީން، ތިން ދިވެހިން\nމުހައްމަދު މުޒައްޔިން ނާޒިމް 11 Jun 2019, 09:03\nގޮއިދޫ ދަނޑެއްގައި ބިދޭސީއަކު ފެން ދެނީ: އެ ރަށު ދަނޑު ބިންތަކުގައި ގިނަ އަދަދަކަށް ބިދޭސީން މަސައްކަތް ކުރޭ --- ސަން ފޮޓޯ/ މުހައްމަދު މުޒައްޔިން ނާޒިމް\nބ. ގޮއިދޫއިން -- މިއީ، 600 އެއްހާ މީހުން ދިރިއުޅެމުން އަންނަ ދަނޑުވެރި ރަށެކެވެ. ބިން މޮޅު ފެހި މި ރަށުން ދަނޑުވެރިކަން ކުރަން ވަނީ ޖުމްލަ 15،000 އަކަފޫޓްގެ 80 ދަނޑު ދޫކޮށްފަ އެވެ. އެކަމަކު ހައިރާންވާ ކަމަކީ އެ ދަނޑުތަކުގައި ދަނޑުވެރިކަންކޮށް އެ މަސައްކަތުން ނަފާއެއް ހޯދަނީ ހަމަ އެންމެ ތިން ދިވެހިން އެވެ. ދެން އެހެން ހުރިހާ ދަނޑެއް ހައްދައި އޭގެން ހުރިހާ ފައިދާއެއް ނަގާ ބަޔަކީ ބިދޭސީން އެވެ. އެކަމަކު މި ރަށުގެ މީހުންނަށް މިއީ ބޮޑުކަމެއް ނޫނެވެ. ވަރަށް ވެސް އާދައިގެ ކަމެކެވެ. މި ރަށުގެ މީހުން ބުނާ ގޮތުން ދަނޑުވެރިކަން ބިދޭސީން ނެގިތާ ކިތަންމެ ދުވަހެކެވެ.\n"ދަރިފުޅާ މުހައްމަދުބެއަކަށް ނުފެނޭ މިހާރު ދިވެހިން މި މަސައްކަތް ކުރާތަނެއް. މުޅިން ވެސް މިހާރު މިފެންނަނީ ހުސް ބިދޭސީން. މިރަށުގައި ވެސް މިކަމުގައި މި އުޅެނީ ތިން ދިވެހިން ފިޔަވައި ދެން ހުސް ބިދޭސީން،" މި ރަށުގެ އެންމެ ގިނަ ދުވަސްވީ ދަނޑުވެރިޔާ، 70 އަހަރުގެ މުހައްމަދު އަބޫބަކުރު ބުންޏެވެ.\nއެކަމަކު ވަކި ކުރާނީ ކޮންކަމެއް ހެއްޔެވެ؟ ދަނޑުވެރިޔާ މުހައްމަދު ބުނާ ގޮތުގައި ދިވެހިން މި މަސައްކަތް ކުރުމުގެ ޝައުގުވެރިކަން އެއްގޮތަކަށް ވެސް ނެތީ އެވެ. މުހައްމަދަށް ވެސް މިއީ އިންތިހާއަށް ލަދުވެތި ހިތާމަހުރި ކަމެކެވެ. އޭނާ ސިފަކުރާ ގޮތުގައި، ދިވެހިންނަށް ފައިދާ ނެގެން އޮތް ކަމަކުން ހުރިހާވެސް ފައިދާ ނަގަނީ ބިދޭސީން އެވެ.\nއެއާ އެކު މި ކުޑަކުޑަ ރަށުގައި ދަނޑުހައްދަން ތިބި ދެތިން ދިވެހިންނަށް ކުރިމަތިވާ މައްސަލަތައް ގިނަ އެވެ. ގޮންޖެހުންތައް ބޮޑެވެ. އެކަމަކު އެކަމާ މެދު ޝަކުވާކޮށްލަ ކޮށްލާ ތިބުން ނޫން ގޮތެއް ނެތީ އެވެ.\n"ކައުންސިލުން ދިވެހިންނަށް ދޫކޮށްފައިވާ ދަނޑުބިންތަކުގައި ގިނަ އަދަދަކަށް ބިދޭސީން މައްސަކަތް ކުރާތީ ވަރަށް ގިނަ މައްސަލަތައް އެބަ ހުރި ނިކުންނަ،" މުހައްމަދު ބުންޏެވެ.\nގޮއިދޫގައި އެންމެ ގިނަ ދުވަސްވީ އެއް ދަނޑުވެރިޔާ މުހައްމަދު: އެނާ ބުނިގޮތުގައި ދަނޑުވެރިކަމުގައި މިހާރު ގިނައިން ފެންނަނީ ބިދޭސީން ކަމަށް --- ސަން ފޮޓޯ/ މުހައްމަދު މުޒައްޔިން ނާޒިމް\n"ދިވެހި މީހާ އަށް ލިބެނީ ވަރަށް ކުޑަ އެއްޗެއް. އެމީހުން ބޭނުން އެއްޗެއް[ފައިދާއިން ލިބޭ ފައިސާ] ދަނޑުގެ ވެރިޔާއަށް ދެނީ. ފައިދާ އިން ވަކި ޕަސަންޓެއް ލިބޭގޮތަށް. އެމީހުން އަގުވެސް ކޮންޓްރޯލް ކުރަނީ. މާލޭ މަރުކެޓް ތަކަށްވެސް ވިއްކަނީ ހަމަ ބިދޭސީ މީހާއަށް. ރަށުން ހައްދާތަކެތި މޭލޭ މާރުކޭޓުގައި ގަންނަ ތިބެނީ ވެސް ބިދޭސީން،"\nކައުންސިލް ގޮތް ހުސްވެފައި!\nގޮއިދޫގައި ދަނޑުވެރިކަން ކުރުމަށް ހާއްސަކުރެވިފައިވާ ސަރަހައްދެއް: ދަނޑުވެރިކަން ކުރުމަށް 70 ދަނޑު ދޫކޮށްފައިވާއިރު، ދަނޑުތަކުގައި މަސައްކަތް ކުރަނީ އެންމެ ތިން ދިވެހިން --- ސަން ފޮޓޯ/ ހުސައިން ޝަޔާހު\nމި ރަށުން އެއްކުރި ތަފާސްހިސާބުތަކަށް ބަލާއިރު އެކި މަސައްކަތުގައި 70 އަށް ވުރެ ގިނަ ބިދޭސީން ދަނީ މަސައްކަތް ކުރަމުންނެވެ. އޭގެތެރޭގައި 20 އަށް ވުރެ ގިނަ ބިދޭސީން މަސައްކަތް ކުރަނީ ދަނޑުވެރިކަމުގަ އެވެ.\nރަނގަޅެވެ! ރާއްޖޭގެ ގާނޫނުތައް ބުނާ ގޮތުން ދަނޑުވެރިކަން ކުރުމަށް ބިދޭސީންނަށް ކޯޓާ ދިނުމަކީ މައްސަލައެއް ނޫނެވެ. އެކަމަކު މި ރަށުގައި ދަނޑުވެރިކަން ކުރުމަށް ކޯޓާ ދީފައިވަނީ އެންމެ ނުވަ ބިދޭސީންނަށެވެ. ދެން ބާކީ ތިބި ހުރިހާ ބިދޭސީން ދަނޑުވެރިކަން ކޮށް މި މަސައްކަތް އެ މީހުން އަތްދަށުލައިގެން އުޅެނީ، މުޅިން ގަވާއިދާ ހިލާފަށެވެ.\nމި ރަށުގެ ކައުންސިލް ރައީސް، މުހައްމަދު އާމިރު ވިދާޅުވި ގޮތުގައި، އެ ރަށުގެ ދަނޑުތައް ވެސް ބިދޭސީން ކޮންޓްރޯލް ކުރަނީ އެއީ މުޅި ރާއްޖޭގައި ހުރިހާ ދާއިރާއަކަށް ވެސް އެ މައްސަލަ ދިމާވެފައި އޮތީމަ އެވެ. އެއީ ގޮއިދޫ ގައި އެކަނި ކަން ހިނގާ ގޮތް ނޫން ކަމަށް އާމިރުދެކެ އެވެ. މިއީ މި މައްސަލަ އޮއްބާލަން އެންމެ ރަނގަޅު ބަހަނާ އެވެ.\n"ހަމައެކަނި ދަނޑުވެރިކަމެއް ނޫން. ރާއްޖޭގެ ހުރިހާ ދާއިރާތަކުގައިވެސް ބިދޭސީން މިއުޅެނީ. ހޮޓަލަކަށް ވަނަސް ބިދޭސީން. ދިވެހިންނަށް ވަނީ އެ މަސައްކަތްތައް ހަޑި ކަމަކަށް. ދަނޑުވެރިކަމުގައި ވެެސް ހުރިހާ ރަށެށްގައި ވެސް އުޅެނީ ބިދޭސީން. މިހެން ބުނަން ދެރަ ވެސް ވޭ،" ރަށު ކައުންސިލްގެ ރައީސް އާމިރު ވިދާޅުވި އެވެ.\nގޮއިދޫ ދަނޑެއްގައި ބިދޭސީއަކު މަސައްކަތް ކުރަނީ: އެރަށުގައި 70 ބިދޭސީން އުޅޭއިރު 20 ވުރެ ގިނަ ބިދޭސީން މަސައްކަތް ކުރަނީ ދަނޑުތަކުގައި --- ސަން ފޮޓޯ/ މުހައްމަދު މުޒައްޔިން ނާޒިމް\nއޭނާ ޔަގީންކަން ދެއްވި ގޮތުގައި ކައުންސިލުން ބިންތައް ދޫކުރަނީ ދިވެހިންނަށެވެ. ނަމަވެސް މައްސަލަ ފެށޭ ހިސާބަކީ ދަނޑުތައް ނަގައި ދިވެހިން، އެ ތަންތަން މަހު ކުއްޔަށް ނުވަތަ، ވިޔަފާރީގެ ނަފާއިން ބައެއް ލިބޭ ގޮތަށް ބިދޭސީންއަށް ބިންތައް ދޫކޮށްލުމެވެ. ދެން އެ ހިސާބުން ކައުންސިލަށް އެޅޭނެ ފިޔަވަޅެއް ނޯވެ އެވެ. މައްސަލަ މި އުފައްދަނީ ހަގީގަތުގައި ދިވެހިން އެވެ.\n"އެއީ ތެދު ވާހަކަ އެއް. މިރަށުގެ ދަނޑުތަކުގައި ވަރަށް މަދުވާނެ ހަގީގަތުގައި [ދިވެހި] ދަޑުވެރިޔާ ހައްދާ ދަނޑުތަށް. ކޮންމެވެސް މީހަކަށް [ދަނޑުތައް] ދީފައި ހުންނާނީ. ކޮންމެވެސް ވަރަކަށް މިކަން ދިވެހިން ކުރޭ. ނަމަވެސް ބޮޑުބައި މިކުރަނީ ބިދޭސީން ލައްވާ،" ކައުންސިލްގައި ތިން ވަނަ ދައުރެއް ފުރުއްވަމުން ގެންދަވާ އާމިރު ވިދާޅުވި އެވެ.\nއޭނާ ފާހަގަ ކުރާ ގޮތުގައި، މި ރަށުގެ ދަނޑުވެރިކަން ފުޅާކުރެވެން އޮތީ، ބިދޭސީން މެދުވެރިކޮށްގެން ކަމުގައިވާ ނަމަ އެކަމުގެ ހުރަހަކަށް ކައުންސިލް ވާކަށް ބޭނުމެއް ނުވެ އެވެ.\nގޮއިދޫ ކައުންސިލްގެ ރައީސް މުހައްމަދު އާމިރު "ސަން" އަށް އިންޓަވިއު ދެއްވަނީ: އެނާ ވިދާޅުވަނީ ހުރިހާ ސިނާއަތްތަކުގައި ވެސް މިހާރު ގިނައިން އުޅެނީ ބިދޭސީން ކަމަށާއި އެއީ ގޮއިދޫގައި އެކަނި ކަން ހިނގާ ގޮތް ނޫން ކަމަށް -- ސަން ފޮޓޯ/ މުހައްމަދު މުޒައްޔިން ނާޒިމް\n"އަޅުގަނޑުމެން ކިހިނެއްތޯ ބާރު އަޅާނީ [ދިވެހިން ދަނޑުވެރިކަން ކުރުމަށް]. އަޅުގަނޑުމެން ބާރު އަޅަނީ މި ރަށުގައި ދަނޑުވެރިކަން ފުޅާ ކުރުމަށް. ދަނޑުވެރިކަން ކުރާ ތަކެތި އިތުރު ކުރަން. އިތުރު ކުރެވޭނީ، އެމީހުން [ބިދޭސީން] މެދުވެރިވެގެން ކަމުގައިވާނަމަ، އެކަން އެގޮތަށް އެ ކުރަނީ، މުޅި ރާއްޖޭ ބައްޓަން ވެފައި މިއޮތީ އެގޮތަށް،" ދިވެހިން ބިދޭސީންނަށް ބިންތައް ދޫނުކުުރުމަށް ބާރު އަޅަންތޯ ސުވާލު ކުރުމުން ކައުންސިލް ރައީސް ވިދާޅުވި އެވެ.\nއަގު ކޮންޓްރޯލް ކުރަނީވެސް ބިދޭސީން!\nމިރަށުގެ ދަނޑުތަކަށް ބިދޭސީން އަތްގަދަކޮށްގެން އުޅޭތާ ދުވަސްގަޑެއް ވެފައިވާ އިރު، މި ރަށު އާންމުންގެ ވިސްނުމުގައި ހިލޭ ސާބަހަށް ދިވެހި މީހާ އަށް ދޫކުރާ ދަނޑު ބިންތަކުން ރަށުގެ އެހެން ރައްޔިތުންނަށް ކުރާ މާބޮޑު ފާއިދާ އެއް ނެތެވެ.\n"މިރަށުގައި ހަދާ ތަކެތި މިރަށުން މީހުންނަކަށް އަގުހެޔޮކޮށް ނުލިބޭ. އަގުތަށް ކޮންޓްރޯލް ކުރަނީ ވެސް ބިދޭސީން. އެމީހުން ހިތު ހުރި އަގަކަށް ދެނީ. ގިނަ އެއްޗިސް މިރަށުން ލިބެނީ ހަމަ މާލެއެކޭ އެއް އަގެއްގައި،" އެރަށުން ވާހަކަ ދެއްކި މީހަކު ބުންނެޏެވެ.\n"މާލެ އިން 15 އަށް ލިބޭ ކަރާ މިރަށުން ލިބެނީ ވެސް 15 ރުފިޔާއަށް. މިއީ މައްސަލައެއް. ހަގީގަތުގައި މިރަށުގައި ހަދާ ތަކެތި މިރަށު މީހުންނަށް އަގު ހެޔޮކޮށް ލިބެން ޖެހޭ،"\nބިދޭސީ ދަނޑުވެރިޔަކު ފެންދެނީ: ދަނޑުވެރިކަމުގައި އަގުތައްވެސް ކޮންޓްރޯލް ކުރަނީ ބިދޭސީން --- ސަން ފޮޓޯ/ މުހައްމަދު މުޒައްޔިން ނާޒިމް\nރައްޔިތުންގެ އެ ޝަކުވާތަކާ ގުޅިގެން ކައުންސިލުން އެވާހަކަ މުޅިއަކުން ދޮގެއް ނުކުރެ އެވެ. ކައުންސިލުން ވެސް އެއްބަސްވާ ގޮތުގައި އެ ރަށުގައި ހައްދާ ތަކެތިވެސް ގިނަ ފަހަރަށް ލިބެނީ މާލެއާ އެއް އަގެއްގަ އެވެ. އެ އަގުތައް ނިންމާ ބަޔަކީ ބިދޭސީން އެވެ. އެހެންވީ އިރު، ދަނޑުބިންތަކެއް ހިލޭ ބަޔަކަށް ދޭން ޖެހޭ ސަބަބެއް ވެސް ނެތެވެ.\n"ބައެއް ފަހަރު އަގު ބޮޑުކޮށް ވެސް ލިބޭ. ބައެއް ފަހަރު މާލެ އަށް ވުރެ އަގު ހެޔޮކޮށްވެސް ލިބޭ. ބައެއް ފަހަރު ދަނޑުވެރިން ހިލޭ ވެސްދޭ. ޖުމްލަ ގޮތެއްގައި މާލޭގައި ހުންނަ ރޭޓުގައި ހަމަ ވިއްކަނީ،" ކައުންސިލް ރައީސް އާމިރު ވިދާޅުވި އެވެ. އަގު ކޮންޓްރޯލް ކުރުމަށް ކައުންސިލުން ކުރެވޭނެ މާބޮޑު ކަމެއް ނެތް ކަމަށް އާމިރު ވިދާޅުވި އެވެ.\nދަނޑުވެރިކަމަކީ ދިވެހި އިގްތިސާދުގައި މުހިންމު ސިނާޔަތަކަށްވާއިރު، ދަނޑުވެރިކަމަށް ހުރި ގާނޫނީ އޮނިގަނޑުތައް ވަރަށް ވެސް ބަލިކަށްޓެވެ. ބިދޭސީންނަށް ކޯޓާ ދޫނުކުރާ މަސައްކަތްތަކުގައި ދަނޑުވެރިކަން ހިމަނާފައެއް ވެސް ނެތެވެ.\nމިއީ ހަމަ އެކަނި މި ރަށުގެ ވާހަކައެއް ނޫނެވެ. މިކަން މި އުސޫލުން ހިނގާ ކިތަންމެ ރަށެއް ބައިވަރެވެ. އެހެން ބައެއް ރަށްތަކުގައި ވެސް ދަނޑުވެރިކަން ވަނީ ރަނގަޅަށް ވެސް ބިދޭސީންގެ މުށުތެެރޭގަ އެވެ. މީގެއިން ދޭހަކޮށްދެނީ މިއީ، ބިރުވެރިކަމުގެ ރަގަބީލެއް ކަމެވެ. އެކަމަކު މި ނުރައްކާ އުފައްދާ ބަޔަކީ ދިވެހިން އެ މީހުން އަމިއްލައަށެވެ.\n"ދަރިފުޅާ ހިތްވަރު ކުރާތި، އެހީ އެބަދޭ"\nއަލިފާންގަނޑު ބިޔަކޮށްލީ ސައިކަލު ފުނި!\nހީވީ ހަވާ އަރުވަނީހެން، ދެން ފެނުނީ ހުޅުގަނޑު


Ankita ge dhifaaugai Devoleena nukuthumun kurimathivi faadu kiyunthakah rahdhu dheefi – Iru\nއަންކިތާގެ ދިފާޢުގައި ދެވޮލީނާ ނުކުތުމުން ކުރިމަތިވި ފާޑުކިޔުންތަކަށް ރައްދުދީފި\nޝާޝާ· 12 ސެޕްޓެމްބަރު 2020\nޖޫން މަހު ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުތުގެ ކުރީގެ ލޯބިވެރިޔާ އަންކިތާ ލޯކަންޑޭ މީސްމީޑިއާގައި ސުޝާންތަށް އިންސާފު ހޯދައިދިނުމުގެ ނަމުގައި އުޅެނީ މަޝްހޫރުކަން ހޯދަން ކަމަށްބުނެ ވީޖޭ-މޮޑެލް ޝިބާނީ ދަންދޭކަރް ކުރި ޓުވީޓަށް ރައްދުދީ އަންކިތާ ދިފާއުކުރުމުން ޓީވީ އެކްޓްރެސް ދެވޮލީނާ ބަޓަޗަރަޖީ އަށް ފާޑުކިޔުން އަމާޒުވެއްޖެއެވެ.\nއެގޮތުން އަންކިތާގެ ދިފާޢުގައި ދެވޮލީނާ އެންމެފުރަތަމަ ކުރި ޓުވީޓުގައި ބުނީ ޝިބާނީ އަކީ ކޮންމެ މީހަކަށް ވިޔަސް، “ދެ ސިކުންތުގެ މަޝްހޫރުކަމެއް” އެ ލިބުނީ އަންކިތާއާ ދިމާކޮށްލައިގެން ކަމަށެވެ. އަދި އެއީ ބޮޑުވަރު ކަމަށާއި، އެކަހަލަ މީސް މީހުން އަންނަނީ ކޮންތާކުންތޯ އާއި، ދިރިއުޅެނީ ކޮން ދުނިޔެއެއްގައިތޯ ދެވޮލީނާ ސުވާލުކޮށްފައިވެއެވެ.\nނަމަވެސް ޓުވިޓާ ބޭނުންކުރާ ބައެއް މީހުން ވަނީ އެ ޓުވީޓާ ގުޅިގެން ދެވޮލީނާއަށް ފާޑުކިޔައިފައެވެ. ރިއާގެ ސަޕޯޓަރުންގެ ގޮތުގައި ބެލެވޭ އެމީހުން ވަނީ ދެވޮލީނާ އަކީ ވެސް މީގެ ކުރިން ފުލުސް އޮފީހާއި ކޯޓަށް ގެންދިޔަ މީހެއް ކަން ހަނދާންކޮށްދީފައެވެ. އެއާއެކު އެކަމަށް ރައްދުދެމުން ދެވޮލީނާ ބުނީ ކަލާނގެ ރަހުމަތްފުޅާއެކު އެކަހަލަ ކަމެއް އޭނާއަށް ކުރިމަތިނުވާ ކަމަށެވެ. އަދި އެ ޓުވީޓު ކުރި މީހާއަށް ވެސް އެކަހަލަ ކަމެއް ދިމާނުވުމަށް އެދޭ ކަމަށާއި، ބަލައިގެން އުޅުމަށް ދެވޮލީނާ ބުންޏެވެ.\nއަނެއްކާވެސް އިތުރު މީހަކު ދެވޮލީނާއަށް ފާޑުކިޔަމުން ބުނީ، މީހެއްގެ މަރުގެ މައްސަލައިގައި ދެވޮލީނާއާ ވެސް މީގެކުރިން ސުވާލުކުރެވުން ކަމަށާއި، ރިއާއާ ވެސް އެފަދައިން ސުވާލު ކުރެވެމުންދާ ކަމަށެވެ. “އޭނަގެ ކުށެއް އޮތްކަން އަދި ސާބިތެއް ނުވޭ”، އެ މީހާ ލިޔެފައިވެއެވެ. އެމީހާ އިޝާރާތް ކޮށްފައި އެވަނީ 2018 ވަނަ އަހަރު ޖަވާހިރުގެ ވިޔަފާރި ކުރަމުންދިޔަ ރާޖޭޝްވަރް ކިޝޯރްލާލް އުދާނީ ނަމަކަށް ކިޔާ މީހެއްގެ މަރުގެ ތަހުގީގުގައި ދެވޮލީނާއާ ސުވާލު ކުރެވުމުންނެވެ. އެދުވަސްކޮޅު މީޑިއާތަކުގައި އެކި ގޮތްގޮތަށް އެވާހަކަ ދެކެވުނެވެ.\nނަމަވެސް އެ ކޮމެންޓަށް ރައްދުދެމުން ދެވޮލީނާ ބުނީ އޭނާގެ ކޭސްގައި މީޑިއާއިން މާ ބޮޑުވަރު ކޮށްލި ކަމަށާއި ސަބަބަކީ އެއްވެސް ހަގީގަތެއް ނޭނގިތިބެ އޭނާ ހައްޔަރުކުރީ ކަމަށްބުނެ މީޑިއާތަކުން ޙަބަރު ފެތުރުމުން ކަމަށެވެ. “އެކަމަކު މިއަދު އަހަރެން މިހުރީ މިތާ”.\nއެއާއެކު ދެވޮލީނާ ބުނީ އޭނާ ދުވަހަކުވެސް މަސްތުވާކެތި ބޭނުންކޮށްފައި ނުވާނެ ކަމަށާއި، އެފަދަ އެއްޗެއް އެހެން މީހަކަށް ދީ، ނުވަތަ މީހެއްގެ ފައިސާއަށް ހިޔާނަތްތެރިވެފައި ވެސް ނޯންނާނެ ކަމަށެވެ. “އަހަރެން މިބުނި އެއްޗެއް އެނގޭނެ ކަމަށް ހީކުރަން”.\nސުޝާންތުގެ ލޯބިވެރިޔާ ރިއާ ޗަކްރަބަތީއާ ދެކޮޅަށް ސުޝާންތުގެ އާއިލާއިން ހުށަހެޅި މައްސަލައިގައި ރިއާ ސުޝާންތުގެ ފައިސާއަށް ޚިޔާނާތަތްރިވި ކަމާއި، ދިރިއުޅުމަށް ނުފޫޒު ފޯރުވައި މަރުވުމަށް ހިތްވަރު ދިނުން ފަދަ ތުހުމަތުތައް ކޮށްފައިވެއެވެ. ނަމަވެސް ރިއާ މިވަގުތު ހައްޔަރު ކޮށްގެން ތަހުގީގު ކުރަމުން އެދަނީ އެ މަރުގެ މައްސަލައާ ގުޅޭ މަސްތުވާތަކެތީގެ މައްސަލައެއްގައެވެ.


އިސްލާމް ދީނާއި ދެކޮޅު ފިކުރުގެ ޤައުމުތަކުންވެސް މިއަދު ބޭނުންވަނީ އެ ޤައުމުތަކުގައި ބަންގީގެ އަޑު ގަދަވާށެވެ! މިގޮތުން ނެދަރލޭންޑްސް އާއި ޖަރުމަނުގެ 100 މިސްކިތުގައި ހުކުރު ދުވަހު ވަނީ ބަންގިގޮވައިފައެވެ.\nބަންގީގެ މުހިންމުކަމުގެ އަޑު ދުނިޔޭގެ ސަމާލުކަމަށް މިފަހަރު އައީ 528 އަހަރު ފަހުން ސްޕޭންގެ ރަށެއްގައި މިސްކިތުގެ ތާޅަފިލިން ބަންގި ގޮވުމުގެ ހުއްދަ ދިނުމުން ބަންގި ގޮވަން ފެށުމުންނެވެ.\nބަންގީގެ މާނަވެސް އެމީހުންނަށް ރަނގަޅަށް އެނގެއެވެ.\n"ﷲ ގެ މާތްކަމާއި މަތިވެރިކަމާއި ބާރު ވެސް އެހެން ހުރިހާ އެއްޗަކަށްވުރެ މަތިވެރިއެވެ. ނުވަތަ އެންމެ މަތިވެރިވެވޮޑިގެންވަނީ ﷲ އެވެ. އެންމެހައި ބާރުތަކެއް ވެސް ވަނީ ﷲ ގެ ޙަޟްރަތަށެވެ. ހަމަ އެއާއިއެކު ﷲ މެނުވީ (ޙައްޤުވެގެން އަޅުކަން ކުރެވޭ) އިލާހަކު ނުވާކަމަށް ހެކިވަމެވެ. މުޙައްމަދު (ޞޢވ) ﷲ ގެ ރަސޫލާ ކަމަށްވެސް ހެކިވަމެވެ. އަވަހަށް ނަމާދަށް އަންނާށެވެ! ފަލާޙް ލިބިގަތުމަށް އަވަހަށް އަންނާށެވެ!"\nބޮޑާ ކަމާއި ކިބުރުވެރިކަން ބޮޑުކަމުން މިކަންކަން ޤަބޫލުކުރާކަމަށް ދުލުން ބުނެ އިޢްތިރާފްވާން ބޭނުން ނުވަނީއެވެ. ނަމަވެސް ކުރާ އަމަލުތަކުން އެނގެމުން މިދަނީ އިސްލާމް ދީނުގެ ޙަޤީޤަތް އެމީހުން ޤަބޫލުކުރާ ކަމެވެ.


އެންޑީއެމްއޭގެ ކޮވިޑް-19 ކޮމްޕްލަޔަންސް އޮޑިޓް ރިޕޯޓުގައިވާ މައްސަލަތައް އެބަ ބަލަން: އޭސީސީ – DhiDaily\nއެންޑީއެމްއޭގެ ކޮވިޑް-19 ކޮމްޕްލަޔަންސް އޮޑިޓް ރިޕޯޓުގައިވާ މައްސަލަތައް އެބަ ބަލަން: އޭސީސީ\nކޮވިޑާއި ގުޅިގެން ނެޝަނަލް ޑިޒާސްޓަރ މެނޭޖްމަންޓް އޮތޯރިޓީ(އެންޑީއެމްއޭ) އިން ކޮށްފައިވާ ޚަރަދުތަކުގެ އޮޑިޓު ރިޕޯޓުން ފެންމަތިވެފައިވާ މައްސަލަތައް ދިރާސާކުރަމުން އަންނަކަމަށް އެންޓި ކޮރަޕްޝަން ކޮމިޝަން(އޭސީސީ) އިން ބުނެފިއެވެ.\nއެންޑީއެމްއޭގެ ކޮވިޑް-19 ކޮމްޕްލަޔަންސް އޮޑިޓް ރިޕޯޓުގައިވާ ގޮތުން ސަރުކާރުން ކޮންޓްރޯލްކޮށްފައިވާ އަގަށްވުރެ މަތީ އަގެއްގައި ދަޢުލަތުން ބައެއްތަކެތި ގަނެފައިވާކަން ވެސް ވަނީ ހާމަވެފައެވެ.\nއެ ގޮތުން ކޮންޓްރޯލްކޮށްފައިވާ އަގަށްވުރެ ބޮޑުކޮށް 16 ރުފިޔާއަށް ހަކުރުކިލޯއެއް ގަނެފައިވާކަމަށް ވެސް ރިޕޯޓުގައި ބުނެފައިވެއެވެ.\nއޭގެ އިތުރުން ގެސްޓު ހައުސްތަކުގައި ތިބި ފަރާތްތަކުގެ މަޢުލޫމާތު ކަށަވަރުނުކޮށް ބިލްތަކަށް ފައިސާދައްކާފައިވާ މައްސަލަތަކެއް ވެސް ފެންމަތިވެފައިވެއެވެ.\nމި ގޮތުން އެ ރިޕޯޓުން ފާހަގަކުރެވޭ މައްސަލަތައް ދިރާސާކުރަމުން އަންނަކަމަށާއި އެއަށްފަހު ވަކިވަކި މައްސަލަތައް ތަޙުޤީޤުކުރުމާމެދު ގޮތެއް ނިންމާނެކަމަށާއި އެ ކަމުގައި ވަކިގޮތެއް އަދި ނުނިންމާކަމަށް ވެސް އޭސީސީން ބުނެއެވެ.\nއެންޑީއެމްއޭގެ ކޮވިޑް-19 ކޮމްޕްލަޔަންސް އޮޑިޓް ރިޕޯޓުން ކޮރަޕްޝަންގެ ގިނަ މައްސަލަތަކެއް ފެންމަތިވެފައިވާއިރު އެ އިދާރާއިން ވަނީ އެކަން ދޮގުކޮށްފައެވެ.\nމި ގޮތުން އެންޑީއެމްއޭއިން ވަނީ އޮޑިޓު އޮފީހުން ބަލަންވާ މިންވަރަށް ނުބަލައި ރިޕޯޓު ހަދާފައިވާ ކަމަށެވެ. އަދި ކޮވިޑުގެ ހާލަތާއި ގުޅިގެން ބައެއް ތަކެތި ހޯދުމުގައި ވީހާވެސް އަވަސްގޮތެއްގައި އެ ތަކެތި ހޯދޭނެ ގޮތްތައް ބެލިކަމަށާއި އެ ގޮތުން ބައެއްކަންކަން އޮޅުންބޮޅުންވެފައިވާކަމަށް ވެސް އެންޑީއެމްއޭއިން ވަނީ ބުނެފައެވެ.